Shaji Jacob Reviewing Sapiens Manushyarashiyude Oru Hriswacharithram by Yuval Noah Harari | മനുഷ്യന്റെ കഥ; ചരിത്രത്തിന്റെയും - MarunadanMalayalee.com\nJanuary 10, 202110:14 AM IST Permalink\n'There is no way out of the imagined order. When we break down our prison walls and run towards freedom, we are in fact running into the more spacious exercise yard ofabigger prison'. - Yuval Noa Harari, Sapiens\nകൃത്യം ഒരുപതിറ്റാണ്ടു മുൻപ്, 2011-ൽ പ്രസിദ്ധീകൃതമായ യുവാൽ നോവാ ഹരാരിയുടെ Sapiens, A brief history of Humankind എന്ന പുസ്തകത്തെക്കാൾ ജനപ്രീതി നേടിയ മറ്റൊരു 'ജനപ്രിയശാസ്ത്ര'ഗ്രന്ഥം ചരിത്രത്തിലില്ല. ശാസ്ത്രം ഉൾപ്പെടെയുള്ള ജ്ഞാന-തത്വചിന്താപദ്ധതികളുടെയും അവ സൃഷ്ടിച്ച ചരിത്രം, സംസ്‌കാരം എന്നീ വ്യവഹാരങ്ങളുടെയും ജനപ്രിയപാഠം എന്ന നിലയിൽ മനുഷ്യന്റെ കഥ പറയുകയാണ് ഹരാരി. (ഒരു കാര്യം ഓർക്കുകതന്നെ വേണം-ഈ പുസ്തകത്തിലുടനീളം മനുഷ്യൻ (human) എന്ന വാക്കുകൊണ്ട് ഹരാരി ഉദ്ദേശിക്കുന്നത് 'Homo' ജനുസിൽപ്പെട്ട എല്ലാ വിഭാഗങ്ങളെയുമാണ്. ഇരുപത്തഞ്ചുലക്ഷം വർഷം മുൻപു മുതൽ ഉത്ഭവിച്ച ആറോളം മനുഷ്യവർഗങ്ങളെ മുഴുവൻ. രണ്ടു ലക്ഷം വർഷം മുൻപ് മാത്രം ഉരുത്തിരിഞ്ഞ ഹോമോസാപിയൻസിനെ സൂചിപ്പിക്കാൻ അദ്ദേഹം സാപിയൻസ് എന്ന വാക്കാണ് ഉപയോഗിക്കുന്നത്. പക്ഷെ ഈ നിരൂപണത്തിൽ 'മനുഷ്യൻ' എന്ന വാക്ക് സാപിയൻസ് എന്ന സ്പീഷീസ് നാമത്തിനു പകരമായാണ് ഉപയോഗിക്കുന്നത്. ഈ പുസ്തകം പറയുന്നത് സാപിയൻസിന്റെ കഥയാണല്ലോ.)\nനാളിതുവരെ ഒരാളും പറയാത്തവിധം സംക്ഷിപ്തവും സരസവും ആധികാരികവുമായി, വിജ്ഞാനഘട്ടങ്ങളെ മനുഷ്യന്റെയും സംസ്‌കാരത്തിന്റെയും അടിസ്ഥാനശിലയാക്കി പ്രതിഷ്ഠിച്ചുകൊണ്ട് രചിക്കുന്ന ജനപ്രിയചരിത്രമാണ് 'സാപിയൻസ്'. സംസ്‌കാരത്തിന്റെ നിർമ്മിതിയിൽ വൈജ്ഞാനിക വിപ്ലവങ്ങളുടെ സാധ്യതകൾ മനുഷ്യൻ എങ്ങനെ ഉപയോഗപ്പെടുത്തി എന്നതാണ് ഹരാരിയുടെ അന്വേഷണവിഷയം. അതിനായി ചരിത്രത്തിന്റെ നിർണയനത്തിൽ 'അറിവ് വിപ്ലവ'ങ്ങളുടെ സാധ്യതകൾ ഉപയോഗപ്പെടുത്തുകയാണദ്ദേഹം ചെയ്യുന്നത്.\nമനുഷ്യന്റെ കഥയാണ് സംസ്‌കാരം. സംസ്‌കാരത്തിന്റെ കഥയാണ് ചരിത്രം. 70,000 വർഷം മുൻപാരംഭിച്ച ജ്ഞാനവിപ്ലവം (Cognitive Revolution), 12,000 വർഷം മുൻപാരംഭിച്ച കാർഷികവിപ്ലവം, 500 വർഷം മുൻപാരംഭിച്ച വ്യവസായവിപ്ലവം എന്നിവയിലൂടെ ഹരാരി പറയുന്ന ആ ചരിത്രത്തിന്റെ കഥയാണ് 'സാപിയൻസ്'.\nനാലുഭാഗങ്ങളാണ് ഈ പുസ്തകത്തിനുള്ളത്. ഒന്നാംഭാഗം ജ്ഞാനവിപ്ലവം. ഇതിൽ നാലധ്യായങ്ങൾ. രണ്ടാം ഭാഗം കാർഷികവിപ്ലവം. ഇതിലും നാലധ്യായങ്ങൾ. മൂന്നാം ഭാഗം സാമൂഹ്യക്രമത്തെ നിലനിർത്തുന്ന സങ്കല്പനങ്ങൾ-B.C. 2500 മുതൽ C.E 1500 വരെ. ഇവിടെ അഞ്ചധ്യായങ്ങൾ. സംസ്‌കാരം പണം, സാമ്രാജ്യത്തം, മതം തുടങ്ങിയവയെക്കുറിച്ച്. നാലാംഭാഗം ശാസ്ത്രവിപ്ലവം. ഇവിടെ ഏഴധ്യായങ്ങൾ. 500 പുറങ്ങളുള്ള സാപിയൻസിന്റെ 200 പുറങ്ങളും ഈ ഭാഗമാണ്.\nതുടക്കത്തിൽ ഉദ്ധരിച്ച വാക്യത്തിൽ പറയുന്ന 'സാങ്കല്പികക്രമം' (imagined order) എന്നതാണ് ഈ പുസ്തകത്തിലെ ഏറ്റവും പ്രധാനപ്പെട്ട പരികല്പനയും താക്കോൽ വാക്കും. സംസ്‌കാരം മുതൽ വിപ്ലവം വരെയും സാമ്രാജ്യത്തം മുതൽ ദേശീയത വരെയും രാഷ്ട്രം മുതൽ വിപണി വരെയും പണം മുതൽ സന്തോഷം വരെയും മതം മുതൽ കുടുംബം വരെയും മുതലാളിത്തം മുതൽ കമ്യൂണിസം വരെയുമുള്ള ഈ പുസ്തകത്തിലെ സങ്കല്പനങ്ങളോരോന്നും ഇത്തരം 'സാങ്കല്പികക്രമ'ങ്ങളാണ്. ബനഡിക്ട് ആൻഡേഴ്‌സന്റെ Imagined communities-നെ ഓർമ്മിപ്പിക്കുന്ന ഈ രീതിശാസ്ത്രമാണ് 70,000 വർഷം മുൻപുതൊട്ടുള്ള സാപിയൻസിന്റെ ജീവിതകഥ (സംസ്‌കാരം) അപഗ്രഥിക്കുന്നതിന് ഹരാരി സ്വീകരിക്കുന്നത്. ചരിത്രരചനയെ ഒരു തത്വചിന്താപദ്ധതിയാക്കി പരിണമിപ്പിക്കുന്ന മാന്ത്രികത്താക്കോലായി മാറുന്നു, ഈ പരികല്പന.\nഒന്നാം ഭാഗം നോക്കുക. ഊർജ്ജതന്ത്രം, രസതന്ത്രം, ജീവശാസ്ത്രം എന്നീ മൂന്നു പ്രകൃതിശാസ്ത്രവീക്ഷണങ്ങളിലൂടെ പ്രപഞ്ചത്തിന്റെ ഘടന വിശദീകരിക്കുകയും സംസ്‌കാരം എന്ന സങ്കല്പനത്തിലൂടെ/ സമീപനത്തിലൂടെ മനുഷ്യവർഗങ്ങളുടെ ജീവിതകഥ പറയുകയുമാണ് ഹരാരി ചെയ്യുന്നത്. വിശേഷിച്ചും സാപിയൻസിന്റെ സാമൂഹ്യ ജീവചരിത്രം. ബിഗ് ബാംഗ് സിദ്ധാന്തത്തിലൂടെ പ്രപഞ്ചത്തിന്റെയും പരിണാമസിദ്ധാന്തത്തിലൂടെ മനുഷ്യന്റെയും ഉത്ഭവം സൂചിപ്പിച്ചശേഷം ഇരുപത്തഞ്ചുലക്ഷം വർഷം മുൻപ് കിഴക്കൻ ആഫ്രിക്കയിൽ ആദിമനുഷ്യൻ ജനിച്ച കഥ പറയുന്നു ഹരാരി. തുടർന്നുള്ള 23 ലക്ഷം വർഷം ഹോമോ നിയാണ്ടർ താലെൻസിസ്, ഹോമോ എറെക്ടസ്, ഹോമോ സോളോയെൻസിസ്, ഹോമോ ഫ്‌ളോറെൻസിയസിസ്, ഹോമോ എർഗസ്സ്റ്റർ തുടങ്ങിയ മനുഷ്യവർഗങ്ങൾ രൂപം കൊണ്ടു. ഒടുവിൽ, വെറും രണ്ടുലക്ഷം വർഷം മുൻപ്, നാം, ഹോമോ സാപിയൻസും.\nവലിയ തലച്ചോറ്, രണ്ടുകാലിൽ നടക്കുന്ന രീതി എന്നീ മൗലികവ്യത്യാസങ്ങളും തീ കണ്ടുപിടിച്ചതുമാണ് ഹോമോവർഗങ്ങളെ ഇതര ജന്തുവർഗങ്ങളിൽ നിന്നു ഭിന്നരാക്കിയത്. സാപിയൻസിന്റെ വ്യാപനവും സാപിയൻസിന്റെ മാത്രം അതിജീവനവുമായി ബന്ധപ്പെട്ട ഏറ്റവും പ്രധാനപ്പെട്ട ചോദ്യത്തിലേക്കാണ് ഹരാരി തുടർന്നു കടക്കുന്നത്. മനുഷ്യവർഗങ്ങളിൽ സാപിയൻസ് മാത്രം എങ്ങനെ ഭൂമിയിൽ അവശേഷിച്ചു? എന്തുകൊണ്ട് അവർ മാത്രം ചരിത്രവും സംസ്‌കാരവും നിർമ്മിച്ചു? രണ്ടു സാധ്യതകളാണുള്ളത്. ഒന്നുകിൽ നിയാണ്ടർ താൽ ഉൾപ്പെടെയുള്ള വർഗങ്ങളുമായി സാപിയൻസ് കൂടിക്കലർന്നു (Inter-breeding). അല്ലെങ്കിൽ ഇതര വർഗങ്ങളെയെല്ലാം സാപിയൻസ് ഉന്മൂലനം ചെയ്തു. തുടർന്ന്, സാപിയൻസ് ലോകം കീഴടക്കിയതിന്റെ കഥ പറയുന്ന ഹരാരി മനുഷ്യനെ (സാപിയൻസിനെ) ഊ ചരിത്ര-സംസ്‌കാര യുദ്ധത്തിൽ സഹായിച്ച ഏറ്റവും വലിയ ആയുധത്തിന്റെ പേര് പറയുന്നു - ഭാഷ.\n'സാപിയൻസിന്റെ വിജയത്തിന്റെ രഹസ്യം എന്തായിരുന്നു? ഇത്ര വേഗത്തിൽ വളരെ ദൂരത്തിലും പാരിസ്ഥിതികമായി ഇത്ര വ്യത്യസ്തതകളുള്ള വാസമേഖലകളിലും വാസമുറപ്പിക്കുന്നതിന് നമുക്ക് എങ്ങനെ കഴിഞ്ഞു? മറ്റെല്ലാ മനുഷ്യ സ്പീഷിസുകളെയും മറവിയിലേക്കു നാം എങ്ങനെ തള്ളിനീക്കി? ശക്തരും ബുദ്ധിമാന്മാരും തണുപ്പ് ഏശാത്തവരുമായ നിയാണ്ടർതാൽമാർക്കു പോലും നമ്മുടെ ആക്രമണത്തെ അതിജീവിക്കാൻ കഴിയാതിരുന്നത് എന്തുകൊണ്ടാണ്? വാദങ്ങളും തർക്കങ്ങളും ചൂടുപിടിച്ചു നടക്കുന്നു. തർക്കവും വാദവും സാദ്ധ്യമാക്കുന്നതെന്തോ അതാണ് ഏറ്റവും സാദ്ധ്യതയുള്ള ഉത്തരം'.\nഒരു ലക്ഷം വർഷം മുൻപ് ഒരു സംഘം സാപിയൻസ് ആഫ്രിക്കയിൽ നിന്നു പുറപ്പെട്ട് പൂർവേഷ്യയിലെത്തിയെങ്കിലും നിയാണ്ടർതാൽ മനുഷ്യർ അവരെ ഉന്മൂലനം ചെയ്തു. തുടർന്ന് 70,000 വർഷം മുൻപാണ് സാപിയൻസ് ആഫ്രിക്ക വിട്ട് തങ്ങളുടെ 'വിജയകരങ്ങളായ' യാത്രകളാരംഭിക്കുന്നത്. ഈ യാത്രകളെ നിർണയിച്ച ഘടകമെന്താണ്? ഹരാരി എഴുതുന്നു:\n'ഏതാണ്ട് ആ കാലത്ത് സാപിയൻസ് സംഘങ്ങൾ രണ്ടാമതൊരു തവണ ആഫ്രിക്ക വിട്ടു യാത്രചെയ്തു. ഇത്തവണ അവർ നിയാണ്ടർതാൽമാരെയും മറ്റു മനുഷ്യ സ്പീഷിസുകളെയും പശ്ചിമേഷ്യയിൽനിന്നു മാത്രമല്ല, ഭൂമിയുടെ മുഖത്തുനിന്നുതന്നെ ഓടിച്ചുകളഞ്ഞു. തികച്ചും ശ്രദ്ധേയമായി കാലദൈർഘ്യക്കുറവുള്ള നാളുകൾക്കുള്ളിൽ, സാപിയൻസ് യൂറോപിലും പൂർവേഷ്യയിലും ചെന്നെത്തി. ഏതാണ്ട് 45,000 വർഷം മുമ്പ്, അവർ എങ്ങനെയോ കടൽ കടക്കുകയും ആസ്‌ട്രേലിയയിൽ എത്തുകയും ചെയ്തു- അതുവരെ മനുഷ്യസ്പർശം ഏൽക്കാത്ത ഭൂഖണ്ഡമായിരുന്നു ആസ്‌ട്രേലിയ. 70.000 വർഷം മുമ്പു മുതൽ 30,000 വർഷം മുമ്പു വരെയുള്ള കാലഘട്ടം ബോട്ടുകളുടെയും (വള്ളങ്ങൾ) എണ്ണവിളക്കുകളുടെയും അമ്പിന്റെയും വില്ലിന്റെയും സൂചികളുടെയും (ചൂടുതരുന്ന വസ്ത്രങ്ങൾ തയ്ക്കുന്നതിന് അത്യന്താപേക്ഷിതം) കണ്ടുപിടുത്തങ്ങൾക്കു സാക്ഷ്യം വഹിച്ചു. കല എന്നും ആഭരണങ്ങൾ എന്നും തെറ്റില്ലാതെ വിളിക്കാൻ കഴിയുന്ന ആദ്യ വസ്തുക്കളുടെ ആരംഭം ഈ കാലഘട്ടത്തിലാണ്. അതുപോലെതന്നെ മതം, കച്ചവടം, സാമൂഹ്യതരംതിരിവുകൾ എന്നിവയ്ക്കുള്ള അവിതർക്കിതമായ തെളിവുകളും ഈ കാലഘട്ടത്തിൽ ആരംഭിക്കുന്നു.\nമുൻപെങ്ങും ഉണ്ടായിട്ടില്ലാത്ത ഈ നേട്ടങ്ങൾ സാപിയൻസിന്റെ തിരിച്ചറിവിനുള്ള കഴിവിൽ സംഭവിച്ച വിപ്ലവത്തിന്റെ ഉത്പന്നമാണ് എന്ന് മിക്ക ഗവേഷകരും വിശ്വസിക്കുന്നു. നിയാണ്ടർതാൽമാരെ വംശനാശത്തിലേക്കു ഓടിച്ചുവിടുകയും ആസ്‌ട്രേലിയയിൽ വാസമുറപ്പിക്കുകയും സ്റ്റാഡൽ ഗുഹയിൽ കൊത്തുപണി ചെയ്യുകയും ചെയ്ത ജനങ്ങൾ നമ്മെപ്പോലെതന്നെ ബുദ്ധിയും ക്രിയാത്മകതയും സംവേദകതയും സംവേദകത്വവും ഉള്ളവരാണെന്നു അവർ പറയുന്നു. സ്റ്റാഡൽ ഗുഹയിലെ കലാകാരന്മാരെ നാം കണ്ടുമുട്ടാൻ ഇടവന്നാൽ നമുക്ക് അവരുടെ ഭാഷയും അവർക്കു നമ്മുടെ ഭാഷയും പഠിക്കാൻ കഴിയുമായിരുന്നു. അത്ഭുതനാട്ടിലെ ആലിസിന്റെ സാഹസങ്ങൾ മുതൽ ക്വാണ്ടം ഫിസിക്‌സിന്റെ വൈരുദ്ധ്യങ്ങൾ വരെ നമുക്കറിയാവുന്നതെല്ലാം അവർക്ക് വിശദീകരിച്ചുകൊടുക്കാൻ നമുക്കു കഴിയുമായിരുന്നു. തങ്ങളുടെ ആളുകൾ ലോകത്തെ വീക്ഷിക്കുന്നതെങ്ങനെയെന്നു നമുക്കു പറഞ്ഞുതരാൻ അവർക്കും കഴിയുമായിരുന്നു.\n70,000 മുതൽ 30,000 വരെ വർഷങ്ങൾക്കു മുമ്പു ചിന്തയിലും ആശയവിനിമയത്തിലും പുതിയ മാർഗ്ഗങ്ങൾ പ്രത്യക്ഷപ്പെട്ടതിനെയാണ് ജ്ഞാനവിപ്ലവം അഥവാ തിരിച്ചറിവിന്റെ വിപ്ലവം (കോഗ്നിറ്റീവ് റവലൂഷൻ) എന്നു വിളിക്കുന്നത്. എന്താണിതിനു കാരണമായത്? നമുക്ക് ഉറപ്പില്ല. സാപിയൻസിന്റെ തലച്ചോറിലേക്ക് അകമേയുള്ള സംവേദനത്തിന്റെ ഘടനയിൽ യാദൃച്ഛികമായ ജനിതക വ്യതിയാനങ്ങൾ (ആക്‌സിഡന്റൽ ജനറ്റിക് മ്യൂട്ടേഷൻസ്) മാറ്റം വരുത്തുകയും മുമ്പെങ്ങുമില്ലാത്ത രീതിയിൽ ചിന്തിക്കുന്നതിനും തീർത്തും പുതിയ തരം ഭാഷകൾ ഉപയോഗപ്പെടുത്തിക്കൊണ്ട് ആശയവിനിമയം നടത്തുന്നതിനും പ്രാപ്തിയുണ്ടാകുകയും ചെയ്തുവെന്നാണ് സർവസാധാരണമായി വിശ്വസിക്കപ്പെടുന്ന സിദ്ധാന്തം വാദിക്കുന്നത്. അറിവിലെ വ്യതിയാനങ്ങളുടെ (നോളഡ്ജ് മ്യൂട്ടേഷൻ) വൃക്ഷാവലി എന്നു നമുക്കതിനെ വിളിക്കാം. നിയാണ്ടർതാൽമാരുടെ ഡി.എൻ.എ.യിൽ അല്ലാതെ സാപിയൻസിന്റെ ഡി.എൻ.എ.യിൽ അതെന്തുകൊണ്ടു സംഭവിച്ചു? അതു തീർത്തും യാദൃച്ഛികമായ ഒരു കാര്യമായിരുന്നു എന്നുമാത്രമാണ് നമുക്കു പറയാൻ കഴിയുന്നത്. എന്നാൽ അറിവിലെ വ്യതിയാനങ്ങളുടെ വൃക്ഷത്തിന്റെ കാരണം മനസ്സിലാക്കുന്നതിനെക്കാൾ വളരെയേറെ പ്രധാനപ്പെട്ട കാര്യമാണ് അതിന്റെ അനന്തരഫലങ്ങളെക്കുറിച്ചു മനസ്സിലാക്കുക എന്നത്. ലോകം മുഴുവൻ കീഴടക്കാൻ പ്രാപ്തമാക്കുന്ന വിധത്തിൽ പുതിയ സാപിയൻസ് ഭാഷയ്ക്ക് എന്തായിരുന്നു പ്രത്യേകത?'.\nകഥയുണ്ടാക്കി പറയാനും പരദൂഷണം പ്രചരിപ്പിക്കാനും മിത്തുകൾ നിർമ്മിക്കാനും അവയിൽ വിശ്വസിക്കാനും അതുവഴി ഭാവനകൾ/സങ്കല്പങ്ങൾ യാഥാർഥ്യമാണെന്നു വരുത്താനും മനുഷ്യർക്കുള്ള കഴിവിനെ/ സ്വഭാവത്തെയാണ് രണ്ടാമധ്യായത്തിൽ ഹരാരി ചരിത്ര, സംസ്‌കാരങ്ങളുടെ അടിസ്ഥാനമായി വിശദീകരിക്കുന്നത്. അതിഗംഭീരമായ ഒരു നരവംശശാസ്ത്ര വ്യാഖ്യാനപദ്ധതിയാണിത്.\n'വലിയതോതിലുള്ള ഏതു മാനുഷിക സഹകരണവും -ഒരു ആധുനിക രാജ്യം, ഒരു മദ്ധ്യയുഗ സഭ, ഒരു പുരാതന നഗരം, അതല്ലെങ്കിൽ പൗരാണികമായ ഒരു ഗോത്രം-ആളുകളുടെ പൊതുവായ സങ്കല്പത്തിൽ മാത്രം നിലനില്ക്കുന്ന പൊതു ഐതിഹ്യങ്ങളിൽ അടിസ്ഥാനപ്പെട്ടിരിക്കുന്നു. സഭകൾ പൊതുവായ വിശ്വാസക്കഥകളിൽ അടിസ്ഥാനപ്പെട്ടിരിക്കുന്നു. തമ്മിൽ കണ്ടിട്ടില്ലാത്ത രണ്ടു കത്തോലിക്കർക്ക് കുരിശുയുദ്ധത്തിന് ഒരുമിച്ചു പോകാനും അതല്ലെങ്കിൽ ഒരു ആശുപത്രിക്കു വേണ്ടി പണം സംഭാവന ചെയ്യാനും കഴിയും, ദൈവം മനുഷ്യനായി അവതരിക്കുകയും തങ്ങളുടെ പാപങ്ങൾക്കുവേണ്ടി കുരിശിലേറ്റപ്പെടുകയും ചെയ്തു എന്ന് അവർക്കുള്ള പൊതുവായ വിശ്വാസമാണ് അതിനവരെ പ്രാപ്തമാക്കുന്നത്. പൊതുവായ ദേശീയ കഥകളിൽ അടിസ്ഥാനപ്പെട്ടതാണ് രാജ്യങ്ങൾ. തമ്മിൽ കണ്ടിട്ടില്ലാത്ത രണ്ടു സെർബിയക്കാർ പരസ്പരം രക്ഷിക്കുന്നതിന് തങ്ങളുടെ ജീവനെ അപകടപ്പെടുത്തുകപോലും ചെയ്തുവെന്നുവരാം, സെർബിയ രാജ്യത്തിന്റെയും സെർബിയൻ ദേശത്തിന്റെയും സെർബിയൻ പതാകയുടെയും നിലനില്പിൽ അവർ രണ്ടുപേരും വിശ്വസിക്കുന്നതിനാൽ. നീതിന്യായസംവിധാനങ്ങൾ പൊതുവായ നിയമകഥകളിൽ അടിസ്ഥാനപ്പെട്ടിരിക്കുന്നു. പരസ്പരം കണ്ടിട്ടില്ലാത്ത രണ്ടു വക്കീലന്മാർക്ക് തീർത്തും അപരിചിതമായ ഒരു മനുഷ്യനെ രക്ഷിക്കുന്നതിനു ഒരുമിച്ചു പ്രവർത്തിക്കാൻ കഴിയും. അതിനു കാരണം അവർ എല്ലാവരും നിയമങ്ങളുടെയും നീതിയുടെയും മനുഷ്യാവകാശങ്ങളുടെയും നിലനില്പിൽ-ഫീസായി നല്കപ്പെടുന്ന പണത്തിലും-വിശ്വസിക്കുന്നു എന്നതാണ്.\nഎന്നാൽ ഇക്കാര്യങ്ങളൊന്നും ആളുകൾ കണ്ടുപിടിക്കുകയും പരസ്പരം പറയുകയും ചെയ്യുന്ന കഥകളുടെ പുറമേ നിലനില്ക്കുന്നില്ല. പ്രപഞ്ചത്തിൽ ദൈവങ്ങളോ ദേശങ്ങളോ പണമോ മനുഷ്യാവകാശമോ നിയമമോ നീതിയോ മനുഷ്യജീവികളുടെ പൊതുവായ സങ്കല്പത്തിനു പുറമേ നിലനില്ക്കുന്നില്ല.\n'പ്രാകൃതമായ ഗോത്രങ്ങൾ' തങ്ങളുടെ സാമൂഹ്യസംവിധാനങ്ങളെ ഉറപ്പിക്കുന്നത് പ്രേതങ്ങളിലും ആത്മാക്കളിലും വിശ്വസിച്ചുകൊണ്ടും തീയ്ക്കു ചുറ്റും ഓരോ പൗർണ്ണമിയിലും നൃത്തംവച്ചുകൊണ്ടും ആണെന്നു ആളുകൾ നിഷ്പ്രയാസം അംഗീകരിക്കുന്നു. കൃത്യമായി അതേ അടിസ്ഥാനത്തിലാണ് നമ്മുടെ ആധുനിക സ്ഥാപനങ്ങൾ പ്രവർത്തിക്കുന്നതെന്നു നമുക്കു മനസ്സിലാക്കാൻ കഴിയുന്നില്ല. ബിസിനസ് കോർപറേഷനുകളുടെ കാര്യം തന്നെ എടുക്കുക. ആധുനിക ബിസിനസുകാരും വക്കീലന്മാരും, വാസ്തവത്തിൽ, അതിശക്തരായ മന്ത്രവാദികളാണ്. അവരും ഗോത്ര മന്ത്രവാദികളും തമ്മിലുള്ള പ്രധാന വ്യത്യാസം ആധുനിക വക്കീലന്മാർ വളരെയേറെ അസാധാരണമായ കഥകൾ പറയുന്നു എന്നതാണ്. പ്യൂഷോ കഥ നല്ലൊരു ഉദാഹരണമാണ്'.\nചരിത്രവും (history) കഥയും (story) ഒരൊറ്റ വാക്കിൽ നിന്നുത്ഭവിച്ചതാണെന്ന് റെയ്മണ്ട് വില്യംസ് പറയുന്നുണ്ട്, കീവേർഡ്‌സിൽ. ഹരാരി അതിന്റെ ഏറ്റവും മികച്ച അപഗ്രഥനം മുന്നോട്ടുവയ്ക്കുന്നു. പ്യൂഷോ കഥ വായിക്കുകതന്നെ വേണം. പ്രാകൃത ഗോത്രങ്ങളുടെ വിശ്വാസപ്രമാണങ്ങൾ മുതൽ ആഗോള കോർപ്പറേറ്റ് സമ്പദ്ഘടന വരെയുള്ളവ ഒരൊറ്റ ചരടിൽ കോർത്തുണ്ടാക്കി ഹരാരി നിർമ്മിക്കുന്ന വിസ്മയകരമായ ഒരാഖ്യാനമാണിത്. ചുരുക്കം ഇതാണ്:\n'ജ്ഞാനവിപ്ലവത്തിനു ശേഷം എക്കാലത്തും സാപിയൻസ് ഇത്തരത്തിൽ ഒരു ഇരട്ട യാഥാർത്ഥ്യത്തിലാണ് ജീവിക്കുന്നത്. ഒരുവശത്ത്, നദികളുടെയും വൃക്ഷങ്ങളുടെയും സിംഹങ്ങളുടെയും വസ്തുനിഷ്ഠമായ യാഥാർത്ഥ്യം, മറുവശത്ത്, ദൈവങ്ങളുടെയും രാഷ്ട്രങ്ങളുടെയും കോർപറേഷനുകളുടെയും സങ്കല്പിച്ചെടുത്ത യാഥാർത്ഥ്യം. കാലം കടന്നുപോകുന്നതോടെ, സങ്കല്പിച്ചെടുത്ത യാഥാർത്ഥ്യം കൂടുതൽ ശക്തിയുള്ളതായി. അങ്ങനെ ഇന്ന്, നദികളുടെയും വൃക്ഷങ്ങളുടെയും സിംഹങ്ങളുടെയും നിലനില്പുതന്നെ യുണൈറ്റഡ് നേഷൻസ്, ഗൂഗിൾ എന്നിങ്ങനെ സങ്കല്പിച്ചെടുത്ത യാഥാർത്ഥ്യങ്ങളുടെ മര്യാദയെ ആശ്രയിച്ചിരിക്കുന്നു'.\nതുടർന്ന് ഡി.എൻ.എ. ഗവേഷണങ്ങൾ പിൻപറ്റി ജീവശാസ്ത്രവും ചരിത്രവും തമ്മിലുള്ള ബന്ധം സംക്ഷിപ്തമായി വിവരിക്കുന്നു, ഹരാരി.\nമൂന്നാമധ്യായം, ജ്ഞാനവിപ്ലവകാലത്തെ മനുഷ്യജീവിതരീതികൾ ചിലതിന്റെ അവലോകനമാണ്. ആന്ത്രോപ്പോളജി, ആർക്കിയോളജി ഗവേഷണങ്ങൾ നൽകുന്ന വ്യാഖ്യാനങ്ങളും ഉന്നയിക്കുന്ന വാദങ്ങളും തെളിവുകളെക്കാൾ ഭാവനയാണെന്നു വിമർശിച്ചുകൊണ്ട് കാർഷികവിപ്ലവത്തിനു മുൻപുള്ള വേട്ടയാടൽ സമൂഹങ്ങളുടെ സംസ്‌കാരം ഹരാരി അപഗ്രഥിക്കുന്നു. സാമൂഹികത, ലൈംഗികത, രാഷ്ട്രീയം, പരിസ്ഥിതികൾ, കാലാവസ്ഥ, ഭൂമിശാസ്ത്രം, പ്രകൃതിവിഭവങ്ങൾ, കുടിയേറ്റം, മതങ്ങൾ, ദൈവങ്ങൾ....\nനാലാമധ്യായത്തിൽ ആസ്‌ട്രേലിയയിലേക്കും അമേരിക്കയിലേക്കും മനുഷ്യർ നടത്തിയ കുടിയേറ്റങ്ങളുടെ കഥയാണുള്ളത്. ഈ പുസ്തകത്തിലുടനീളം ഹരാരി സ്വീകരിക്കുന്ന അങ്ങേയറ്റം ആർജ്ജവമുള്ള ഒരു നിലപാടുണ്ട്. അത് മനുഷ്യവർഗങ്ങളിൽ സാപിയൻസിനുമേൽ അദ്ദേഹം നടത്തുന്ന നിശിതമായ കുറ്റാരോപണമാണ്. പ്രകൃതിവിഭവങ്ങളോടും പിന്നീട് സ്വന്തം സഹജീവികളോടും മനുഷ്യർ ചെയ്ത ഹിംസാത്മകമായ നടപടികളുടെ ചരിത്രപരമായ ന്യായവിചാരണ. വലിയ ആകാംക്ഷയോടെ ഈ ഗ്രന്ഥം ആദ്യന്തം പിന്തുടരുന്ന പാരിസ്ഥിതിക പ്രതിബദ്ധത. ചുരുക്കത്തിൽ നാലാമധ്യായം, രണ്ടു ഭൂഖണ്ഡങ്ങളിൽ മനുഷ്യർ നടത്തിയ പ്രകൃതിഹിംസയുടെ കുറ്റപത്രമാണ്.\nകാർഷികവിപ്ലവത്തെക്കുറിച്ചുള്ള രണ്ടാം ഭാഗത്തെ നാലധ്യായങ്ങളിലാദ്യത്തേത് ചരിത്രത്തിലെ ഏറ്റവും വലിയ വ്യാജമായി കാർഷികവിപ്ലവത്തെ വ്യാഖ്യാനിക്കുന്നു. തെക്കുകിഴക്കൻ തുർക്കിയിലും പശ്ചിമ ഇറാനിലും ബി.സി. 9500 തൊട്ടുള്ള കാലത്താരംഭിച്ച കൃഷിയുടെ കഥ പറയുന്ന ഹരാരി എഴുതുന്നു:\n'മനുഷ്യരാശിക്ക് വലിയ ഒരു മുന്നേറ്റമായിരുന്നു കാർഷികവിപ്ലവം എന്ന് പണ്ഡിതന്മാർ ഒരിക്കൽ പ്രഖ്യാപിച്ചിരുന്നു. മനുഷ്യരുടെ തലച്ചോറിന്റെ ശക്തിയാൽ നടപ്പാക്കപ്പെട്ട പുരോഗതിയുടെ ഒരു കഥ അവർ പറഞ്ഞു. പരിണാമം കൂടുതൽ കൂടുതൽ ബുദ്ധിസാമർത്ഥ്യമുള്ള ആളുകളെ സൃഷ്ടിച്ചു. ഒടുവിൽ, പ്രപഞ്ചത്തിന്റെ രഹസ്യങ്ങളെ മനസ്സിലാക്കിയെടുക്കുന്നതിനു കഴിവുള്ളവരാകത്തക്കവണ്ണം അവർ സമർത്ഥരായി. ആടിനെ പോറ്റിവളർത്തുന്നതിനും ഗോതമ്പു കൃഷി ചെയ്യുന്നതിനും അതവരെ പ്രാപ്തരാക്കി. അതു സംഭവിച്ചയുടനെ, കഷ്ടപ്പാടു നിറഞ്ഞതും അപകടസാദ്ധ്യതയുള്ളതും പലപ്പോളും കഠിനവും പരിമിതവും ആയ വേട്ടക്കാർ-ശേഖരണക്കാരുടെ ജീവിതം അവർ ഉപേക്ഷിക്കുകയും കർഷകരുടെ സന്തോഷകരവും സംതൃപ്തവുമായ ജീവിതം ആസ്വദിക്കുന്നതിനായി വാസകേന്ദ്രം ഉറപ്പിക്കുകയും ചെയ്തു.\nഈ കഥ ഒരു ദിവാസ്വപ്നമാണ്. സമയം കടന്നുപോയതോടെ ആളുകൾ കൂടുതൽ ബുദ്ധിയുള്ളവരായി എന്നതിനു യാതൊരു തെളിവുമില്ല. കാർഷികവിപ്ലവത്തിനു വളരെ മുമ്പു ഭക്ഷണം തേടിയലയുന്നവർ പ്രകൃതിയുടെ രഹസ്യം മനസ്സിലാക്കിയിരുന്നു. കാരണം തങ്ങൾ വേട്ടായടുന്ന മൃഗങ്ങളെയും ശേഖരിക്കുന്ന സസ്യങ്ങളെയും സംബന്ധിച്ചുള്ള അടുത്ത അറിവിനെ ആശ്രയിച്ചിരുന്നു അവരുടെ അതിജീവനം. സുഖകരമായ ജീവിതത്തിന്റെ പുതിയ ഒരു യുഗത്തിനു തുടക്കമായി എന്നതിനെക്കാൾ, കാർഷികവിപ്ലവം ഭക്ഷണം തേടിയലയലുകാർക്കുണ്ടായിരുന്നതിനെക്കാൾ കുറെക്കൂടി പ്രയാസം നിറഞ്ഞതും കുറവു സംതൃപ്തി നല്കിയതുമായ ജീവിതമാണ് കർഷകർക്ക് നല്കിയത്. വേട്ടക്കാർ-ശേഖരണക്കാർ തങ്ങളുടെ സമയം കുറെക്കൂടി ആവേശകരവും വ്യത്യസ്തവുമായ രീതികളിൽ ചെലവഴിച്ചു. പട്ടിണിയുടെയും രോഗത്തിന്റെയും അപകടം കുറവായിരുന്നു. കാർഷികവിപ്ലവം മനുഷ്യരാശിക്കു മുമ്പാകെ ലഭ്യമായിരുന്ന ഭക്ഷണത്തിന്റെ മൊത്തം അളവിൽ തീർച്ചയായും വർദ്ധനവുണ്ടാക്കി. എന്നാൽ കൂടുതൽ ഭക്ഷണം മെച്ചപ്പെട്ട ഭക്ഷണക്രമമോ കൂടുതൽ ഒഴിവുവേളകളോ പ്രദാനം ചെയ്തില്ല. മരിച്ച്, അത് ജനസംഖ്യാവർദ്ധനവിനും കൂടുതൽ സൗകര്യങ്ങൾ അനുഭവിക്കുന്ന വരേണ്യവർഗങ്ങളുടെ ഉയർച്ചയ്ക്കും ഇടയാക്കി. ശരാശരി കർഷകൻ ശരാശരി ഭക്ഷണംതേടിയലയലുകാരനെക്കാൾ കൂടുതൽ കഠിനമായി അദ്ധ്വാനിച്ചു, തിരിച്ച് മോശമായ ഭക്ഷണം ലഭിച്ചു. കാർഷികവിപ്ലവം ചരിത്രത്തിലെ ഏറ്റവും വലിയ ചതിവായിരുന്നു'.\nകൃഷിയുടെ സാംസ്‌കാരിക ചരിത്രരചനയും രാഷ്ട്രീയവിമർശനവും ഒരുമിച്ചു നടത്തുന്ന ഈ കാഴ്ചപ്പാട്, മനുഷ്യർക്കുമേൽ പിന്നീടിങ്ങോട്ടുള്ള ഓരോ ചരിത്രഘട്ടത്തിലും കൂടുതൽ കൂടുതൽ കുറ്റാരോപണം നടത്താൻ ഹരാരിയെ പ്രേരിപ്പിക്കുന്നു. വ്യാവസായിക വിപ്ലവത്തിന്റെ ഇങ്ങേയറ്റത്തു നാം സാക്ഷ്യം വഹിക്കുന്ന ജന്തുഹിംസയുടെ ഒരവസ്ഥ ചൂണ്ടിക്കാണിച്ചുകൊണ്ടദ്ദേഹം എഴുതുന്നു:\n'മറ്റെല്ലാ മൃഗങ്ങളുടെയും അവസ്ഥയെ പൂർണമായും അവഗണിച്ചുകൊണ്ടു മാത്രമേ ആധുനിക സാപിയൻസിന്റെ അഭൂതപൂർവമായ നേട്ടങ്ങളെ അഭിനന്ദിക്കാൻ നമുക്കു കഴിയുകയുള്ളു. രോഗത്തിൽ നിന്നും ക്ഷാമത്തിൽ നിന്നും നമ്മെ സംരക്ഷിക്കുന്നുവെന്നു നാം പൊക്കിക്കാണിക്കുന്ന ഭൗതിക സമ്പത്തുകളിൽ മിക്കതും നാം വാരിക്കൂട്ടിയതു പരീക്ഷണശാലയിലെ കുരങ്ങന്മാരുടെയും കറവയ്ക്കു വേണ്ടി മാത്രം യന്ത്രത്തെപ്പോലെ വളർത്തപ്പെടുന്ന പശുക്കളുടെയും കൺവെയർബെൽറ്റിലെ കോഴിക്കുഞ്ഞുങ്ങളുടെയും ചെലവിലാണ്. കഴിഞ്ഞ രണ്ടു നൂറ്റാണ്ടുകളിൽ നൂറു കോടിക്കണക്കിന് ജീവികളെ വ്യാവസായിക ചൂഷണത്തിനു വിധേയമാക്കിയിട്ടുണ്ട്. അത്തരം ചൂഷണങ്ങളിലെ ക്രൂരത ഭൂഗ്രഹത്തിന്റെ മുൻകാലത്തെ നാൾവഴികളിലെങ്ങും കാണാൻ കഴിയാത്തതാണ്. മൃഗാവകാശ പ്രവർത്തകർ അവകാശപ്പെടുന്നതിലെ പത്തിലൊന്നെങ്കിലും നാം അംഗീകരിക്കുന്നുവെങ്കിൽ, ചരിത്രത്തിലെ ഏറ്റവും വലിയ കുറ്റകൃത്യമായിരിക്കും ആധുനിക വ്യാവസായിക കൃഷി. ആഗോള സന്തോഷത്തെ വലിയിരുത്തുമ്പോൾ, ഉയർന്ന വർഗക്കാരുടെയും യൂറോപ്പിലുള്ളവരുടെയും പുരുഷന്മാരുടെയും മാത്രം സന്തോഷത്തെ കണക്കിലെടുക്കുന്നതു തെറ്റാണ്. ഒരുപക്ഷേ മനുഷ്യരുടെ മാത്രം സന്തോഷത്തെ പരിഗണിക്കുന്നതും തെറ്റാണ്'.\nആറാമധ്യായത്തിലാണ് മനുഷ്യസംസ്‌കാരവും ചരിത്രവും സമകാലികമായ ക്രമങ്ങളിലും വ്യവസ്ഥകളിലുമൂന്നി മുന്നോട്ടുപോകുന്നതിന്റെ കൂടുതൽ ഉദാഹരണങ്ങൾ നൽകി ഹരാരി കാർഷികവിപ്ലവത്തിലും തുടർന്ന് വ്യവസായവിപ്ലവത്തിലും നാം നാഴികക്കല്ലുകളായി വാഴ്‌ത്തിയ 'നേട്ട'ങ്ങളുടെയും 'പുരോഗതി'കളുടെയും 'വളർച്ച'കളുടെയും 'വികസന'ത്തിന്റെയും ന്യായവിചാരണയാരംഭിക്കുന്നത്. B.C. 1776ലെ ഹമുറാബിയുടെ നിയമസംഹിതയും C.E. 1776ലെ അമേരിക്കൻസ്വാതന്ത്ര്യപ്രഖ്യാപനവും താരതമ്യം ചെയ്യുന്ന ഗംഭീരമായൊരു ഭാഗം ഇവിടെയുണ്ട് (പുറം 140-150). ആധുനിക വ്യക്തിവാദത്തിലേക്കുള്ള മനുഷ്യസമുദായത്തിന്റെ മാറ്റവും ഇവിടെ അപഗ്രഥിക്കപ്പെടുന്നു.\nഏഴാമധ്യായം ഭാഷ, ലിപി എന്നിവയെ കേന്ദ്രീകരിച്ച് കാർഷികവിപ്ലവകാലത്തുണ്ടായ അറിവിന്റെയും ഓർമയുടെയും എഴുത്തിന്റെയും ഗണിതത്തിന്റെയും സംഖ്യയുടെയും ഭാവനയുടെയും സ്ഥാപനങ്ങളുടെയും മറ്റും കഥ പറയുന്നു. ഈജിപ്ത്, സുമേറിയൻ, മെസൊപ്പൊട്ടേമിയൻ, ഇൻകാ, ചൈനീസ്, അറബി, ഹിന്ദുസംസ്‌കാരങ്ങൾ അറിവിന്റെ ഭാഷ വികസിപ്പിച്ചതിന്റെ ചരിത്രമാണത്.\nഎട്ടാമധ്യായം നീതിയെക്കുറിച്ചാണ്. പ്രകൃതിനിയമം മുതൽ ദൈവനീതിവരെ. ജാതിവ്യവസ്ഥ മുതൽ വർണവെറി വരെ. വംശശുദ്ധിവാദം മുതൽ ലിംഗവിവേചനം വരെ. ജനിതകഘടനയും യുക്തിബോധവും മുൻനിർത്തി നോക്കിയാൽ അനീതിയുടെ മൂലധനങ്ങളായി മാറിയ മനുഷ്യനിർമ്മിതികളാണല്ലോ ഇവയൊക്കെ. ചരിത്രത്തിൽ നീതിയില്ല എന്ന് കണ്ടെത്തുകയാണ് ഹരാരി. അദ്ദേഹമെഴുതുന്നു:\n'മിക്ക സാമൂഹ്യ-രാഷ്ട്രീയ തട്ടുവ്യത്യാസങ്ങളും യുക്തിപരമോ ജീവശാസ്ത്രപരമോ ആയ അടിസ്ഥാനം ഇല്ലാത്തവയാണ്. എന്നാൽ യാദൃച്ഛികമായ സംഭവവികാസങ്ങൾ മിത്തുകളുടെ പിന്തുണയോടെ അത്തരം വിവേചനങ്ങളെ നിലനിർത്തുന്നു. ചരിത്രം പഠിക്കേണ്ടതിന്റെ ഒരു നല്ല കാരണം അതാണ്. കറുത്തവരും വെളുത്തവരും അതല്ലെങ്കിൽ ബ്രാഹ്മണരും ശൂദ്രരും എന്ന വിഭജനം ജീവശാസ്ത്രപരമായ വസ്തുതകളിൽ അടിസ്ഥാനപ്പെട്ടിരുന്നുവെങ്കിൽ-അതായത്, ബ്രാഹ്മണർക്ക് ശൂദ്രരെക്കാൾ മെച്ചപ്പെട്ട തലച്ചോറുണ്ടായിരുന്നുവെങ്കിൽ-മനുഷ്യസമൂഹത്തെ മനസ്സിലാക്കുന്നതിനു ജീവശാസ്ത്രം മതിയാകുമായിരുന്നു. വ്യത്യസ്ത സംഘങ്ങളായ ഹോമോ സാപിയൻസ് തമ്മിലുള്ള വ്യത്യസ്തതകൾ വാസ്തവത്തിൽ അവഗണനീയമായതിനാൽ മനുഷ്യസമൂഹത്തിന്റെയോ അമേരിക്കയിലെ വംശീയസംവിധാനത്തിന്റെയോ ഉള്ളുകള്ളികളെ വിശദീകരിക്കുന്നതിനു ജീവശാസ്ത്രം മതിയാകുന്നതല്ല. സങ്കല്പസൃഷ്ടികളെ ക്രൂരവും തീർത്തും യഥാർത്ഥവുമായ സാമൂഹ്യഘടനകളാക്കി മാറ്റിയ സംഭവങ്ങളെയും സാഹചര്യങ്ങളെയും അധികാരബന്ധങ്ങളെയും മനസ്സിലാക്കിക്കൊണ്ടു മാത്രമേ, അത്തരം പ്രതിഭാസങ്ങളെ മനസ്സിലാക്കാൻ കഴിയുകയുള്ളു'.\nമൂന്നാം ഭാഗത്തെ അഞ്ചധ്യായങ്ങളും കാർഷികവിപ്ലവകാലത്തു രൂപംകൊണ്ട മനുഷ്യജീവിതത്തിന്റെ ഏറ്റവും അടിസ്ഥാനപരമായ ചില സാമൂഹ്യവ്യവസ്ഥകളെ/സാങ്കല്പികക്രമങ്ങളെ/സാംസ്‌കാരികാനുഭവങ്ങളെ വിശകലനം ചെയ്യുന്നു. സാമ്പത്തികക്രമം- പണം; രാഷ്ട്രീയക്രമം-സാമ്രാജ്യത്തം; മതക്രമം-ബുദ്ധ, ക്രിസ്തു, ഇസ്ലാം മതങ്ങൾ എന്നിവ സാർവത്രികക്രമങ്ങളായി മാറിയ കാലത്തിന്റെ കഥയാണിത്. ഇവ ഓരോന്നിന്റെയും വിശകലനമാണ് യഥാക്രമം 10, 11, 12 അധ്യായങ്ങൾ. മനുഷ്യരാശിയുടെ ഐക്യപ്പെടലിനെ(unification of humankind)ക്കുറിച്ചുള്ള ദീർഘമായ ഉപന്യാസങ്ങൾ.\nപത്താമധ്യായം പണത്തെക്കുറിച്ചാണ്. കൈമാറ്റ(ബാർട്ടർ)വ്യവസ്ഥയുടെ പരിമിതികളിൽ നിന്ന് രൂപംകൊണ്ട പണവ്യവസ്ഥ എങ്ങനെ ആധുനികലോകത്തിന്റെ ഏറ്റവും നിർണായകമായ സാങ്കല്പികക്രമത്തിന് ജന്മം നൽകിയെന്നതിന്റെ വിശകലനം. നാണയങ്ങൾ, സ്വർണം, വിനിമയരീതികൾ, വിശ്വാസവ്യവസ്ഥ എന്നിങ്ങനെ പണത്തിന്റെ ഘടനാപരവും സാമൂഹികവുമായ പ്രതീതികളപഗ്രഥിച്ചുകൊണ്ട് ഹരാരി ചോദിക്കുന്നു: എവിടെയെത്തിനിൽക്കുന്നു, പണത്തിന്റെ വ്യാപനക്രമം? അദ്ദേഹം എഴുതുന്നു:\n'വാസ്തവത്തിൽ, ഇന്നും നാണയങ്ങളും ബാങ്കുനോട്ടുകളും പണത്തിന്റെ അപൂർവരൂപങ്ങളാണ്. ലോകത്തിൽ പണത്തിന്റെ ആകെത്തുക 60 ട്രില്യൻ ഡോളർ ആണ്. എല്ലാ പണത്തിന്റെയും 90 ശതമാനത്തിലേറെ-നമ്മുടെ കണക്കുകളിൽ പ്രത്യക്ഷപ്പെടുന്ന 50 ട്രില്യൻ ഡോളറിൽ അധികം-കമ്പ്യൂട്ടർ സർവറുകളിൽ മാത്രമാണ് നിലനില്ക്കുന്നത്. അതിൻപ്രകാരം മിക്ക ബിസിനസ് ഇടപാടുകളും നടത്തുന്നത് ഒരു കമ്പ്യൂട്ടർ ഫയലിൽ നിന്നു മറ്റൊരു കമ്പ്യൂട്ടർ ഫയലിലേക്ക് ഇലക്‌ട്രോണിക് വിവരങ്ങൾ കൈമാറിക്കൊണ്ടാണ്. അതിൽ ഭൗതികാസ്തിത്വമുള്ള പണം ഉൾപ്പെടുന്നില്ല. ഉദാഹരണമായി, പെട്ടി നിറയെ നോട്ടുകളുമായി ഒരു വീടു വാങ്ങുന്നത് ഒരു ക്രിമിനൽ മാത്രമാണ്. ഇലക്‌ട്രോണിക് ഡാറ്റയ്ക്കു പകരമായി ചരക്കുകളും സേവനങ്ങളും കൈമാറാൻ ആളുകൾ തയാറാകുന്നിടത്തോളം, അതു തിളങ്ങുന്ന നാണയങ്ങളെക്കാളും പുത്തൻ ബാങ്കുനോട്ടുകളെക്കാളും ഏറെ മെച്ചമാണ്-കനമില്ല, വലിപ്പക്കൂടുതലില്ല. നീങ്ങുന്ന വഴി കണ്ടെത്താൻ എളുപ്പമാണ്'.\nമുഖ്യമായും യൂറോപ്പിനെയും ഏഷ്യയെയും കേന്ദ്രീകരിച്ചാണ് സാമ്രാജ്യത്വത്തിന്റെ ചരിത്രം ഹരാരി എഴുതുന്നത്. B.C. 2250ൽ സാർഗോൺ സ്ഥാപിച്ച അർക്കേഡിയൻ സാമ്രാജ്യം മുതൽ റോമ, ഇസ്ലാം, യൂറോപ്യൻ സാമ്രാജ്യങ്ങൾ വരെയുള്ളവയുടെ കഥ. സാമ്രാജ്യത്വത്തിന്റെ സാംസ്‌കാരിക രാഷ്ട്രീയത്തെക്കുറിച്ച് ഹരാരി ഇങ്ങനെയെഴുതുന്നു:\n'ഏതാണ്ട് 200 ബിസിക്കു ശേഷം, മിത്ത മനുഷ്യരും സാമ്രാജ്യങ്ങൾക്കുള്ളിൽ ജീവിച്ചു. ഭാവിയിലും മിക്ക മനുഷ്യരും ഒരു സാമ്രാജ്യത്തിനുള്ളിൽ ജീവിക്കാനാണു സാദ്ധ്യതയെന്നാണു കാണുന്നത്. ആ സാമ്രാജ്യത്തെ ഒരൊറ്റ രാജ്യമോ വംശീയ സംഘമോ ഭരിക്കണമെന്നു നിർബന്ധമൊന്നുമില്ല. പഴയ റോമൻ സാമ്രാജ്യത്തെയും ചൈനയിലെ സാമ്രാജ്യത്തെയും പോലെ, അനേകം വംശങ്ങൾ ഉൾക്കൊള്ളുന്നതായ വരേണ്യവർഗം ഭരിക്കുന്നതാകാം. പൊതുവായ ഒരു താല്പര്യവും പൊതുവായ ഒരു സംസ്‌കാരവും അവരെ ഒന്നിച്ചുനിർത്തുകയാണെന്നുവരാം.\nഇരുപത്തിയൊന്നാം നൂറ്റാണ്ടിന്റെ തുടക്കത്തിൽ, ലോകം ഇപ്പോളും 200 രാജ്യങ്ങളായി വിഭജിക്കപ്പെട്ടിരിക്കുന്നു. എന്നാൽ ഈ രാജ്യങ്ങളിൽ ഒന്നുംതന്നെ യഥാർത്ഥത്തിൽ സ്വതന്ത്രമല്ല. അവയെല്ലാം പരസ്പരം ആശ്രയിച്ചുകഴിയുന്നു. അവയുടെ സമ്പദ്ഘടനകൾ ചേർന്നു കച്ചവടത്തിന്റെയും പണത്തിന്റെയും ഒരൊറ്റ ആഗോളസംവിധാനമായിത്തീർന്നിരിക്കുന്നു. മുതലിന്റെയും തൊഴിലിന്റെയും വിവരങ്ങളുടെയും ശക്തമായ ഒഴുക്കുകൾ അതിനെ രൂപപ്പെടുത്തുന്നു. ചൈനയിലെ ഒരു സാമ്പത്തിക പ്രതിസിന്ധിയോ യു.എസ്.എ.യിൽ നിന്നു പുറത്തുവരുന്ന ഒരു പുതിയ സാങ്കേതികവിദ്യയോ ഗ്രഹത്തിന്റെ മറ്റു ഭാഗങ്ങളിലുള്ള സമ്പദ്ഘടനകളെ അലങ്കോലപ്പെടുത്താൻ പോന്നവയാണ്.\nസാംസ്‌കാരിക പ്രവണതകളും മിന്നലിന്റെ വേഗത്തിൽ വ്യാപിക്കുന്നു. നിങ്ങൾ പോകുന്ന സ്ഥലങ്ങളിലൊക്കെയും ഇന്ത്യൻ ഭക്ഷണം കഴിക്കാനും ഹോളിവുഡ് സിനിമ കാണാനും ഇംഗ്ലീഷ് രീതിയിലുള്ള അസോസിയേഷൻ ഫുട്‌ബോൾ കാണാനും ഏറ്റവും പുതിയ കെ-പോപ് ഹിറ്റുകൾ കേൾക്കാനും കഴിയുന്നതാണ്. വ്യക്തിഗത രാജ്യങ്ങൾക്കു മീതെ ബഹുവംശ ആഗോളസമൂഹം രൂപംകൊള്ളുകയാണ്. ലോകമെങ്ങുമുള്ള സംരംഭകരും എൻഞ്ചിനിയർമാരും ബാങ്കർമാരും പണ്ഡിതരും ഒരേ ഭാഷ സംസാരിക്കുകയും സമാന അഭിപ്രായങ്ങളും താല്പര്യങ്ങളും പങ്കുവയ്ക്കുകയും ചെയ്യുന്നു.\nഅതിനെക്കാൾ പ്രധാനമായി, 200 രാജ്യങ്ങൾ ഒരേ ആഗോളപ്രശ്‌നങ്ങളാണ് കൂടുതൽ കൂടുതലായി പങ്കുവയ്ക്കുന്നത്. ഇന്റർ കോണ്ടിനന്റൽ ബാലിസ്റ്റിക് മിസൈലുകളും ആണവ ബോംബുകളും അതിർത്തികളെ തിരിച്ചറിയുന്നവയല്ല. ഒരു രാഷ്ട്രത്തിനും തനിച്ച് ആണവയുദ്ധത്തെ തടയാൻ കഴിയുകയില്ല. കാലാവസ്ഥാവ്യതിയാനവും എല്ലാ മനുഷ്യരുടെയും സമൃദ്ധിയെയും നിലനില്പിനെയും ഭീഷണിപ്പെടുത്തുന്നുണ്ട്. ഒരു ഗവൺമെന്റിനും തനിച്ച് ആഗോളതാപനത്തെ നേരിടാൻ കഴിയുന്നതല്ല.\nബയോ എൻജിനിയറിങ്, ആർട്ടിഫിഷ്യൽ ഇന്റലിജൻസ് പോലുള്ള പുതിയ സാങ്കേതികവിദ്യകൾ കുറെക്കൂടി കഠിനമായ വെല്ലുവിളികളുയർത്തുന്നു. അവസാന അദ്ധ്യായത്തിൽ നാം കാണാൻ പോകുന്നതുപോലെ, ഈ സാങ്കേതികവിദ്യകൾ നമ്മുടെ ആയുധങ്ങളുടെയും വാഹനങ്ങളുടെയും പുനർനിർമ്മിതിക്കു മാത്രമല്ല, നമ്മുടെ ശരീരത്തിന്റെയും മനസ്സിന്റെയും പുനർനിർമ്മിതിക്കും ഉപയോഗപ്പെടുത്തിയെന്നുവരാം. വാസ്തവത്തിൽ, അവ ഉപയോഗപ്പെടുത്തി തീർത്തും പുതിയ തരം ജീവരൂപങ്ങളെ സൃഷ്ടിക്കാനും പരിണാമത്തിന്റെ ഭാവിഗതിയെ മാറ്റാനും കഴിഞ്ഞെന്നുവരാം. സൃഷ്ടിയുടെ അത്തരം ദൈവികമായ ശക്തി എന്തുചെയ്യണമെന്ന് ആരാണു തീരുമാനിക്കുക?\nആഗോള സഹകരണമില്ലാതെ മനുഷ്യവർഗ്ഗത്തിന് ഈ വെല്ലുവിളികളെ കൈകാര്യം ചെയ്യാൻ കഴിയുന്നതിനു സാദ്ധ്യതയില്ല. അത്തരം സഹകരണം എങ്ങനെ ഉറപ്പുവരുത്തുന്നുവെന്നത് കണ്ടുതന്നെ അറിയണം. ഒരുപക്ഷേ, ആഗോളസഹകരണം അക്രമസംഘർഷങ്ങളിലൂടെയും എല്ലാത്തിനെയും കീഴടക്കുന്ന ഒരു പുതിയ സാമ്രാജ്യത്തിന്റെ സ്ഥാപനത്തിൽക്കൂടിയും മാത്രമേ ഉറപ്പാക്കാൻ കഴിഞ്ഞുള്ളുവെന്നുവരാം. ഒരുപക്ഷേ, കുറെക്കൂടി സമാധാനപരമായി ഐക്യമുണ്ടാക്കാൻ മനുഷ്യർക്കു കഴിഞ്ഞേക്കും. എല്ലാ മനുഷ്യരുടെയും നന്മയ്ക്കു വേണ്ടി ഒരു സാർവത്രിക രാഷ്ട്രീയ സംവിധാനം പണിയുന്നതിനെക്കുറിച്ച് സൈറസിനു ശേഷം 2500 വർഷമായി അസംഖ്യം മഹാസാമ്രാജ്യങ്ങൾ വാഗ്ദാനം നടത്തിയിട്ടുണ്ട്. അവയെല്ലാം പൊളിപറഞ്ഞു. അവയെല്ലാം പരാജയപ്പെട്ടു. ഒരു സാമ്രാജ്യം പോലും യഥാർത്ഥത്തിൽ സാർവത്രികമായിരുന്നില്ല. ഒരു സാമ്രാജ്യം പോലും സകല മനുഷ്യരുടെയും ക്ഷേമത്തിനുവേണ്ടി പ്രവർത്തിച്ചില്ല. ഭാവിയിലെ ഒരു സാമ്രാജ്യത്തിനു കുറെക്കൂടി മികവോടെ പ്രവർത്തിക്കാൻ കഴിയുമോ?'.\nമതങ്ങളെക്കുറിച്ചുള്ള അധ്യായം, നരവംശശാസ്ത്രം, സാമൂഹ്യശാസ്ത്രം, ദൈവശാസ്ത്രം എന്നിവയുടെയൊക്കെ പരികല്പനകൾ മുൻനിർത്തി പ്രകൃത്യാരാധന മുതൽ വിഗ്രഹാരാധന വരെയും ഏകദൈവം മുതൽ ബഹുദൈവം വരെയും ദ്വൈതം മുതൽ അദ്വൈതം വരെയുമുള്ള കാര്യങ്ങൾ ചർച്ചചെയ്യുന്നു. ഒപ്പം മതസ്വഭാവമാർജ്ജിച്ച വിശ്വാസപ്രമാണങ്ങളെക്കുറിച്ചും. കമ്യൂണിസം, നാസിസം, ഹ്യൂമനിസം എന്നിങ്ങനെ. കൗതുകകരമായ ഒരു നിരീക്ഷണം മുന്നോട്ടുവച്ച് ഹരാരി എഴുതുന്നു:\n'വാസ്തവത്തിൽ, ഏകദൈവ വിശ്വാസം, ചരിത്രത്തിൽ പങ്കാളിയായ രീതിയിൽ, ഏകദൈവ വിശ്വാസത്തിന്റെയും ദ്വൈതവിശ്വാസത്തിന്റെയും അനേകദൈവ വിശ്വാസത്തിന്റെയും പ്രകൃതിശക്തി ആരാധനയുടെയും പൈതൃകങ്ങളുടെ മിശ്രണമായ ഒരു കാലിഡോസ്‌കോപ്പാണ്. അവയെല്ലാം ഒരൊറ്റ ദൈവിക കുടക്കീഴിൽ മാറിമറഞ്ഞ് അണിനിരക്കുന്നു. ശരാശരി ക്രിസ്ത്യാനി ഏകദൈവത്തിൽ വിശ്വസിക്കുന്നു, അതേസമയം ദ്വൈതപിശാചിലും ബഹുദൈവ വിശുദ്ധന്മാരിലും പ്രകൃകിശക്തി പ്രേതങ്ങളിലും വിശ്വസിക്കുന്നു. വ്യത്യസ്ത സ്രോതസ്സുകളിൽ നിന്നു കൈക്കൊള്ളപ്പെട്ടിട്ടുള്ള ആചാരങ്ങളുടെയും നടപടികളുടെയും മിശ്രണത്തിലും വൈരുദ്ധ്യമുള്ളതും വ്യത്യസ്തവുമായ ആശയങ്ങളിലും ഒരേസമയം വിശ്വസിക്കുന്നതിന് പണ്ഡിതന്മാർ ഒരു പേരു നല്കിയിട്ടുണ്ട്. സിങ്ക്രെറ്റിസം (മിശ്രണ വിശ്വാസം) എന്നാണതിന്റെ പേര്. വാസ്തവത്തിൽ, സിങ്ക്രെറ്റിസം ആയിരിക്കാം ലോകത്തിലെ ഏറ്റവും വലിയ മതം'.\nചരിത്രത്തിലെ ചില വിപര്യയങ്ങളുടെ വിശകലനമാണ് പതിമൂന്നാമധ്യായം. ദേശീയത, മുതലാളിത്തം, മനുഷ്യാവകാശങ്ങൾ... എന്നിങ്ങനെ. ചരിത്രത്തിന്റെ പ്രയോജനമെന്താണ്? സംസ്‌കാരത്തിന്റെ സ്വഭാവവും സ്വരൂപവുമെന്താണ്? കാർഷികവിപ്ലവം സൃഷ്ടിച്ച മനുഷ്യജീവിതങ്ങളുടെ കഥ ഒൻപതധ്യായങ്ങളിൽ വിവരിച്ച ഹരാരി ശാസ്ത്രവിപ്ലവമെന്ന ഘട്ടത്തിലേക്കു കടക്കുന്നു.\n'ചരിത്രം ഒരു നാല്ക്കവലയിൽ നിന്നു അടുത്തതിലേക്കു നീങ്ങുന്നു. അതിന്റെ പാതകൾ ഏതോ നിഗൂഢ കാരണത്താൽ തെരഞ്ഞെടുക്കുന്നു. എ.ഡി. 1500-നോടടുത്ത്, ചരിത്രം അതിന്റെ ഏറ്റവും പ്രധാന തെരഞ്ഞെടുപ്പു നടത്തി-അതു മനുഷ്യവർഗത്തിന്റെ വിധിയെ മാറ്റിയെന്നു മാത്രമല്ല, ഭൂമിയിലുള്ള എല്ലാ ജീവികളുടെയും വിധിയെ മാറ്റി എന്നു പറയാം. നാം അതിനെ ശാസ്ത്രവിപ്ലവം എന്നു വിളിക്കുന്നു. അതു പശ്ചിമ യൂറോപ്പിൽ ആരംഭിച്ചു. ആഫ്രോ-ഏഷ്യയുടെ പശ്ചിമഭാഗത്തുള്ള ഒരു മുനമ്പാണ് അത്. അതുവരേക്കും ആ പ്രദേശം ചരിത്രത്തിൽ കാര്യമായ പങ്കൊന്നും തന്നെ ചെയ്തിട്ടുള്ളതല്ല. എന്തുകൊണ്ടാണ് വേറെങ്ങും സംഭവിക്കാതെ, ചൈനയിലും ഇന്ത്യയിലും സംഭവിക്കാതെ, ശാസ്ത്രവിപ്ലവം അവിടെ സംഭവിച്ചത്? രണ്ടു നൂറ്റാണ്ടുകൾ മുമ്പോ മൂന്നു നൂറ്റാണ്ടുകൾക്കു ശേഷമോ അല്ലാതെ എ.ഡി. രണ്ടാം സഹസ്രാബ്ദത്തിന്റെ മദ്ധ്യത്തിൽ എന്തുകൊണ്ടാണ് അതിനു തുടക്കമായത്? നമുക്ക് അറിഞ്ഞുകൂടാ. പണ്ഡിതന്മാർ ഡസൻ കണക്കിനു സിദ്ധാന്തങ്ങൾ മുന്നോട്ടുവച്ചിട്ടുണ്ട്. എന്നാൽ അവയിലൊന്നുംതന്നെ പ്രത്യേകമായി മനസ്സിൽ തട്ടുന്നവയല്ല'.\nനാലാം ഭാഗത്തെ ഏഴധ്യായങ്ങൾ C.E. 500 മുതലുള്ള കഴിഞ്ഞ അഞ്ചു നൂറ്റാണ്ടിന്റെ മനുഷ്യകഥ പിന്തുടരുന്നു. 'അറിവിന്റെ വിപ്ലവമല്ല, അജ്ഞതയുടെ വിപ്ലവമാണ് ശാസ്ത്രവിപ്ലവം' (The scientific revolution has not beenarevolution of knowledge; It has been above allarevolution of ignorance). തങ്ങളെ സംബന്ധിക്കുന്ന ഏറ്റവും പ്രധാനപ്പെട്ട പ്രശ്‌നങ്ങൾക്കുള്ള ഉത്തരം മനുഷ്യർക്കറിഞ്ഞുകൂടാ എന്ന തിരിച്ചറിവാണ് ശാസ്ത്രവിപ്ലവത്തിനു തുടക്കമിട്ട ഏറ്റവും മഹത്തായ കണ്ടുപിടുത്തം. 'മത'ജ്ഞാനങ്ങളിൽ നിന്ന് 'ശാസ്ത്ര'ജ്ഞാനങ്ങൾക്കുള്ള വ്യത്യാസമതാണ്. സ്വന്തം അജ്ഞത അംഗീകരിച്ചുകൊണ്ടാണ് എക്കാലത്തും ശാസ്ത്രം മുന്നോട്ടുപോയിട്ടുള്ളത്. മതങ്ങളങ്ങനെയല്ല.\nആധുനിക മനുഷ്യചരിത്രത്തിലെ ഏറ്റവും പ്രധാനപ്പെട്ട പുസ്തകം 1687ൽ ഐസക് ന്യൂട്ടൻ പ്രസിദ്ധീകരിച്ച 'The Mathematical Principles of Natural Philosophy'യാണ് എന്നു സൂചിപ്പിച്ചുകൊണ്ട്, 'ഗണിതം എന്ന ഭാഷയിലാണ് പ്രകൃതി എന്ന പുസ്തകം എഴുതപ്പെട്ടിരിക്കുന്നത്' എന്ന് ന്യൂട്ടൻ കാണിച്ചുതന്നുവെന്ന് ഹരാരി പറയുന്നുണ്ട്. മരണത്തെക്കുറിച്ചുള്ള ചിന്തയും ചർച്ചയും മരണത്തെ മറികടിക്കുന്നതിനുള്ള മാർഗങ്ങളുടെ ആരായലുമാണ് ശാസ്ത്രത്തെ മുന്നോട്ടുകൊണ്ടുപോയ ഏറ്റവും പ്രധാനപ്പെട്ട മറ്റൊരു മാർഗം. (മതങ്ങളുടെ മരണചിന്ത ഇവിടെയും പ്രതിലോമപരമായ ഒരു എതിർപാഠമായി നിലകൊള്ളുന്നു.) യഥാർഥത്തിൽ ശാസ്ത്രചിന്തകളെയും ചിന്തകരെയും കാൾ സാമ്രാജ്യത്ത രാഷ്ട്രീയക്രമവും മുതലാളിത്ത സമ്പദ്ഘടനയുമാണ് ശാസ്ത്രത്തിന്റെ വളർച്ചക്കും വ്യാപനത്തിനും കാരണമായത്. എങ്ങനെ? ഈ വിഷയമാണ് 15, 16 അധ്യായങ്ങളിൽ ഹരാരി ചർച്ച ചെയ്യുന്നത്.\n'ശാസ്ത്രവും സാമ്രാജ്യവും' എന്ന അധ്യായം, പ്രപഞ്ചത്തിന്റെ കേന്ദ്രം ഭൂമിയല്ല എന്നു തെളിയിച്ച കോപ്പർനിക്കസിൽ നിന്നുമാണ് തുടങ്ങുന്നത്. ക്യാപ്ടൻ ജയിംസ് കുക്കിന്റെ കപ്പലിൽ കയറി ശാസ്ത്രം സമുദ്രങ്ങളും ഭൂഖണ്ഡങ്ങളും കീഴടക്കി. ഭൂമിശാസ്ത്രം മുതൽ ജ്യോതിശാസ്ത്രം വരെയും സസ്യശാസ്ത്രം മുതൽ ജന്തുശാസ്ത്രം വരെയും ഗണിതം മുതൽ വൈദ്യം വരെയും അച്ചടി മുതൽ ഭൂപടനിർമ്മാണം വരെയും... ജ്ഞാനവിദ്യകൾ കൊണ്ട് യൂറോപ്പ് ലോകം കീഴടക്കിയ കഥയാണിത്. എന്തുകൊണ്ട് യൂറോപ്പ് എന്നതിന്റെ വിശദീകരണമാണ് മറ്റൊരർഥത്തിൽ ഈധ്യായം. കൊളോണിയലിസത്തിന്റെയും ആധുനികതയുടെയും കഥയും. വ്യവസായപുരോഗതി, റയിൽവേ എന്നിവ സാമ്രാജ്യത്വത്തിന്റെ പതാകവാഹകരായപ്പോൾ കൊളംബസും വാസ്‌കോഡഗാമയുമൊക്കെ അതിന്റെ ദൂതരായി. ഹരാരി എഴുതുന്നു:\n'പതിനഞ്ചാം നൂറ്റാണ്ടിന്റെ അവസാനത്തിൽ മാത്രമാണ് യൂറോപ്പ് സൈനികവും രാഷ്ട്രീയവും സാമ്പത്തികവും സാംസ്‌കാരികവുമായ സംഭവവികാസങ്ങളുടെ രംഗവേദിയായിത്തീർന്നത്. 1500-നും 1750-നും ഇടയിൽ പശ്ചിമ യൂറോപ്പ് ഗതിവേഗം നേടുകയും പുറം ലോകത്തിന്റെ (അതാത് രണ്ടു അമേരിക്ക ഭൂഖണ്ഡങ്ങളും സമുദ്രങ്ങളും ചേർന്ന ലോകം) അധിപൻ ആയിത്തീരുകയും ചെയ്തു. അപ്പോളും യൂറോപ്പിനു ഏഷ്യയിലെ വൻശക്തികളോടു കിടപിടിക്കാൻ കഴിയുമായിരുന്നില്ല. അമേരിക്കയെ കീഴടക്കുന്നതിനും കടലിൽ മേധാവിത്വം നേടുന്നതിനും യൂറോപ്പുകാർക്കു കഴിഞ്ഞത് പ്രധാനമായും അവയിൽ യാതൊരു താല്പര്യവും ഏഷ്യയിലെ ശക്തികൾ കാണിക്കാതിരുന്നതുകൊണ്ടാണ്. ആധുനിക കാലഘട്ടത്തിന്റെ തുടക്കനാളുകൾ മെഡിറ്ററേനിയനിൽ ഓട്ടോമാൻ സാമ്രാജ്യത്തിന്റെയും പേർഷ്യയിൽ സഫാവിദ് സാമ്രാജ്യത്തിന്റെയും ഇന്ത്യയിൽ മുഗൾ സാമ്രാജ്യത്തിന്റെയും ചൈനയിൽ മിങ്, ചിങ് വംശങ്ങളുടെയും സുവർണകാലം ആയിരുന്നു. അവർ തങ്ങളുടെ പ്രദേശങ്ങൾ ഗണ്യമായി വികസിപ്പിച്ചു. അഭൂതപൂർവമായ ജനസംഖ്യാവർദ്ധനവും സാമ്പത്തിക വളർച്ചയും അനുഭവപ്പെട്ടു. 1775-ൽ ലോക സമ്പദ്ഘടനയുടെ 80 ശതമാനം ഏഷ്യയുടെ വകയായിരുന്നു. ഇന്ത്യയും ചൈനയും ചേർന്നുള്ള സമ്പദ്ഘടന തന്നെ ആഗോള ഉത്പാദനത്തിന്റെ മൂന്നിൽ രണ്ടു ഭാഗം ഉണ്ടായിരുന്നു. താരതമ്യത്തിൽ, യൂറോപ്പ് ഒരു സാമ്പത്തിക കുള്ളനായിരുന്നു.\n1750-നും 1850-നും ഇടയിൽ മാത്രമാണ് ആഗോള ശക്തിയുടെ കേന്ദ്രം യൂറോപ്പിലേക്കു മാറ്റപ്പെട്ടത്. അന്നു യൂറോപ്പുകാർ ഏഷ്യയിലെ ശക്തികളെ യുദ്ധങ്ങളുടെ ഒരു ശ്രേണിയിൽ പരാജയപ്പെടുത്തുകയും ഏഷ്യയുടെ വലിയ ഭാഗങ്ങൾ കീഴടക്കുകയും ചെയ്തു. 1900 ആകുമ്പോളേക്കും യൂറോപ്പുകാർ ലോകത്തിന്റെ സമ്പദ്ഘടനയെയും അതിലെ മിക്ക പ്രദേശങ്ങളെയും കണിശമായി നിയന്ത്രിച്ചു. 1950-ൽ പശ്ചിമ യൂറോപ്പും അമേരിക്കൻ ഐക്യനാടുകളും ചേർന്നു ആഗോള ഉത്പാദനത്തിന്റെ പകുതിയിലേറെ സംഭാവനചെയ്തു. അതേസമയം, ചൈനയുടെ സംഭാവന അഞ്ചു ശതമാനമായി കുറഞ്ഞു. യൂറോപ്പിന്റെ നേതൃത്വത്തിൽ ഒരു പുതിയ ആഗോളക്രമവും ആഗോള സംസ്‌കാരവും രംഗത്തെത്തി. സ്വയം അംഗീകരിക്കാൻ തയാറാകുന്നതിനെക്കാൾ വളരെ വലിയ തോതിൽ ഇന്ന് എല്ലാ മനുഷ്യരും വേഷത്തിലും ചിന്തയിലും അഭിരുചികളിലും യൂറോപ്പുകാരാണ്. ഭീതിതോന്നുന്ന വിധത്തിൽ തങ്ങളുടെ വാചാലതയിൽ അവർ യൂറോപ്പു-വിരുദ്ധരായിരിക്കാം. എന്നാൽ ഭൂഗ്രഹത്തിലുള്ള ഏതാണ്ട് എല്ലാവരും രാഷ്ട്രീയത്തെയും വൈദ്യശാസ്ത്രത്തെയും യുദ്ധത്തെയും സാമ്പത്തികരംഗത്തെയും യൂറോപ്പുകാരുടെ കണ്ണുകളിലൂടെ കാണുകയും യൂറോപ്പിന്റെ രീതിയിലുള്ള സംഗീതവും വാക്കുകളും ഭാഷയും ചേർത്ത പാട്ടുകൾ കേൾക്കുകയും ചെയ്യുന്നു.\nയുറേഷ്യയുടെ മരവിച്ച ഈ വിരലിലെ ജനങ്ങൾ എങ്ങനെയാണ് ഭൂഗോളത്തിലെ തങ്ങളുടെ ഉൾപ്രദേശത്തു നിന്നു പുറത്തുവരികയും ലോകത്തെ ആകമാനം കീഴടക്കുകയും ചെയ്തത്? അതിന്റെ ഖ്യാതി ഏറെ നല്‌കേണ്ടത് യൂറോപ്പിലെ ശാസ്ത്രജ്ഞർക്കാണ്. 1850 മുതൽ യൂറോപ്പിന്റെ മേധാവിത്തം സൈനിക-വ്യവസായ-ശാസ്ത്ര കൂട്ടുകെട്ടിലും സാങ്കേതികവിദ്യയുടെ അത്ഭുതങ്ങളിലും ആധാരിതമായിരുന്നു. ആധുനിക കാലത്തിന്റെ അവസാന നാളുകളിലെ വിജയകരമായ എല്ലാ സാമ്രാജ്യങ്ങളും ശാസ്ത്ര ഗവേഷണത്തെ പരിപോഷിപ്പിച്ചു, സാങ്കേതിക കണ്ടുപിടുത്തങ്ങൾ കൊയ്‌തെടുക്കാമെന്നായിരുന്നു പ്രതീക്ഷ. അനേകം ശാസ്ത്രജ്ഞർ തങ്ങളുടെ സമയത്തിൽ അധികവും ആയുധങ്ങളും മരുന്നുകളും യന്ത്രങ്ങളും തങ്ങളുടെ സാമ്രാജ്യത്വ യജമാനന്മാർക്കുവേണ്ടി തയാറാക്കുന്ന പ്രവൃത്തിയിൽ മുഴുകി. ആഫ്രിക്കക്കാരായ ശത്രുക്കളെ നേരിട്ട യൂറോപ്പുകാരായ പട്ടാളക്കാരുടെ ഇടയിലെ സാധാരണമായ ഒരു സംസാരമായിരുന്നു, എന്തായാലെന്താ, നമുക്കു യന്ത്രത്തോക്കുകൾ ഉണ്ട്, അവർക്ക് ഇല്ല. സൈനികേതര സാങ്കേതികവിദ്യകളും ഒട്ടും അപ്രധാനമല്ലായിരുന്നു. കാനിലടച്ച ഭക്ഷണപദാർത്ഥങ്ങൾ സൈനികൾക്ക് ഭക്ഷണമായി, റെയിൽറോഡുകളും ആവിക്കപ്പലുകളും സൈനികർക്കു യാത്രചെയ്യാനും അവർക്കുള്ള വസ്തുക്കൾ കൊണ്ടുപോകാനും ഉപയോഗപ്പെട്ടു, മരുന്നുകളുടെ പുതിയ ആവനാഴി സൈനികരെയും നാവികരെയും ലോക്കോമോട്ടീവ് എൻജിനിയർമാരെയും സുഖപ്പെടുത്തി. യന്ത്രത്തോക്കുകളെക്കാൾ കൂടുതൽ ഈ ലോജിസ്റ്റിക് നേട്ടങ്ങൾ ആഫ്രിക്കയെ കീഴടക്കാൻ യൂറോപ്പിനു സഹായകമായി'.\nഈ പുസ്തകത്തിലെതന്നെ ഏറ്റവും ശ്രദ്ധേയവും കൗതുകകരവുമായ അധ്യായങ്ങളിലൊന്നാണിത്. ശാസ്ത്രം കഴിഞ്ഞ അഞ്ചുനൂറ്റാണ്ടുകളിൽ സാമ്രാജ്യത്വത്തിന്റെ ചിറകിൽ കയറി പുതിയ ലോകങ്ങൾ വെട്ടിപ്പിടിച്ചതിന്റെ കഥ. അമേരിക്കയുടെ കണ്ടെത്തൽ മുൻനിർത്തി ഹരാരി പറയുന്നു:\n'ആദ്യത്തെ ആധുനിക മനുഷ്യൻ അമെരിഗോ വെസ്പൂച്ചി ആയിരുന്നു. 1499-1504 കാലഘട്ടത്തിൽ അമേരിക്കയിലേക്കുള്ള അനേകം യാത്രകളുടെ ഭാഗമായിരുന്ന ഒരു ഇറ്റാലിയൻ നാവികനുമായിരുന്നു അദ്ദേഹം. 1502-നും 1504-നും മദ്ധ്യത്തിൽ, ആ യാത്രകളെ കുറിച്ചു വിവരിക്കുന്ന രണ്ടു ഗ്രന്ഥങ്ങൾ യൂറോപ്പിൽ പ്രസിദ്ധീകരിക്കപ്പെട്ടു. അവ വെസ്പൂച്ചിയുടേതാണ് എന്നാണ് കണക്കാക്കപ്പെടുന്നത്. കൊളംബസ് കണ്ടെത്തിയ പുതിയ പ്രദേശങ്ങൾ പൂർവേഷ്യൻ തീരത്തുനിന്നു മാറിയുള്ള ദ്വീപുകളല്ല പിന്നെയോ വേദപുസ്തകങ്ങൾക്കും ക്ലാസിക്കൽ ഭൂമിശാസ്ത്ര വിദഗ്ദ്ധർക്കും സമകാലിക യൂറോപ്പുകാർക്കും അറിഞ്ഞുകൂടാത്ത ഒരു വൻകരതന്നെയാണ് എന്ന് ആ ഗ്രന്ഥങ്ങൾ വാദിച്ചു. 1507-ൽ, ആ വാദങ്ങൾ ബോദ്ധ്യപ്പെട്ടതിനാൽ, മാർട്ടിൻ വാൽഡ്‌സീമുള്ളർ എന്ന ബഹുമാന്യനായ ഒരു ഭൂപടനിർമ്മാതാവ് ഒരു പരിഷ്‌ക്കരിച്ച ലോകഭൂപടം പ്രസിദ്ധീകരിച്ചു. യൂറോപ്പിൽ നിന്നു പടിഞ്ഞാറേക്കു യാത്ര തിരിച്ച നാവികക്കപ്പലുകൾ ചെന്നെത്തിയ സ്ഥലത്തെ വേറിട്ട ഒരു ഭൂഖണ്ഡമായി കാണിച്ച ആദ്യ ലോകഭൂപടമായിരുന്നു അത്. അതു വരച്ചുകഴിഞ്ഞപ്പോൾ വാൽഡ്‌സീമുള്ളറിന് അതിന് ഒരു പേരു കൊടുക്കേണ്ട ആവശ്യമുണ്ടായി. അതു കണ്ടെത്തിയത് അമെരിഗോ വെല്പൂച്ചിയാണെന്ന തെറ്റായ വിശ്വാസത്താൽ വാൽഡ്‌സീമുള്ളർ ആ വൻകരയ്ക്ക് അദ്ദേഹത്തിന്റെ ബഹുമാനാർത്ഥം അമേരിക്ക എന്നു പേരു നല്കി. വാൽഡ്‌സീമുള്ളറിന്റെ മാപ്പ് വളരെ പ്രസിദ്ധമായിത്തീർന്നു. മറ്റനേകം കാർട്ടോഗ്രാഫർമാർ അതു പകർത്തുകയും അദ്ദേഹം പുതിയ ഭൂമിക്കു നല്കിയ പേരു പ്രചരിപ്പിക്കുകയും ചെയ്തു. നമുക്ക് അറിഞ്ഞുകൂടാ എന്നു പറയുവാനുള്ള ധൈര്യം കാട്ടിയെന്നതു മാത്രം പ്രശസ്തിക്ക് ആധാരമായ, മറ്റു തരത്തിൽ മീതരെ അപ്രശസ്തനായ ഒരു ഇറ്റലിക്കാരന്റെ പേര് ഭൂമിയുടെ നാലിലൊന്നോളം വരുന്ന സ്ഥലത്തിന് (ഏഴു വൻകരകളിൽ രണ്ടെണ്ണത്തിന്) നല്കി എന്ന വസ്തുതയിൽ ഒരു കാവ്യനീതി ഒളിഞ്ഞിരിക്കുന്നില്ലേ?\nഅമേരിക്കയുടെ കണ്ടെത്തൽ ശാസ്ത്രവിപ്ലവത്തിന്റെ ഒരു അടിസ്ഥാന സംഭവമാണ്. കഴിഞ്ഞകാല പാരമ്പര്യങ്ങൾക്കു മീതെ വർത്തമാനകാല നിരീക്ഷണങ്ങൾക്ക് പ്രാമുഖ്യം നല്കണമെന്നു അതു യൂറോപ്പിലുള്ളവരെ പഠിപ്പിച്ചു എന്നു മാത്രമല്ല, അമേരിക്ക കീഴടക്കാനുള്ള ആഗ്രഹം യൂറോപ്പുകാരെ അതിവേഗത്തിൽ പുതിയ അറിവിനു വേണ്ടി അന്വേഷിക്കാൻ പ്രേരിപ്പിക്കുകയും ചെയ്തു. വിശാലമായ പുതിയ പ്രദേശങ്ങൾ നിയന്ത്രിക്കുന്നതിനു വാസ്തവമായി അവർ ആഗ്രഹിക്കുന്നുവെങ്കിൽ, പുതിയ വൻകരയുടെ ഭൂമിശാസ്ത്രം, കാലാവസ്ഥ, സസ്യങ്ങൾ, ജന്തുക്കൾ, ഭാഷകൾ, സംസ്‌കാരങ്ങൾ, ചരിത്രം എന്നിവ സംബന്ധിക്കുന്ന ധാരാളം പുതിയ വിവരങ്ങൾ അവർ ശേഖരിക്കേണ്ടതുണ്ട്. ക്രിസ്തീയ വേദപുസ്തകവും പഴയ ഭൂമിശാസ്ത്ര പുസ്തകങ്ങളും പുരാതന വായ്‌മൊഴി പാരമ്പര്യങ്ങളും കൊണ്ടു യാതൊരു പ്രയോജനവുമില്ല.\nഅതിനുശേഷം യൂറോപ്പുകാരായ ഭൂമിശാസ്ത്ര വിദഗ്ദ്ധർ മാത്രമല്ല, മറ്റു ഏതാണ്ടെല്ലാ ജ്ഞാനശാഖകളിലെ യൂറോപ്പുകാരായ പണ്ഡിതന്മാരും ഭൂപടങ്ങൾ വരയ്ക്കാനും അവശേഷിച്ചിരുന്ന ഒഴിഞ്ഞ സ്ഥലങ്ങൾ നിറയ്ക്കാനും ആരംഭിച്ചു. തങ്ങളുടെ സിദ്ധാന്തങ്ങൾ പരിപൂർണമല്ല എന്നും തങ്ങൾക്ക് അറിഞ്ഞുകൂടാത്ത പ്രധാനപ്പെട്ട കാര്യങ്ങൾ ഉണ്ടെന്നും അവർ സമ്മതിച്ചുതുടങ്ങി.\nഭൂപടത്തിലെ ശൂന്യസ്ഥലങ്ങൾ കാന്തങ്ങളെന്നവണ്ണം യൂറോപ്പുകാരെ ആകർഷിക്കുകയും കൃത്യതയോടെ അവർ അതു നിറച്ചുതുടങ്ങുകയും ചെയ്തു. പതിനഞ്ചും പതിനാറും നൂറ്റാണ്ടുകളിൽ, യൂറോപ്പുകാരായ യാത്രാസംഘങ്ങൾ ആഫ്രിക്കയെ ചുറ്റി സഞ്ചരിക്കുകയും അമേരിക്കയിൽ പര്യവേഷണം ചെയ്യുകയും പാസിഫിക്കിനും ഇന്ത്യൻ മഹാസമുദ്രത്തിനും കുറുകെ കടക്കുകയും ബേസുകളുടെയും (താവളങ്ങളുടെയും) കോളനികളുടെയും ഒരു ശൃംഖല ലോകത്തിൽ എല്ലായിടത്തുമായി സൃഷ്ടിക്കുകയും ചെയ്തു. വാസ്തവമായും ആഗോളമായ സാമ്രാജ്യങ്ങൾ ആദ്യമായി അവർ സ്ഥാപിക്കുകയും ആദ്യ ആഗോള വാണിജ്യശൃംഖല തുന്നിച്ചേർത്തു രൂപപ്പെടുത്തുകയും ചെയ്തു. ലോകത്തിന്റെ ചരിത്രത്തെ യൂറോപ്പുകാരുടെ സാമ്രാജ്യത്വ സംഘയാത്രകൾ മാറ്റിമറിച്ചു. ഒറ്റപ്പെട്ട ജനതകളുടെയും സംസ്‌കാരങ്ങളുടെയും ചരിത്രങ്ങളുടെ ഒരു ശ്രേണി എന്നതിൽ നിന്ന് അതു കൂട്ടിച്ചേർക്കപ്പെട്ട നിലയിലുള്ള ഒരൊറ്റ മനുഷ്യസമൂഹത്തിന്റെ ചരിത്രമായി മാറി'.\nശാസ്ത്രവും മുതലാളിത്തവും തമ്മിലുള്ള ബന്ധം ചർച്ചചെയ്യുന്ന പതിനാറാമധ്യായം വ്യവസായാധുനികതയെയും ശാസ്ത്രപുരോഗതിയെയും കൂട്ടിയിണക്കുന്നതിൽ കാപ്പിറ്റലിസം വഹിച്ച പങ്ക് ചൂണ്ടിക്കാണിക്കുന്നു. മികച്ച 'കഥ'കൾകൊണ്ട് ബാങ്കിങ് ഉൾപ്പെടെയുള്ള മേഖലകളുടെ സമ്പദ്ശാസ്ത്രം വിവരിച്ച് 'പുരോഗതി' എന്ന താക്കോൽവാക്കിന്റെ രാഷ്ട്രീയം ഹരാരി വിശകലനം ചെയ്യുന്നു. അതിന്റെ ഗതിവഗതികളും ഏറ്റിറക്കങ്ങളും നിർണയിക്കുന്ന മുതലാളിത്തത്തിന്റെ യുക്തികളും.\n'ആധുനിക ചരിത്രത്തിൽ സാമ്പത്തികശാസ്ത്രത്തിന്റെ (ഇക്കോണമിക്‌സിന്റെ) വാസ്തവമായ പങ്കു മനസ്സിലാക്കുക അത്ര എളുപ്പമുള്ള കാര്യമല്ല. പണം എങ്ങനെ രാഷ്ട്രങ്ങളെ സ്ഥാപിക്കുകയും നശിപ്പിക്കുകയും ചെയ്തു, പുതിയ ചക്രവാളങ്ങൾ തുറക്കുകയും ദശലക്ഷക്കണക്കിനു ആളുകളെ അടിമകളാക്കുകയും ചെയ്തു, വ്യവസായ ചക്രം അനക്കി, നൂറു കണക്കിനു സ്പീഷിസുകളെ നാമാവശേശമാക്കി എന്നൊക്കെ വിശദീകരിക്കാൻ വാള്യങ്ങൾ തന്നെ രചിക്കപ്പെട്ടിട്ടുണ്ട്. എങ്കിലും ആധുനിക ചരിത്രത്തെ മനസ്സിലാക്കുന്നതിനും, നിങ്ങൾ ഒരൊറ്റ വാക്കുമാത്രം മനസ്സിലാക്കിയാൽ മതി, ആ വാക്കാണ് വളർച്ച. നന്മയ്ക്കും തിന്മയ്ക്കും രോഗത്തിനും സുഖത്തിനും ആധുനിക സമ്പദ്ഘടന ഹോർമോൺ കുത്തിവച്ച കൗമാരക്കാരെ പോലെ വളർന്നുകൊണ്ടിരുന്നു. അതിനു കണ്ടെത്താനാകുന്നതിനെയെല്ലാം അതു ഭക്ഷിച്ചു, നിങ്ങൾ നോക്കിയിരിക്കെ അതു വളരുകയും ചെയ്തു'.\nആദംസ്മിത്തിന്റെ ചിന്തകളിലൂടെ ആധുനികപൂർവ-ആധുനികസമ്പദ്ഘടനകൾ വിശദീകരിക്കുന്ന ഹരാരി യൂറോപ്പിന് കോയ്മ സൃഷ്ടിച്ചുകൊടുത്ത കൊളംബസിന്റെയും ഗാമയുടെയും സ്‌പെയിനിന്റെയും ഡച്ചുകാരുടെയും ഫ്രാൻസിന്റെയും ബ്രിട്ടന്റെയും വളർച്ച മാത്രമല്ല, ഇന്ത്യ കീഴടക്കിയ ഈസ്റ്റിന്ത്യാ കമ്പനിയുൾപ്പെടെയുള്ള 'ജോയിന്റ് സ്റ്റോക്ക്' കമ്പനികളുടെയും കഥ വിവരിക്കുന്നു.\nകാർഷികവിപ്ലവം പോലെ തന്നെ മുതലാളിത്തവും ഒരു ചതിക്കുഴിയാണ് എന്ന കാര്യത്തിൽ ഹരാരിക്കു സംശയമേതുമില്ല. പക്ഷെ അതിനു പ്രതിവിധികളില്ല. കുറച്ചുകാലം മുതലാളിത്തത്തിനു മറുമരുന്നായി ചിലർ കണ്ട കമ്യൂണിസം പ്രകൃതിവിരുദ്ധതയിലും മനുഷ്യവിരുദ്ധതയിലും കാപ്പിറ്റലിസത്തിന്റെതന്നെ മറ്റൊരു രൂപമാണ്. അതിനാൽ അതു മുതലാളിത്തത്തിനു പ്രതിവിധിയല്ല. മുതലാളിത്തത്തെ നിങ്ങൾക്കിഷ്ടമില്ലായിരിക്കാം, പക്ഷെ അതു കൂടാതെ നിങ്ങൾക്കു ജീവിതം സാധ്യമല്ല എന്നതാണ് യാഥാർഥ്യം-ഹരാരി സമർഥിക്കുന്നു.\nവ്യവസായവിപ്ലവത്തിന്റെ ചക്രങ്ങളായി പ്രവർത്തിക്കുന്ന ഊർജ്ജവും അസംസ്‌കൃതവിഭവങ്ങളും മുൻനിർത്തിയുള്ള ചരിത്രവിശകലനമാണ് അടുത്ത അധ്യായം. ആവിയന്ത്രം തൊട്ടുള്ള കഥ. വ്യവസായവിപ്ലവത്തിനു മുൻപുള്ള സഹസ്രാബ്ദത്തിന്റെ സ്ഥിതിവിശേഷം സൂചിപ്പിക്കുന്ന ഗ്രന്ഥകാരൻ ഉല്പാദനസംസ്‌കാരവും ഉപഭോഗസംസ്‌കാരവും എങ്ങനെ മുതലാളിത്തത്തിന്റെ സമഗ്രഭാവം വെളിപ്പെടുത്തുന്നുവെന്നു വിശദീകരിക്കുകയാണ് ഈയധ്യായത്തിൽ. മുൻപുള്ള മുഴുവൻ മത, രാഷ്ട്രീയ ധാർമ്മികതകളിൽ നിന്നും ഭിന്നമായി മുതലാളിത്ത ധാർമ്മികതക്കുള്ള ആനന്ദമൂല്യം ഹരാരി ചൂണ്ടിക്കാണിക്കുന്നു.\nമനുഷ്യനും ലോകവും എത്തിനിൽക്കുന്ന പാരിസ്ഥിതിക പ്രതിസന്ധിയുടെ വർത്തമാനത്തെക്കുറിച്ചാണ് പതിനെട്ടാമധ്യായം. ആഗോളതാപനം, കാലാവസ്ഥാവ്യതിയാനം, സമുദ്രനിരപ്പുയരൽ, മലിനീകരണം തുടങ്ങിയവ ഭൂമിയെയും മനുഷ്യരെയും നശിപ്പിക്കാം. അതേസമയം വ്യവസായവിപ്ലവം മനുഷ്യവർഗത്തിൽ സൃഷ്ടിച്ച രണ്ട് സാമൂഹ്യവിപ്ലവങ്ങളെയും കാണാതിരുന്നുകൂടാ. കുടുംബത്തിന്റെയും പ്രാദേശിക സമുദായത്തിന്റെയും (local intimate community) തകർച്ചയാണ് ഒന്നാമത്തേത്. സാങ്കല്പിക സമുദായങ്ങളുടെ (imagined communities) ഉദയമാണ് രണ്ടാമത്തേത്. രാജ്യവും ഉപഭോക്തൃസമുദായവുമാണ് ഹരാരി ചൂണ്ടിക്കാണിക്കുന്ന രണ്ടുദാഹരണങ്ങൾ. രാഷ്ട്രത്തിന്റെ ഭാവനാത്മക സമുദായമാണ് രാജ്യം. വിപണിയുടെ സാങ്കല്പിക സമുദായമാണ് ഉപഭോക്താക്കൾ.\nമനുഷ്യന്റെ കഥയിൽ കഴിഞ്ഞ അഞ്ഞൂറുവർഷങ്ങളുടെ ആനുഭാവികമായ ബാക്കിപത്രമെന്താണ്? ചരിത്രകാരർ ചോദിക്കാത്ത ഈ ചോദ്യമാണ് അടുത്ത അധ്യായത്തിൽ ഹരാരി മുന്നോട്ടുവയ്ക്കുന്നത്. ഇതുതന്നെയാണ് ഈ പുസ്തകത്തിന്റെ മൗലികതയും തനിമയും പ്രസക്തിയും. ആൽഡസ് ഹക്‌സ്‌ലിയെയും ജോർജ് ഓർവെലിനെയും ഉദ്ധരിച്ചുകൊണ്ടും സാമൂഹ്യശാസ്ത്രം മുതൽ മനഃശാസ്ത്രം വരെയുള്ളവ പിൻപറ്റിക്കൊണ്ടും സാമൂഹ്യവും ഭൗതികവും വ്യക്തിനിഷ്ഠവുമൊക്കെയായ മൂല്യത്തെക്കുറിച്ചാണ് ഹരാരി ഇവിടെ ചർച്ചചെയ്യുന്നത്. സന്തോഷത്തെ(happiness)ക്കുറിച്ച്. ജീവിതത്തിന്റെ അർഥം എന്തെന്നന്വേഷിക്കുകയും സന്തോഷത്തിന്റെ ചരിത്രമെഴുതേണ്ടതിന്റെ ആവശ്യം ചൂണ്ടിക്കാണിക്കുകയും ചെയ്യുന്ന ഗ്രന്ഥകാരൻ, നിലനിൽക്കുന്ന ചരിത്രവിജ്ഞാനീയത്തിലെ ഏറ്റവും വലിയ വിടവുകളിലൊന്നാണ് ഇത്തരം മാനുഷികമൂല്യങ്ങളെക്കുറിച്ചുള്ള അജ്ഞത എന്ന് സ്ഥാപിക്കുകയും ചെയ്യുന്നു.\nഅവസാന അധ്യായം, ആഗോളവൽക്കരിക്കപ്പെട്ട ലോകക്രമത്തിൽ ശാസ്ത്രവും വ്യവസായിക വിപ്ലവവും ചേർന്നുണ്ടാക്കിക്കൊണ്ടിരിക്കുന്ന വൻ മാറ്റങ്ങൾ മനുഷ്യജീവിതത്തിലും ചരിത്രത്തിലും സൃഷ്ടിക്കാവുന്ന പ്രഭാവങ്ങളെക്കുറിച്ചാണ്. അസാമാന്യമായ ഉൾക്കാഴ്ചകളോടെ ഹരാരി ഈ വിഷയം ചർച്ചചെയ്യുന്നു. ദൈവമാകുന്നതിന്റെ വക്കിലെത്തിയ മനുഷ്യനെക്കുറിച്ചുള്ള കനത്ത ഉൽക്കണ്ഠകൾ പങ്കുവയ്ക്കുകയും ജീവിതത്തിന്റെ നിയമങ്ങൾ മാറ്റാൻ കഴിയുന്ന സാങ്കേതികവിദ്യകൾ ചൂണ്ടിക്കാണിക്കുകയും (ഇന്റലിജന്റ്, ഡിസൈൻ, ബയോ-എഞ്ചിനീയറിങ്, ജനറ്റിക് എഞ്ചിനീയറിങ്, സൈബോർഗ് എഞ്ചിനീയറിങ്, ജീനോം മാപ്പിങ്, ഇൻഓർഗാനിക് എഞ്ചിനീയറിങ്.....) ചെയ്യുന്നു അദ്ദേഹം. തലച്ചോറും കംപ്യൂട്ടറും തമ്മിൽ ആശയവിനിമയം സാധ്യമാകാവുന്ന ഇന്റർ-ബ്രെയ്ൻ-നെറ്റ് സൃഷ്ടി ഉടനുണ്ടാകുമോ? അപ്പോൾ ഓർമയുടെ രീതി എന്തായിരിക്കും? ബയോണിക് കൈകൾ പോലുള്ള അവയവങ്ങൾ ശരീരത്തിന്റെ ധർമങ്ങളെ എങ്ങനെ പുനർനിർണയിക്കും? തൊഴിലെടുക്കുന്നതിലും കായിക-ബൗദ്ധിക ശേഷിയിലുമൊക്കെ കുറെക്കൂടി മെച്ചപ്പെട്ട ഒരു 'ഹോമോ'യെ നിർമ്മിക്കാൻ കഴിഞ്ഞാൽ സാപിയൻസിന്റെ പ്രസക്തി എന്തായിരിക്കും? ഹരാരി ഉപസംഹരിക്കുന്നു:\n'എഴുപതിനായിരം വർഷങ്ങൾക്കു മുമ്പ്, ഹോമോ സാപിയൻസ് ആഫ്രിക്കയുടെ ഒരു കോണിൽ അപ്പോളും സ്വന്തം കാര്യം നോക്കിനടത്തിയിരുന്ന ഒരു അപ്രധാന മൃഗമായിരുന്നു. തുടർന്നുള്ള സഹസ്രാബ്ദങ്ങളിൽ ഭൂഗ്രഹത്തിന്റെ ആകമാനം യജമാനനായും പരിസ്ഥിതിയുടെ ഭീകരതയായും അതു സ്വയം മാറ്റിയെടുത്തു. ഇന്ന് അത് ദൈവമാകുന്നതിന്റെ വക്കിൽ നിൽക്കുന്നു. അതു നിത്യയൗവനം മാത്രമല്ല, ദൈവിക കഴിവുകളായ സൃഷ്ടിസംഹാരങ്ങളും ആർജിക്കാൻ സാദ്ധ്യതയുണ്ട്.\nനിർഭാഗ്യമെന്നു പറയട്ടെ, സാപിയൻസിന്റെ ഭൂമിയിലെ വാഴ്ച ഇതുവരെ നമുക്കു അഭിമാനിക്കാവുന്ന യാതൊന്നും സൃഷ്ടിച്ചില്ല. നാം നമ്മുടെ ചുറ്റുപാടുകളെ കീഴടക്കി, ഭക്ഷ്യോത്പാദനം വർദ്ധിപ്പിച്ചു, നഗരങ്ങൾ പണിതു, സാമ്രാജ്യങ്ങൾ സ്ഥാപിച്ചു. വിദൂരദേശങ്ങളിൽ വ്യാപാരശൃംഖലകൾ സ്ഥാപിച്ചു. പക്ഷേ ലോകത്തിലെ ദുരിതത്തിന്റെ അളവിൽ നാം എന്തെങ്കിലും കുറവു വരുത്തിയോ? മനുഷ്യശക്തിയിലെ വർദ്ധനവ് വ്യക്തികളായ സാപിയൻസിന്റെ സുഖത്തെ മെച്ചപ്പെടുത്തിയില്ല, മറ്റു ജീവികൾക്ക് ഏറെ ദുരിതങ്ങൾക്കു കാരണമാകുകയും ചെയ്തു.\nകഴിഞ്ഞ ഏതാനും ദശകങ്ങളിൽ മനുഷ്യരുടെ അവസ്ഥയിൽ നാം ഒടുവിൽ യഥാർത്ഥമായ അല്പം പുരോഗതി നേടി. ക്ഷാമവും പകർച്ചവ്യാധിയും യുദ്ധവും കുറഞ്ഞു. ഏങ്കിലും മറ്റു ജീവികളുടെ അവസ്ഥ മുമ്പെന്നത്തെക്കാളും വേഗത്തിൽ വഷളായിക്കൊണ്ടിരിക്കുന്നു. മനുഷ്യരാശിയുടെ പുരോഗമനം പറയാൻ കഴിയാത്തവണ്ണം ദുർബലവുമാണ്.\nതന്നെയുമല്ല, മനുഷ്യർക്കു ചെയ്യാൻ കഴിയുന്ന കാര്യങ്ങൾ അത്ഭുതകരമാണെങ്കിലും, നമ്മുടെ ലക്ഷ്യം എന്താണെന്നു നമുക്കു ഉറപ്പില്ല, നാം എന്നത്തെയും പോലെ അസംതൃപ്തരാണ്. നാം കൊതുമ്പുവള്ളങ്ങളിൽ നിന്നു കമ്പനിവള്ളങ്ങളിലേക്കും കെട്ടുവഞ്ചികളിലേക്കും കാറ്റുവഞ്ചികളിലേക്കും ആവിക്കപ്പലുകളിലേക്കും ആകാശക്കപ്പലുകളിലേക്കും സ്‌പേസ്ഷട്ടിലുകളിലേക്കും മുന്നേറി-എന്നാൽ നാം എവിടേക്കു പോകുന്നുവെന്നു ആർക്കും അറിഞ്ഞുകൂടാ. നാം മുമ്പെന്നത്തെക്കാളും ശക്തരാണ്. എന്നാൽ ആ ശക്തി എങ്ങനെ വിനിയോഗിക്കണമെന്നു നമുക്കറിഞ്ഞുകൂടാ. മനുഷ്യർ എന്നത്തെക്കാളും കൂടുതൽ നിരുത്തരവാദികളായിരിക്കുന്നുവെന്നു തോന്നുന്നത് അതിനെക്കാൾ വഷളായ കാര്യമാണ്. ഫിസിക്‌സിന്റെ നിയമങ്ങൾ മാത്രം കൂട്ടായുള്ളവരും സ്വയം ദൈവങ്ങളായവരുമായ നാം ആരോടും കണക്കുപറയാൻ ബാദ്ധ്യസ്ഥരല്ല. തത്ഫലമായി നാം നമ്മുടെ സഹജീവികളുടെ മേലും നമ്മിടെ പരിസ്ഥിതിയുടെ മേലും വിനാശം ചൊരിയുകയാണ്. നമ്മുടെ സുഖവും വിനോദവും മാത്രമാണ് നമുക്കു പ്രധാനം. എന്നിട്ടും ഒരിക്കലും സംതൃപ്തി കണ്ടെത്തുന്നില്ല.\nതങ്ങൾക്ക് എന്താണ് വേണ്ടതെന്ന് അറിഞ്ഞുകൂടാത്ത അസംതൃപ്തരും നിരുത്തരവാദികളുമായ ദൈവങ്ങളെക്കാൾ കൂടുതൽ അപകടകാരികളായ ആരെങ്കിലും ഉണ്ടോ?'.\nതന്റെ അടുത്ത ഗ്രന്ഥമായ 'Homo Deus'സിൽ ഈ കാഴ്ചപ്പാടാണ് ഹരാരി വികസിപ്പിക്കുന്നത്. സാപിയൻസിനു ശേഷം രൂപപ്പെടാവുന്ന നവമാനവികന്റെ ഭാവനാത്മക ഭാവിചരിത്രം മനുഷ്യൻ തന്നെ ദൈവമായി/സ്രഷ്ടാവായി മാറുന്ന അവസ്ഥയുടെ ആഖ്യാനം. ഹരാരിയുടെ കാവ്യാത്മക ഗദ്യത്തെ അതിന്റെ ചാരുതയും ലാവണ്യവും ചടുലതയും വിട്ടുപോകാതെ പുനർസൃഷ്ടിക്കാൻ വിവർത്തനത്തിൽ സിനു കുര്യൻ ജോർജിന് കഴിഞ്ഞിട്ടില്ലെങ്കിലും ഈ തർജമ ആഖ്യാനപരമായി ഭദ്രവും വസ്തുതാപരമായി കൃത്യവും ഭാഷാപരമായി തെറ്റുകളില്ലാത്തതുമാണ്. തീർത്തും വായനാക്ഷമം. അനുപമമായ ഒരു ജ്ഞാന, ചരിത്ര, സംസ്‌കാര പഠനമാണ് സാപിയൻസ്. മനുഷ്യചരിത്രത്തിന്റെ, കാലാനുക്രമമോ രേഖീയമോ ആയ ആഖ്യാനമല്ല ഹരാരി ലക്ഷ്യമിടുന്നത്. സ്ഥൂലമായ ഒരു ഘട്ടവിഭജനം മുൻനിർത്തി ലോകചരിത്രത്തിൽ ഇടം നേടിയ ജ്ഞാന-സംസ്‌കാര സ്വരൂപങ്ങളെ മനുഷ്യജീവിതത്തിന്റെ അനുഭവവൈവിധ്യങ്ങളിൽ കണ്ടെടുത്തു വ്യാഖ്യാനിക്കുകയാണദ്ദേഹത്തിന്റെ രീതി. അതിനിശിതമായ അക്കാദമിക ധാരണകൾ. അതിബൃഹത്തായ കാഴ്ചവട്ടം. അതിസമർഥമായ രചനാരീതിശാസ്ത്രം. അതിസുന്ദരമായ അവതരണകല-നമ്മുടെ കാലത്തിന്റെ ക്ലാസിക്കായി സാപിയൻസ് മാറുന്നത് ഇതുപോലുള്ള എത്രയെങ്കിലും കാരണങ്ങൾ കൊണ്ടാണ്. ജെ.ഡി. ബർണാൽ എഴുതിയ സയൻസിന്റെ ചരിത്രവും വിൽഡൂറാന്റിന്റെ തത്വചിന്തയുടെ കഥയും വായനക്കാരുടെ മനസ്സിലെത്താം. എങ്കിലും ബർണാലിന്റേതുപോലെ സമഗ്രമോ ഡുറാന്റിന്റേതുപോലെ സൂക്ഷ്മമോ അല്ല ഹരാരിയുടെ സമീപനം. ഈ പുസ്തകം വായിച്ചാൽ നമുക്ക് സംസ്‌കാരത്തെയും ചരിത്രത്തെയും നിർണയിച്ച വിജ്ഞാനവിപ്ലവങ്ങൾ മനുഷ്യനെ നിർമ്മിച്ചതിന്റെ മറ്റാരും ഇന്നോളം പറയാത്ത കഥ മനസിലാകും. നമ്മുടെ തന്നെ കഥയാണല്ലോ അത്.\n'കഴിഞ്ഞ അഞ്ഞൂറുവർഷക്കാലം മനുഷ്യരുടെ ശക്തിയിൽ അത്ഭുതകരവും മുമ്പെങ്ങും ഉണ്ടായിട്ടില്ലാത്തതുമായ തരത്തിൽ വളർച്ചയുണ്ടായി. 1500-ൽ ലോകത്തിൽ ആകമാനം 500 മില്യൻ ഹോമോ സാപിയൻസ് ഉണ്ടായിരുന്നു. ഇന്ന്7ബില്യൻ ഉണ്ട്. 1500-ൽ മനുഷ്യവർഗം ഉത്പാദിപ്പിച്ച ചരക്കുകളുടെയും സേവനങ്ങളുടെയും മൊത്തമൂല്യം ഇന്നത്തെ ഡോളറിൽ 250 ബില്യൻ ഡോളർ എന്നാണ് കണക്കാക്കിയിരിക്കുന്നത്. ഇന്ന് ഒരു വർഷത്തെ മനുഷ്യ ഉത്പാദനത്തിന്റെ മൂല്യം 60 ട്രില്യൻ ഡോളറിനോടടുത്തുവരുന്നു. 1500-ൽ മനുഷ്യരാശി 1500 ട്രില്യൻ കലോറി ഊർജം പ്രതിദിനം അകത്താക്കി. (വർദ്ധനവിന്റെ ഈ കണക്കുകൾ ഒന്നു കൂടി ശ്രദ്ധിക്കുക - മനുഷ്യജനസംഖ്യ 14 മടങ്ങ്, ഉത്പാദനം 240 മടങ്ങ്, ഊർജ ഉപഭോഗം 115 മടങ്ങ്.)\nഒരു ആധുനിക പടക്കപ്പൽ കൊളംബസിന്റെ കാലത്തിലേക്കു കൊണ്ടുപോകുന്നുവെന്നു കരുതുക. സെക്കൻഡുകൾ കൊണ്ട് നിഞ്ഞ, പിന്റ, സാന്റാ മരിയ എന്നിവയെ ഇടിച്ചുതരിപ്പണമാക്കി തടിക്കഷണങ്ങൾ കടലിലൂടെ ഒഴുക്കുമാറാക്കാൻ അതിന് കഴിയും. എന്നിട്ട് എല്ലാ ലോകശക്തികളുടെയും നാവികസേനകളെ മുക്കിക്കളയാനും ഒരു പോറൽ പോലും ഏൽക്കാതെ നിലനില്ക്കുവാനും കഴിയും. ലോകത്തിലെ മുഴുവൻ കച്ചവടക്കപ്പൽച്ചരക്കുകളും ആധുനികമായ അഞ്ചു ചരക്കുകപ്പലുകളിൽ ഉൾക്കൊള്ളുമായിരുന്നു. മദ്ധ്യകാലത്തിലെ എല്ലാ ഗ്രന്ഥശാലകളിലെയും പുസ്തകങ്ങളിലെയും ചുരുളുകളിലെയും വാക്കുകളും സംഖ്യകളും എല്ലാം ഒരു ആധുനിക കമ്പ്യൂട്ടറിൽ സൂക്ഷിച്ചുവെച്ചുകഴിഞ്ഞു പിന്നെയും അതിൽ സ്ഥലം അവശേഷിക്കുന്നുണ്ടാവും. ലോകമാകമാനമുള്ള ആധുനികപൂർവ രാജ്യങ്ങളിലെ പണമെല്ലാം ചേർത്തുവച്ചാൽ അതിനെക്കാൾ കൂടുതൽ പണം ഇന്നത്തെ ഏതു വലിയ ബാങ്കിന്റെ ശേഖരത്തിലും ഉണ്ടാകും.\n1500-ൽ 100,000-ലധികം നിവാസികളുള്ള തീരെക്കുറവു നഗരങ്ങൾ മാത്രമാണ് ഉണ്ടായിരുന്നത്. മിക്ക കെട്ടിടങ്ങളും കുഴച്ചമണ്ണും തടിയും വൈക്കോലും കൊണ്ടു നിർമ്മിച്ചവയാണ്. മൂന്നുനില കെട്ടിടം അംബരചുംബിയായിരുന്നു. നിരത്തുകൾ കുടുക്കമുള്ള പാതകളായിരുന്നു. വേനല്ക്കാലത്തു പൊടിയും മഞ്ഞുകാലത്ത് ചള്ളയും നിറഞ്ഞവ, കാൽനടക്കാരും കുതിരകളും ആടുകളും കോഴികളും ഏതാനും വണ്ടികളും ഉപയോഗപ്പെടുത്തിയവ. ഏറ്റവും സാധാരണമായ നഗരശബ്ദങ്ങൾ മനുഷ്യരുടേതും മൃഗങ്ങളുടേതും ആയിരുന്നു. ഇടയ്‌ക്കൊക്കെ ചുറ്റികയുടെയും വാളിന്റെയും ശബ്ദം കേൾക്കാം. സൂര്യാസ്തമനത്തിൽ, നഗരപ്രദേശം ഇരുട്ടിലായി, ഇടയിലെവിടെയെങ്കിലും മെഴുകുതിരിയോ തീനാളമോ ഇരുട്ടിൽ പ്രകാശിക്കും. അത്തരമൊരു നഗരത്തിലെ ഒരു നിവാസി ആധുനിക കാലത്തെ ടോക്യോ, ന്യുയോർക്ക്, അല്ലെങ്കിൽ മുംബൈ കണ്ടാൽ, അവൾക്ക് എന്താണ് തോന്നുക?\nപതിനാറാം നൂറ്റാണ്ടിനു മുമ്പ്, ഒരു മനുഷ്യനും ഭൂമിയെ ചുറ്റി സഞ്ചരിച്ചില്ല. 1522-ൽ 72,000 കിലോമീറ്ററുകൾ താണ്ടിയതിനു ശേഷം മഗെല്ലന്റെ യാത്ര മടങ്ങി സ്‌പെയിനിൽ എത്തിയപ്പോൾ അതിനു മാറ്റംവന്നു. അതിനു മൂന്നു വർഷം വേണ്ടിവന്നു. മഗെല്ലൻ ഉൾപ്പെടെ ഏതാണ്ട് എല്ലാ സംഘാംഗങ്ങളുടെയും ജീവൻ നഷ്ടപ്പെടുകയും ചെയ്തു. സമ്പന്നനായ ഫിലിയസ് ഫോഗ് എന്ന ബ്രിട്ടീഷ് സാഹസികന് 80 ദിവസങ്ങൾ കൊണ്ടു ലോകം ചുറ്റാൻ കഴിയുമെന്നു 1873-ൽ ജൂൾസ് വെർനെയ്ക്ക് സങ്കല്പിക്കാൻ കഴിഞ്ഞു. ഇന്ന് മദ്ധ്യവർഗ വരുമാനമുള്ള ആർക്കും സുരക്ഷിതമായും അനായാസമായും ഭൂമിയെ 48 മണിക്കൂറിൽ ചുറ്റിസഞ്ചരിക്കാം.\n1500-ൽ മനുഷ്യർ ഭൂമിയുടെ ഉപരിതലത്തിൽ മാത്രം പരിമിതപ്പെട്ടിരുന്നു. അവർക്കു ഗോപുരങ്ങൾ പണിയാനും പർവതങ്ങൾ കയറാനും കഴിയുമായിരുന്നു. എന്നാൽ ആകാശം പക്ഷികൾക്കും മാലാഖമാർക്കും ദൈവങ്ങൾക്കും വേണ്ടി നീക്കിവച്ചിരുന്നു. 1969 ജൂലൈ 20-ന് മനുഷ്യർ ചന്ദ്രനിലെത്തി. അതൊരു ചരിത്രനേട്ടം മാത്രമായിരുന്നില്ല. പിന്നെയോ പരിണാമ വഴിയിലും പ്രാപഞ്ചികമായിപ്പോലും അതൊരു വലിയ സംഭവമായി. കഴിഞ്ഞ കാലത്ത് പരിണാമത്തിന്റെ നാല് ബില്യൻ വർഷങ്ങളിൽ, ഒരു ജീവിക്കും ഭൂമിയുടെ അന്തരീക്ഷത്തിന് അപ്പുറം പോലും പോകാൻ കഴിഞ്ഞിട്ടില്ല. തീർച്ചയായും ആരും ചന്ദ്രനിൽ ഒരു പാദമുദ്രയോ നീരാളിക്കൈമുദ്രയോ പതിപ്പിച്ചിട്ടില്ല.\nചരിത്രത്തിൽ അധികവും, മനുഷ്യർ ഗ്രഹത്തിലെ ജീവജാലങ്ങളിൽ 99.99 ശതമാനം വരുന്ന സൂക്ഷ്മജീവികളെ അറിഞ്ഞിരുന്നില്ല. അവ നമ്മെ ബാധിക്കുന്നവ അല്ല എന്നതുകൊണ്ടല്ല. നമ്മിൽ ഓരോരുത്തരും നമ്മോടൊപ്പം ബില്യൻ കണക്കിനു ഒറ്റക്കോശജീവികളെ കൂട്ടുന്നുണ്ട്. അതും വെറുതെയല്ല. അവ നമ്മുടെ ഏറ്റവും അടുത്ത സുഹൃത്തുക്കളും ഏറ്റവും മാരകമായ ശത്രുക്കളും ആണ്. അവയിൽ ചിലതു നമ്മുടെ ഭക്ഷണം ദഹിപ്പിക്കാനും നമ്മുടെ കുടലിനെ ശുദ്ധിയാക്കാനും സഹായിക്കുന്നു. മറ്റു ചിലത് രോഗങ്ങൾക്കും പകർച്ചവ്യാധികൾക്കും കാരണമാകുന്നു. എങ്കിലും 1674-ൽ മാത്രമാണ് മനുഷ്യനേത്രം കൊണ്ടു ഒരു സൂക്ഷ്മജീവിയെ ആദ്യമായി കണ്ടത്. അന്നാണ് ആന്റൺ വാൻ ല്യൂ വെൻഹൂക് തന്റെ ഭവനത്തിലുണ്ടാക്കിയ മൈക്രോസ്‌കോപ് ഉപയോഗപ്പെടുത്തി നോക്കിയതും ഒരു തുള്ളി വെള്ളത്തിൽ പുളച്ചുമറിയുന്ന സൂക്ഷ്മജീവികളുടെ ഒരു ആകമാനലോകം തന്നെ കണ്ടെത്തിയതും. അതിനുശേഷമുള്ള 300 വർഷങ്ങളിൽ, മൈക്രോസ്‌പോപ്പിലൂടെ കാണാൻ കഴിയുന്ന അനേകം സ്പീഷിസുകളെ മനുഷ്യർ പരിചയപ്പെട്ടു. അവ വരുത്തിവയ്ക്കുന്ന മാരകമായ പകർച്ചവ്യാധികളിൽ പലതിനെയും കീഴടക്കാൻ നമുക്കു കഴിഞ്ഞിട്ടുണ്ട്. സൂക്ഷ്മജീവികളെ വൈദ്യശാസ്ത്രത്തിലും വ്യവസായങ്ങളിലും ഉപയോഗപ്പെടുത്തുന്നുമുണ്ട്. ഇന്നു നമ്മൾ ബാക്ടീരിയയിൽ മാറ്റങ്ങൾ വരുത്തുകയും മരുന്നുകൾ നിർമ്മിക്കുകയും ജൈവഇന്ധനങ്ങൾ ഉത്പാദിപ്പിക്കുകയും പരാന്നഭോജികളെ കൊല്ലുകയും ചെയ്യുന്നുണ്ട്.\nഎന്നാൽ കഴിഞ്ഞ 500 വർഷക്കാലത്തെ ഏറ്റവും ശ്രദ്ധേയവും നിർണായകവുമായ നിമിഷം 1945 ജൂലൈ 16 രാവിലെ 5:29:45 ആണ്. ആ കൃത്യ നിമിഷത്തിൽ അമേരിക്കയിലെ ശാസ്ത്രജ്ഞർ ന്യൂ മെക്‌സിക്കോയിലെ അലാമോഗോർദോയിൽ ആദ്യത്തെ ആണവബോംബ് പൊട്ടിച്ചു. ആ നിമിഷം മുതൽ, മനുഷ്യവർഗത്തിനു ചരിത്രത്തിന്റെ ഗതിയെ മാറ്റിമറിക്കാൻ മാത്രമല്ല, ചരിത്രത്തിന് അവസാനമുണ്ടാക്കാൻ കൂടി കഴിവു ലഭിച്ചു'.\nയുവാൽ നോവാ ഹരാരി\nവിവ: സെനു കുര്യൻ ജോർജ്\nമഞ്ജുൾ പബ്ലിഷിങ് ഹൗസ്, ഭോപ്പാൽ\n2019, വില 499.


Ramya Haridas Alathur UDF Candidate Block Panchayat President -ബ്ലോക്ക് പഞ്ചായത്ത് പ്രസിഡന്റ് സ്ഥാനം രാജിവയ്ക്കാന് തീരുമാനിച്ചത് മുഴുവന് സമയം ആലത്തൂരിനായി മാറ്റിവയ്ക്കാന്: രമ്യ ഹരിദാസ്\nRamya Haridas Alathur Udf Candidate Block Panchayat President\nബ്ലോക്ക് പഞ്ചായത്ത് പ്രസിഡന്റ് സ്ഥാനം രാജിവയ്ക്കാന് തീരുമാനിച്ചത് മുഴുവന് സമയം ആലത്തൂരിനായി മാറ്റിവയ്ക്കാന്: രമ്യ ഹരിദാസ്\nഇത് രണ്ടാം തവണയാണ് ആവശ്യം ഉന്നയിക്കുന്നത്. എന്നാല്, പാര്‍ട്ടി നേതൃത്വം പ്രതികരിച്ചിട്ടില്ലെന്നും രമ്യ\nApril 26, 2019 08:01:23 pm\nപാലക്കാട്: ആലത്തൂരിലെ യുഡിഎഫ് സ്ഥാനാര്‍ഥിയായ രമ്യ ഹരിദാസ് കോഴിക്കോട് കുന്ദമംഗലം ബ്ലോക്ക് പഞ്ചായത്ത് പ്രസിഡന്റ് സ്ഥാനം രാജിവയ്ക്കും. ബ്ലോക്ക് പഞ്ചായത്ത് പ്രസിഡന്റ് സ്ഥാനത്തുനിന്ന് മാറാന് അനുവദിക്കണമെന്ന് രമ്യ പാര്‍ട്ടി നേതൃത്വത്തോട് ആവശ്യപ്പെട്ടു. മുഴുവന് സമയം ആലത്തൂരില് പ്രവര്‍ത്തിക്കാന് വേണ്ടിയാണ് രാജി സന്നദ്ധത അറിയിച്ചതെന്ന് രമ്യ ഹരിദാസ് ഇന്ത്യന് എക്‌സ്പ്രസിനോട് പ്രതികരിച്ചു.\nRead More: മുഖ്യമന്ത്രിയുടെ ഓഫീസിലെ തൂപ്പുകാരന്റെ നിലയിലേക്ക് ഡിജിപി തരംതാഴ്ന്നു: രമ്യ ഹരിദാസ്\nആലത്തൂരിലേക്ക് കര്‍മ്മ മണ്ഡലം മാറ്റുന്നതിനായാണ് ബ്ലോക്ക് പഞ്ചായത്ത് പ്രസിഡന്റ് സ്ഥാനം രാജിവയ്ക്കാന് സന്നദ്ധത അറിയിച്ചത്. പാര്‍ട്ടി നേതൃത്വത്തോട് ഇക്കാര്യം ആവശ്യപ്പെട്ടിട്ടുണ്ട്. ഇത് രണ്ടാം തവണയാണ് ആവശ്യം ഉന്നയിക്കുന്നത്. എന്നാല്, പാര്‍ട്ടി നേതൃത്വം പ്രതികരിച്ചിട്ടില്ല. തല്‍സ്ഥാനത്ത് തുടരാന് തന്നെയാണ് നേതൃത്വം പറഞ്ഞത്. രണ്ടാമതും ആവശ്യം ഉന്നയിച്ചിട്ടുണ്ട്. മുഴുവന് സമയവും ആലത്തൂരിനായി പ്രവര്‍ത്തിക്കാന് വേണ്ടിയാണിതെന്നും രമ്യ പ്രതികരിച്ചു.\nതിരഞ്ഞെടുപ്പില് പരാജയപ്പെടുകയാണെങ്കിലോ എന്ന ചോദ്യത്തിനും രമ്യ മറുപടി നല്‍കി. തിരഞ്ഞെടുപ്പിന് മുന്‍പ് തന്നെ ബ്ലോക്ക് പഞ്ചായത്ത് പ്രസിഡന്റ് സ്ഥാനത്ത് നിന്ന് മാറ്റണമെന്ന് ആവശ്യപ്പെട്ടിരുന്നു. ആലത്തൂരിലേക്ക് കൂടുതല് ശ്രദ്ധ നല്‍കാന് വേണ്ടിയാണിത്. തിരഞ്ഞെടുപ്പില് പരാജയപ്പെട്ടാലും ആലത്തൂരിനായി പ്രവര്‍ത്തിക്കാന് തന്നെയാണ് തീരുമാനമെന്നും രമ്യ ഹരിദാസ് കൂട്ടിച്ചേര്‍ത്തു.\nRead More: ‘ആലത്തൂരിലെ എല്ലാ വോട്ടുകളും തനിക്ക് ലഭിക്കും’; വിജയപ്രതീക്ഷയില് രമ്യ ഹരിദാസ്\nകുന്ദമംഗലത്ത് 19 അംഗ ഭരണസമിതിയിൽ യുഡിഎഫിനു പത്തും എൽഡിഎഫിന് ഒൻപതും അംഗങ്ങളാണുള്ളത്. രമ്യ ജയിച്ചാൽ അംഗത്വം ഒഴിയേണ്ടി വരും. അപ്പോൾ ബ്ലോക്ക് കക്ഷി നില ഒൻപത് വീതമാകും. ഇപ്പോൾ രാജിവച്ചാൽ ലോക്സഭ ഫലപ്രഖ്യാപനത്തിനു മുൻപേ ബ്ലോക്ക് പ്രസിഡന്‍റ് തെരഞ്ഞെടുപ്പ് നടക്കും.\nTags: Lok Sabha Election 2019, UDF\nവിഷു ആശംസകള് നേര്‍ന്നുള്ള ഫേസ്ബുക്ക് പോസ്റ്റിന് താഴെ ‘സേവ് രാമന്’ ക്യാമ്പയിന്\nഇതാണ് കാവ്യനീതി, കൊടുത്താല് കൊല്ലത്തും കിട്ടും: ഇടതുപക്ഷത്തോട് കെ.ബാബു\nതിരഞ്ഞെടുപ്പ് പ്രചാരണത്തിനിടെ മരംവീണ് യുഡിഎഫ് സ്ഥാനാർഥി മരിച്ചു\nപാലാരിവട്ടം പാലം പൊളിച്ചുപണിയാം; സംസ്ഥാന സർക്കാരിനു സുപ്രീം കോടതിയുടെ അനുമതി\nയുഡിഎഫിലേക്കില്ല, പോയാൽ അവർ കാല് വാരും: പി.സി ജോർജ്


പതിനെട്ടുകാരനെ തലയറുത്ത് കൊന്നു; മൂന്ന് പേര് പിടിയില്\nFirst Published Dec 12, 2016, 7:57 PM IST\nമഹാരാഷ്ട്ര: മഹാരാഷ്ട്രയിലെ നാസിക്കില് 18 കാരനെ തലയറുത്തു കൊന്ന കേസില്‍മൂന്ന് പേര്‍പിടിയിലായി. പ്രതികളിലൊരാളുടെ സഹോദരിയെ കമന്റിടിച്ചെന്ന് ആരോപിച്ചാണ് യുവാവിന്റെ തലയറുത്തത്. നാസിക്കിലെ പഞ്ചവതിയില്‍വൈകുന്നേരം സുഹൃത്തുക്കളുമൊത്ത് നടക്കാനിറങ്ങിയ അക്ഷയ് ഗുലയാണ് കൊല്ലപ്പെട്ടത്.\nവഴിയില്‍വച്ച് 20 വയസ്സുള്ള ആകാശ് ഖൈര്‍നര്, സാഗര് അംബേദ്ക്കര് എന്നിവരും പ്രായപൂര്‍ത്തിയാകാത്ത മറ്റൊരാളും ചേര്‍ന്ന് അക്ഷയിനെ ആക്രമിക്കുകയായിരുന്നു. ഓടി രക്ഷപെടാന്‍ശ്രമിച്ചെങ്കിലും ഇവര്‍അക്ഷയിനെ പിന്തുര്‍ന്ന് കീഴ്‌പ്പെടുത്തി. അക്ഷയിനെ പിന്തുണച്ചുവെന്നാരോപിച്ച് സുഹൃത്തുക്കളെയും മൂവര്‍സംഘം മര്‍ദ്ദിച്ചു.\nപിന്നീട് പ്രദേശത്തു കൂടി കടന്നു പോയ യാത്രക്കാരാണ് അക്ഷയുടെ മൃതദേഹം കണ്ട് പൊലീസില് വിവരമറിയിച്ചത്. സംഭവ സ്ഥലത്തു നിന്ന് ഒരു കിലോമീറ്റര് അകലെ വച്ച് പ്രതികളിലൊരാളെ പിടികൂടിയ പൊലീസ് തുടര്‍ന്ന് മറ്റ് രണ്ട് പേരെയും കസ്റ്റഡിയിലെടുത്തു. ആകാശിനെയും സാഗറിനെയും അഞ്ച് ദിവസത്തെ പൊലീസ് കസ്റ്റഡിയില്‍വിട്ടു.


യു.എ.ഇ.യിൽ 24 മണിക്കൂറിനിടെ 14 കോവിഡ് മരണം | 18Feb2021\nയു.എ.ഇ.യിൽ 24 മണിക്കൂറിനിടെ 14 കോവിഡ് മരണം\nദുബായ് : യു.എ.ഇ.യിൽ കോവിഡ് ബാധിച്ച് ചികിത്സയിലായിരുന്ന 14 പേർകൂടി മരണപ്പെട്ടു. 3452 പേർക്കുകൂടി രോഗം സ്ഥിരീകരിച്ചു. 3570 പേർ രോഗമുക്തി നേടുകയും ചെയ്തു. ആകെ രോഗികളുടെ എണ്ണം 3,58,583 ആയി. ഇവരിൽ 3,43,935 പേരും രോഗമുക്തി നേടി ആശുപത്രി വിട്ടതായി ആരോഗ്യ പ്രതിരോധമന്ത്രാലയം അറിയിച്ചു. 1055 പേരാണ് ഇതുവരെ രോഗംബാധിച്ച് മരിച്ചത്. നിലവിൽ 13,593 പേർ ചികിത്സയിലുണ്ട്. രാജ്യത്ത് പുതുതായി നടത്തിയ 1,85,502 പരിശോധനകളിൽ നിന്നാണ് പുതിയ രോഗികളെ കണ്ടെത്തിയത്. ഇതുവരെ 2.8 കോടി ആളുകളിൽ പരിശോധന പൂർത്തിയായി.\nസൗദിയിൽ 334 പേർക്കുകൂടി കോവിഡ് സ്ഥിരീകരിച്ചു. 349 പേർ രോഗമുക്തി നേടുകയും ചെയ്തു. നാലുപേർകൂടി രോഗംബാധിച്ച് മരിച്ചതോടെ ആകെ മരണം 6445 ലെത്തി. ഇതുവരെ രോഗംസ്ഥിരീകരിച്ചവരുടെ എണ്ണം 3,73,702 ലെത്തി. ഇവരിൽ 3,64,646 പേർ സുഖംപ്രാപിക്കുകയും ചെയ്തു. 2611 പേരാണ് രാജ്യത്തെ വിവിധ ആശുപത്രികളിലായി ചികിത്സയിലുള്ളത്. ഇതിൽ 480 പേരുടെ നില ഗുരുതരമാണ്.\nഒമാനിൽ 24 മണിക്കൂറിനിടെ അഞ്ചുപേരാണ് കോവിഡ് ബാധിച്ച് മരിച്ചത്. 277 പേർക്ക് കോവിഡ് സ്ഥിരീകരിക്കുകയും ചെയ്തു. ആകെ രോഗികൾ ഇതോടെ 1,38,206 ആയി. 209 പേർ രോഗമുക്തി നേടിയതോടെ ആകെ സുഖംപ്രാപിച്ചവർ 1,29,752 ലെത്തി. ആകെ മരണം 1549 ലെത്തി. 147 പേരാണ് നിലവിൽ ആശുപത്രികളിൽ ചികിത്സയിലുള്ളത്. ഇവരിൽ 46 പേർ തീവ്രപരിചരണ വിഭാഗത്തിലാണ്.\nഖത്തറിൽ 453 പേർക്കുകൂടി കോവിഡ്. 128 പേർ സുഖംപ്രാപിച്ചു. 9569 പേരാണ് നിലവിൽ ചികിത്സയിലുള്ളത്. 80 പേരെക്കൂടി ആശുപത്രിയിൽ പ്രവേശിപ്പിച്ചു. 105 പേർ തീവ്രപരിചരണ വിഭാഗത്തിലുണ്ട്. കോവിഡ് പോസിറ്റീവ് ആയ 1,58,591 പേരിൽ 1,48,766 പേരും ഇതുവരെ രോഗമുക്തി നേടി. പുതിയ മരണങ്ങളില്ല. ആകെ മരണം 256 ആണ്.


ജന്മദിന നിറവിൽ ഇന്ത്യൻ നാഷണൽ കോൺഗ്രസ്; പാരമ്പര്യത്തിന്‍റെ പ്രൗഡിയും യുവത്വത്തിന്‍റെ പ്രസരിപ്പുമായി 134ല് – Jaihind TV\nജന്മദിന നിറവിൽ ഇന്ത്യൻ നാഷണൽ കോൺഗ്രസ്; പാരമ്പര്യത്തിന്‍റെ പ്രൗഡിയും യുവത്വത്തിന്‍റെ പ്രസരിപ്പുമായി 134ല്\nലോകത്തിലെ തന്നെ ഏറ്റവും വലിയ രാഷ്ട്രീയ പാർട്ടിയായ ഇന്ത്യൻ നാഷണൽ കോൺഗ്രസ് സ്ഥാപിതമായിട്ട് ഇന്ന് 133 വർഷം പൂർത്തിയാകുന്നു. പാരമ്പര്യത്തിലൂടെ ആർജിച്ച പക്വതയും യുവത്വത്തിന്റെ പ്രസരിപ്പുമായാണ് പാർട്ടി 134ആം വയസ്സിലേക്ക് കടക്കുന്നത്.\nലോകത്തിലെ ഏറ്റവും പഴയതും വലിയതുമായ ജനാധിപത്യ രാഷ്ട്രീയ പാർട്ടികളിൽ ഒന്നാണ് ഇൻഡ്യൻ നാഷണൽ കോൺഗ്രസ്. 1885 ൽ ബ്രിട്ടീഷ് ഭരണ കാലത്ത് എ.ഒ.ഹ്യൂം, ദാദാഭായി നവറോജി , ഡിൻഷൗ എദുൽജി വച്ച എന്നിവർ ചേർന്നാണ് ഇത് രൂപീകരിച്ച്ത്. 1.5 കോടി സജീവ അംഗങ്ങളും7കോടി സമര സേനാനികളുമായി അന്നത്തെ ഇന്ത്യയിലെ ബ്രിട്ടീഷ് കോളനി ഭരണത്തിനെതിരെ കേന്ദ്ര ബിന്ദുവായി നിന്ന് സമരം നയിച്ചു. ബ്രിട്ടീഷ് ഇന്ത്യയുടെ ഭരണതലത്തിൽ അഭ്യസ്തവിദ്യരായ ഇന്ത്യക്കാർക്ക് കൂടുതൽ പങ്കാളിത്തം ഉറപ്പാക്കുക എന്ന ലക്ഷ്യത്തോടെയാണ് ഇൻഡ്യൻ നാഷണൽ കോൺഗ്രസ് രൂപം കൊണ്ടത്. 1947ലെ സ്വാതന്ത്രലബ്ധിക്കു ശേഷം കോൺഗ്രസ്, ഇൻത്യയിലെ അനിഷേധ്യ രാഷ്ട്രീയ ശക്തിയായി മാറി.\nജവഹർലാൽ നെഹ്‌റു മുതൽ മൻമോഹൻ സിംഗ് വരെ ഏഴു കോൺഗ്രസ് പ്രധാനമന്ത്രിമാരാണ് രാജ്യം ഭരിച്ചത്. സ്വാതന്ത്ര്യത്തിനു മുൻപുള്ള കാലഘട്ടമെന്നും സ്വാതന്ത്ര്യാനന്തര കാലഘട്ടമെന്നും രണ്ട് വ്യത്യസ്ഥ കാലഘട്ടങ്ങളായി ഇൻഡ്യൻ നാഷണൽ കോൺഗ്രസിനെ വിലയിരുത്താം.സ്വാതന്ത്രത്തിനു മുൻപുള്ള കാലഘട്ടത്തിൽ സ്വാതന്ത്യ സമരത്തിനു നേതൃത്വം നൽകിയ സംഘടന ആയിരുന്നുവെങ്കിൽ, സ്വാതന്ത്രാനന്തര കാലഘട്ടത്തിൽ ഇന്ത്യൻ രാഷ്ട്രീയത്തിലെ തന്നെ പ്രമുഖ രാഷ്ട്രീയ കക്ഷിയായി മാറാൻ ഈ പ്രസ്ഥാനത്തിന് സാധിച്ചു.


സംസ്ഥാനത്ത് ഇന്ന് 5692 പേര്‍ക്ക് കൊവിഡ് - Keralabhooshanam Daily സംസ്ഥാനത്ത് ഇന്ന് 5692 പേര്‍ക്ക് കൊവിഡ്\nHome/NEWS/KERALA/സംസ്ഥാനത്ത് ഇന്ന് 5692 പേര്‍ക്ക് കൊവിഡ്\nവെബ് ഡെസ്ക് Send an email April 12, 2021\nസംസ്ഥാനത്ത് ഇന്ന് 5692 പേര്‍ക്ക് കൊവിഡ് സ്ഥിരീകരിച്ചു. കോഴിക്കോട് 1010, എറണാകുളം 779, മലപ്പുറം 612, കണ്ണൂര് 536, തിരുവനന്തപുരം 505, കോട്ടയം 407, ആലപ്പുഴ 340, തൃശൂര് 320, കൊല്ലം 282, കാസര്‍ഗോഡ് 220, പാലക്കാട് 206, ഇടുക്കി 194, പത്തനംതിട്ട 148, വയനാട് 133 എന്നിങ്ങനേയാണ് ജില്ലകളില് ഇന്ന് രോഗ ബാധ സ്ഥിരീകരിച്ചത്.\nയുകെയില് നിന്നും വന്ന ഒരാള്‍ക്ക് കഴിഞ്ഞ 24 മണിക്കൂറിനകം കൊവിഡ് സ്ഥിരീകരിച്ചു. അടുത്തിടെ യുകെ (104), സൗത്ത് ആഫ്രിക്ക (7), ബ്രസീല് (1) എന്നീ രാജ്യങ്ങളില് നിന്നും വന്ന 112 പേര്‍ക്കാണ് ഇതുവരെ കോവിഡ് 19 സ്ഥിരീകരിച്ചത്. ഇവരില് 107 പേരുടെ പരിശോധനാഫലം നെഗറ്റീവായി. ആകെ 11 പേരിലാണ് ജനിതക വകഭേദം വന്ന വൈറസിനെ കണ്ടെത്തിയത്.\nകഴിഞ്ഞ 24 മണിക്കൂറിനിടെ 45,417 സാമ്പിളുകളാണ് പരിശോധിച്ചത്. ടെസ്റ്റ് പോസിറ്റിവിറ്റി നിരക്ക് 12.53 ആണ്. റുട്ടീന് സാമ്പിള്, സെന്റിനല് സാമ്പിള്, സിബി നാറ്റ്, ട്രൂനാറ്റ്, പി.ഒ.സി.ടി. പി.സി.ആര്., ആര്.ടി. എല്.എ.എം.പി., ആന്റിജന് പരിശോധന എന്നിവ ഉള്‍പ്പെടെ ഇതുവരെ ആകെ 1,38,14,258 സാമ്പിളുകളാണ് പരിശോധനയ്ക്കായി അയച്ചത്.\nകഴിഞ്ഞ ദിവസങ്ങളിലുണ്ടായ 11 മരണങ്ങളാണ് കൊവിഡ് മൂലമാണെന്ന് ഇന്ന് സ്ഥിരീകരിച്ചത്. ഇതോടെ ആകെ മരണം 4794 ആയി.\nഇന്ന് രോഗം സ്ഥിരീകരിച്ചവരില് 188 പേര് സംസ്ഥാനത്തിന് പുറത്ത് നിന്നും വന്നവരാണ്. 5088 പേര്‍ക്ക് സമ്പര്‍ക്കത്തിലൂടെയാണ് രോഗം ബാധിച്ചത്. 393 പേരുടെ സമ്പര്‍ക്ക ഉറവിടം വ്യക്തമല്ല. കോഴിക്കോട് 989, എറണാകുളം 710, മലപ്പുറം 596, കണ്ണൂര് 438, തിരുവനന്തപുരം 337, കോട്ടയം 381, ആലപ്പുഴ 329, തൃശൂര് 305, കൊല്ലം 275, കാസര്‍ഗോഡ് 207, പാലക്കാട് 88, ഇടുക്കി 189, പത്തനംതിട്ട 131, വയനാട് 113 എന്നിങ്ങനെയാണ് സമ്പര്‍ക്കത്തിലൂടെ രോഗം ബാധിച്ചത്.\n23 ആരോഗ്യ പ്രവര്‍ത്തകര്‍ക്കാണ് രോഗം ബാധിച്ചത്. കണ്ണൂര് 6, കോഴിക്കോട് 4, തിരുവനന്തപുരം, തൃശൂര്3വീതം, കൊല്ലം, പാലക്കാട്, കാസര്‍ഗോഡ്2വീതം, വയനാട് 1 എന്നിങ്ങനെ ആരോഗ്യ പ്രവര്‍ത്തകര്‍ക്കാണ് രോഗം ബാധിച്ചത്.\nരോഗം സ്ഥിരീകരിച്ച് ചികിത്സയിലായിരുന്ന 2474 പേരുടെ പരിശോധനാഫലം നെഗറ്റീവ് ആയി. തിരുവനന്തപുരം 144, കൊല്ലം 167, പത്തനംതിട്ട 68, ആലപ്പുഴ 196, കോട്ടയം 337, ഇടുക്കി 46, എറണാകുളം 137, തൃശൂര് 207, പാലക്കാട് 130, മലപ്പുറം 253, കോഴിക്കോട് 425, വയനാട് 17, കണ്ണൂര് 303, കാസര്‍ഗോഡ് 44 എന്നിങ്ങനേയാണ് പരിശോധനാ ഫലം ഇന്ന് നെഗറ്റീവായത്. ഇതോടെ 47,596 പേരാണ് രോഗം സ്ഥിരീകരിച്ച് ഇനി ചികിത്സയിലുള്ളത്. 11,20,174 പേര് ഇതുവരെ കൊവിഡില് നിന്നും മുക്തി നേടി.\nസംസ്ഥാനത്തെ വിവിധ ജില്ലകളിലായി 1,75,856 പേരാണ് ഇപ്പോള് നിരീക്ഷണത്തിലുള്ളത്. ഇവരില് 1,68,827 പേര് വീട്/ഇന്‍സ്റ്റിറ്റിയൂഷണല് ക്വാറന്റൈനിലും 7029 പേര് ആശുപത്രികളിലും നിരീക്ഷണത്തിലാണ്. 1270 പേരെയാണ് ഇന്ന് ആശുപത്രിയില് പ്രവേശിപ്പിച്ചത്.\nഇന്ന് 12 പുതിയ ഹോട്ട് സ്പോട്ടുകളാണുള്ളത്. ഒരു പ്രദേശത്തേയും ഹോട്ട് സ്പോട്ടില് നിന്നും ഒഴിവാക്കിയിട്ടില്ല. നിലവില് ആകെ 403 ഹോട്ട് സ്പോട്ടുകളാണുള്ളത്.\nഹൈക്കോടതി തള്ളിയ കേസെന്ന ജലീലിന്റെ അവകാശവാദം തള്ളി ലോകായുക്ത\nസന്ദീപ് വധം: തെളിവെടുപ്പിനെത്തിച്ച പ്രതികള്‍ക്കുനേരെ സ്ത്രീകള് ഉള്‍പ്പടെയുള്ള നാട്ടുകാരുടെ പ്രതിഷേധം\nകേരളത്തിന്റെ രാഷ്ട്രീയചിത്രം മാറിക്കഴിഞ്ഞെന്ന് പ്രധാനമന്ത്രി നരേന്ദ്രമോദി\nഅധോലോക കുറ്റവാളി ഛോട്ടാരാജന്റെ ചിത്രവുമായി തപാല് സ്റ്റാമ്പ്; വിവാദമായപ്പോള് അന്വേഷണം\nപ്രശാന്ത് ഭൂഷണ് കേസ്: സെപ്റ്റംബര് 10ലേക്ക് മാറ്റി, വിധി പറയുക പുതിയ ബെഞ്ച്\n‘ഇന്ത്യ മറക്കില്ല ഈ സൈനികനെ’; ആദരാഞ്ജലി അര്‍പ്പിച്ചു രാജ്യം\nസൈനിക കോപ്റ്റര് അപകടത്തില് മരിച്ചവരില് മലയാളിയും\nരജപുത്ര പരമ്പരയിലെ സൈനിക കുടുംബാംഗം, യുദ്ധതന്ത്രജ്ഞന്, സംയുക്ത സൈനിക സേനാ മേധാവിയായത് ഗൂര്‍ഖാ റജിമെന്റില് നിന്നും\nപ്രമുഖരുടെ ജീവനെടുത്ത ആകാശ ദുരന്തങ്ങള്\nപ്രധാനമന്ത്രി ഉള്‍പ്പെടെ യാത്ര ചെയ്യാറുള്ള Mi17V5 ഹെലികോപ്റ്ററുകളെ കുറിച്ച് അറിയാം


ജില്ലയില് അതീവജാഗ്രത, എല്ലാ മുന്‍കരുതലും സ്വീകരിച്ചു | I&PRD : Official Website of Information Public Relations Department of Kerala\nWed, 08/14/2019 - 14:44 /0Comments\nഅടുത്തദിവസങ്ങളില് ജില്ലയില് മഴ ശക്തമാകുമെന്ന മുന്നറിയിപ്പിനെത്തുടര്‍ന്നു അതീവജാഗ്രത പുലര്‍ത്തുന്നതിനും എല്ലാ മുന്‍കരുതല് നടപടികള് സ്വീകരിക്കാനും ദുരിതാശ്വാസ ഏകോപന ചുമതലയുള്ള വിദ്യാഭ്യാസ മന്ത്രി സി. രവീന്ദ്രനാഥ് നിര്‍ദേശം നല്‍കി. ജില്ലാ കളക്ടര് എച്ച്. ദിനേശന്റെ അധ്യക്ഷതയില് ചേമ്പറില് ചേര്‍ന്ന അവലോകന യോഗത്തില് റോഷി അഗസ്റ്റിന് എംഎല്‍എയും ജില്ലാ പഞ്ചായത്ത് പ്രസിഡന്റ് കൊച്ചുത്രേസ്യാ പൗലോസും സന്നിഹിതരായിരുന്നു.\nജില്ലയിലെ മുഴുവന് വകുപ്പുകളും ഏതു പ്രതിസന്ധിയെയും നേരിടാന് സുസജ്ജമാണ്. വീണ്ടും അതിജാഗ്രതാ മുന്നറിയിപ്പുള്ള സാഹചര്യത്തില് അപകടമേഖലയിലുള്ളവരെ അക്കാര്യം പറഞ്ഞു ബോധ്യപ്പെടുത്തി ഉടന് ദുരിതാശ്വാസ ക്യാമ്പുകളിലേക്കു മാറ്റാന് മന്ത്രി നിര്‍ദേശിച്ചു. ഇപ്പോഴത്തെ സ്ഥിതിയില് ജില്ലയില് ഒരുവിധത്തിലുമുള്ള അപകടഭീതിയുമില്ല. കഴിഞ്ഞദിവസങ്ങളിലുണ്ടായ മഴക്കെടുതികളില് ഉണ്ടായ നഷ്ടങ്ങളില് അടിയന്തിരമായി താത്കാലിക പരിഹാരം കാണേണ്ട വിഷയങ്ങള് യോഗത്തില് ചര്‍ച്ച ചെയ്തു. ഇതുവരെ അഞ്ചുപേര് മരിച്ചു. അഞ്ചുപേര്‍ക്ക് വിവിധ അപകടങ്ങളിലായി പരിക്കേറ്റു. 53 വീടുകള് പൂര്‍ണമായും 367 വീടുകള് ഭാഗികമായും തകര്‍ന്നു. ഏഴ് ക്യാമ്പുകളിലായി 95 കുടുംബങ്ങളിലെ 292 പേരാണ് ഇപ്പോഴുള്ളത്.\nവണ്ടിപ്പെരിയാറില് ദേശീയപാതയില് വെള്ളം കയറുന്ന ഭാഗത്ത് ജില്ലാ കളക്ടര് സന്ദര്‍ശനം നടത്തി സ്ഥിതിഗതികള് വിലയിരുത്തിയ ശേഷം നടപടികള് സ്വീകരിക്കും. റോഡ് നശിക്കാതിരിക്കാന് എത്രയും വേഗം പരിഹാരമാര്‍ഗം കണ്ടെത്തണമെന്നു മന്ത്രി രവീന്ദ്രനാഥ് പറഞ്ഞു. കഴിഞ്ഞ ദിവസം ചേര്‍ന്ന യോഗത്തില് ഇ. എസ്. ബിജിമോള് എംഎല്‍എ ഇക്കാര്യം ശ്രദ്ധയില്‍പ്പെടുത്തിയിരുന്നു. റോഡുകളുടെ വശങ്ങളില് അപകടാവസ്ഥയില് നില്‍ക്കുന്ന മരങ്ങള് വനംവകുപ്പ് മുറിച്ചുമാറ്റിക്കൊണ്ടിരിക്കുകയാണ്. ചിത്തിരപുരം ആശുപത്രിയില് പോസ്റ്റുമോര്‍ട്ടത്തിനുള്ള എല്ലാ സൗകര്യങ്ങളും ഒരുക്കിയിട്ടുണ്ട്. മൂലമറ്റം ആശ്രാമം റോഡ് തകര്‍ന്നതുമൂലം മറുഭാഗത്തുള്ളവര് ഒറ്റപ്പെട്ടനിലയിലാണ്. ഇവിടം മന്ത്രി രവീന്ദ്രനാഥ് കഴിഞ്ഞദിവസം സന്ദര്‍ശിച്ചിരുന്നു. ഇവിടെ താത്കാലികമായി ഒരു മീറ്റര് വീതിയില് നടപ്പാലത്തിന്റെ നിര്‍മാണം ആരംഭിച്ചുകഴിഞ്ഞു. കഴിഞ്ഞവര്‍ഷം ഉരുള്‍പൊട്ടലില് കൊന്നത്തടി ഉള്‍പ്പെടെയുള്ള ഇടങ്ങളില് ഏഴുപേരെ കാണാതായിരുന്നു. ഇവരുടെ കുടുംബങ്ങള്‍ക്കുള്ള നഷ്ടപരിഹാരത്തിന്റെ വിഷയം ഇന്നുചേരുന്ന മന്ത്രിസഭാ യോഗത്തില് അവതരിപ്പിക്കുമെന്ന് മന്ത്രി പറഞ്ഞു. മാങ്കുളം മേഖലയില് ഒറ്റപ്പെട്ടുപോയവര്‍ക്കു ഭക്ഷണം ഉള്‍പ്പെടെയുള്ള കാര്യങ്ങള് ലഭിക്കുന്നുണ്ടെന്നു ഉറപ്പുവരുത്തിയതായി യോഗത്തില് തഹസീല്‍ദാര് റിപ്പോര്‍ട്ട് ചെയ്തു. പെരിയവരെ പാലത്തിലൂടെ ചെറുവാഹനങ്ങള് മാത്രമാണ് ഇപ്പോള് കടത്തിവിടുന്നത്. ഈ സാഹചര്യത്തില് കെ എസ് ആര് ടി സി ബസുകള്‍ക്ക് ഡീസല് അടിക്കാനുള്ള ബദല് സൗകര്യം ഏര്‍പ്പെടുത്തണമെന്നു മന്ത്രി നിര്‍ദേശിച്ചു. കാലപ്പഴക്കം വന്ന അങ്കനവാടി കെട്ടിടങ്ങള് സംബന്ധിച്ച് തീരുമാനമെടുക്കുന്നതിനു തദ്ദേശസ്വയംഭരണ ജനപ്രതിനിധികളുടെ യോഗം വിളിച്ചുചേര്‍ക്കും.


സൌദി റെന്റ് എ കാര് മേഖലയിലെ സ്വദേശിവത്കരണം ഞായറാഴ്ച മുതല് പ്രാബ...\nസൌദി റെന്റ് എ കാര് മേഖലയിലെ സ്വദേശിവത്കരണം ഞായറാഴ്ച മുതല് പ്രാബല്യത്തില്\n16 May, 2018 at 08:03 AM\nസ്വദേശിവത്കരിച്ച അഞ്ച് മേഖലകളില് വിദേശികളെ നിയമിച്ചാല് 20,000 റിയാലാണ് പിഴ\nസൌദിയില് റെന്റ് എ കാര് മേഖലയിലെ സ്വദേശിവത്കരണം ഞായറാഴ്ച മുതല് പ്രാബല്യത്തില് . സ്വദേശിവത്കരിച്ച അഞ്ച് മേഖലകളില് വിദേശികളെ നിയമിച്ചാല് 20,000 റിയാലാണ് പിഴ. തൊഴില് മന്ത്രാലയത്തിന് കീഴിലാണ് നടപടികള്.\nസൗദി തൊഴില് മന്ത്രാലയം നടപ്പാക്കിവരുന്ന സ്വദേശിവത്കരണത്തിന്റെ ഭാഗമായാണ് പദ്ധതി. പുതുതായി സ്വദേശിവത്കരണം ഏര്‍പ്പെടുത്തിയ റെന്റ് എ കാര് മേഖലയില് ഞായറാഴ്ച മുതലാണ് നടപടി പ്രാബല്യത്തിലാവുക. അക്കൗണ്ടന്റ്, വില്‍പന, സൂപ്പര്‍വൈസര്, വാഹനം ഏല്‍പിച്ചുകൊടുക്കല്, ഏറ്റുവാങ്ങല് എന്നീ ജോലികള് പൂര്‍ണമായും സ്വദേശികളായിരിക്കണമെന്നതാണ് തൊഴില് മന്ത്രാലയത്തിന്റെ നിര്‍ദേശം. ഈ ജോലികളില് വിദേശികളെ ജോലിക്ക് വെച്ചാല് 20,000 റിയാല് പിഴ ചുമത്തുമെന്നും മന്ത്രാലയം മുന്നറിയിപ്പ് നല്‍കി.\nജോലിക്കാരുടെയോ നിയമലംഘനത്തിന്റെയോ എണ്ണം ഇരട്ടിക്കുന്നതിനനുസരിച്ച് പിഴ സംഖ്യയും ഇരട്ടിക്കും. നിയമലംഘനം ശ്രദ്ധയില്‍പെടുന്നവര് തൊഴില് മന്ത്രാലയത്തിന്റെ 19911 എന്ന ഏകീകൃത നമ്പറില് വിളിച്ചറിയിക്കണമെന്ന് മന്ത്രാലയ വക്താവ് ഖാലിദ് അബല്‍ഖൈല് അഭ്യര്‍ഥിച്ചു. സ്വദേശിവത്കരണം നടപ്പാക്കുന്ന സ്ഥാപനങ്ങള്‍ക്ക് പുരുഷ ജോലിക്കാരുടെ ശമ്പളത്തിന്റെ 15 ശതമാനവും വനിത ജോലിക്കാരുടെ ശമ്പളത്തിന്റെ 20 ശതമാനവും ധനസഹായമായി ലഭിക്കും. മന്ത്രാലയത്തിന് കീഴിലെ മാനവവിഭവശേഷി ഫണ്ട് അനുവദിക്കുന്ന ഈ ധനസഹായം രണ്ട് വര്‍ഷക്കാലം ലഭിക്കുമെന്നും വക്താവ് കൂട്ടിച്ചേര്‍ത്തു.


മരുന്ന് വിപണിയിലും ചൈനീസ് കടന്നു കയറ്റം\nPosted By: admin 153 Views0Comment china drug\nമരുന്ന് വിപണിയിലും ചൈനീസ് കടന്നുകയറ്റം വ്യാപകമാകുന്നു. ഇതോടെ ഗുണനിലവാരമില്ലാത്ത മരുന്നുകൾ കഴിച്ച് രോഗികൾ വലയുന്നു. വില നിയന്ത്രണ നിയമം നടപ്പിലായതോടെയാണ് മരുന്ന് വിപണിയിൽ ചൈനീസ് കടന്നുകയറ്റം വർധിച്ചത്. ചൈനയിൽ നിന്നും വൻതോതിൽ ഗുണനിലവാരം കുറഞ്ഞ അസംസ്കൃത വസ്തുക്കൾ കമ്പനികൾ വാങ്ങുകയായിരുന്നു. മൂന്നാംകിട അസംസ്കൃത വസ്തുക്കൾ ചേർത്തുണ്ടാക്കിയ ഗുളികകൾ ഉപയോഗിക്കുന്നത് ഗുരുതരമായ ആരോഗ്യ പ്രശ്നങ്ങൾക്കാണ് വഴിയൊരുക്കുക.\nഗുണനിലവാരമുള്ള അസംസ്കൃത വസ്തുക്കൾ ഉപയോഗിച്ച് ഗുളിക നിർമിക്കുമ്പോൾ ഉണ്ടാകുന്ന നഷ്ടം നികത്തുവാനായാണ് കമ്പനിക്കാർ ചൈനയെ ആശ്രയിച്ചത്. വയാഗ്രമുതൽ പാരസെറ്റമോൾ വരെയുള്ള മരുന്നുകളിൽ ഇത്തരം ചൈനീസ് കടന്നുകയറ്റം ഉണ്ടെന്നാണ് സൂചന. ഭൂരിഭാഗം ഡോക്ടർമാരും മെഡിക്കൽ സ്റ്റോറുകാരും ഇതിനെ പ്രോത്സാഹിപ്പിക്കുന്നുമുണ്ട്. ഇത്തരം മരുന്നുകൾ പരിശോധിക്കാനുള്ള സംവിധാനങ്ങളുടെ അപര്യാപ്തതയാണ് പ്രധാന പ്രതിസന്ധി. കേരളത്തിൽ മൂന്ന് സർക്കാർ ലാബുകൾ മാത്രമാണുള്ളത്. കൂടാതെ 48 ഡ്രഗ് ഇൻസ്പെക്ടർമാർ മാത്രമാണ് കേരളത്തിലുള്ളത്. ഈ സംവിധാനങ്ങൾ വെച്ച് 4000 മരുന്നുകൾ മാത്രമേ പരിശോധിക്കാൻ കഴിയൂ. ഏതെങ്കിലും ഒരു സ്ഥാപനം ഇറക്കുന്ന മരുന്നിന്റെ ഒരു ബാച്ച് നിലവാരമില്ലാത്തതാണെന്ന് കണ്ടാൽ അത് പിൻവലിക്കുകയും ബ്ലാക്ക് ലിസ്റ്റിൽ പെടുത്തുകയുമേ ചെയ്യാൻ പറ്റൂ. അതേ കമ്പനിയുടെ മറ്റ് മരുന്നുകൾ വാങ്ങുന്നതിന് നിയമപരമായി തടസ്സമില്ല. ഈ പഴുത് ഉപയോഗിച്ചാണ് പല കമ്പനികളും നിരോധിച്ച മരുന്നുകൾ ചേരുവകളിൽ ചില്ലറ മാറ്റങ്ങൾ വരുത്തി വീണ്ടും പുറത്തിറക്കുന്നത്.\nലക്ഷക്കണക്കിന് സ്ട്രിപ്പ് ദിവസേന ഇറങ്ങുന്നതിനാൽ ഇവയുടെയെല്ലാം ഗുണനിലവാര പരിശോധന അസാധ്യമാണ്. രോഗം നിയന്ത്രണ വിധേയമാണെന്ന ധാരണ ഉള്ളതിനാൽ ഇവർ തുടർ പരിശോധനയ്ക്ക് പോകില്ല. ഇത് രോഗാവസ്ഥ ഗുരുതരമാകും. പ്രമേഹത്തിനും രക്തസമ്മർദ്ദത്തിനുമുള്ള മരുന്നുകൾ ഉൾപ്പെടെ പലതിനും പഴയ ഗുണനിലവാരമില്ല എന്നത് ഡോക്ടർമാർ തന്നെ സമ്മതിക്കുന്നു. മെഡിക്കൽ കൗൺസിലും ഡ്രഗ് കൺട്രോൾ അതോറ്റിയും നിശ്ചിയിക്കുന്ന മാനദണ്ഡങ്ങൾ പാലിക്കാതെയാണ് ഇവ വിപണിയിലെത്തിക്കുന്നത്. സംസ്ഥാന ഡ്രഗ് കൺട്രോളർ നിരോധിച്ചതും ഒട്ടേറെ പാർശ്വഫലങ്ങൾ ഉളവാക്കുന്നതുമായ മരുന്നുകൾപോലും സ്വകാര്യ ആശുപത്രികളിൽ ഉപയോഗിക്കുന്നുണ്ട്. ഇന്ത്യയിൽ ഉൽപ്പാദിപ്പിക്കുന്ന പത്ത് ശതമാനം മരുന്നുകളും വിറ്റഴിയുന്നത് ജനസംഖ്യയിൽ മൂന്ന് ശതമാനം വരുന്ന കേരളത്തിലാണ്. ഒരു വർഷം ഏകദേശം 2000 കോടി രൂപയുടെ അലോപ്പതി മരുന്ന് കേരളത്തിൽ വിറ്റഴിയുന്നതായാണ് കണക്കുകൾ. ഗുണനിലവാരമില്ലാത്ത മരുന്നുകളുടെ പാർശ്വഫലങ്ങളെക്കുറിച്ച് പരാതി നൽകുവാൻ കേന്ദ്ര ആരോഗ്യവകുപ്പിന്റെ കീഴിൽ ദേശിയ മരുന്ന് ഗുണമേന്മാ നിയന്ത്രണ സമിതിയുണ്ട്. എന്നാൽ ജനങ്ങൾ ഇത്തരം സംവിധാനങ്ങളെ ആശ്രയിക്കുന്നില്ല എന്നതാണ് സത്യം.\nപോലീസ് ഉദ്യോഗസ്ഥനെ നിന്ന് ജനക്കൂട്ടം മര്‍ദിച്ചു കൊലപ്പെടുത്തി.\nവിലക്കയറ്റം: കേന്ദ്ര സംസ്ഥാന സർക്കാരുകൾ അനങ്ങാപ്പാറ നയം അവസാനിപ്പിക്കണം – ഇ.ജെ ആഗസ്തി.


20 സര്‍ക്കാര് സ്‌കൂളുകള് ആത്മീയ സംഘടനയ്ക്ക് നല്‍കാനൊരുങ്ങി ത്രിപുര സര്‍ക്കാര് – Times Kerala\nഅഗര്‍ത്തല: 20 സര്‍ക്കാര് സ്‌കൂളുകള് വാണിജ്യ ആത്മീയ സംഘടനയായ ഇന്റര്‍നാഷണല് സൊസൈറ്റി ഫോര് കൃഷ്ണ കോണ്‍ഷ്യസ്‌നസിനു നല്‍കാന് ത്രിപുര സര്‍ക്കാര് തീരുമാനം. വിദ്യാര്‍ഥികളില്ലാത്തതിനെ തുടര്‍ന്ന് അടച്ചുപൂട്ടേണ്ടി വന്ന 13 സ്‌കൂളുകള് ഉള്‍പ്പെടെയാണ് കൈമാറുന്നത്. മറ്റ് 147 സര്‍ക്കാര് സ്‌കൂളുകളില് കൂടുവന്നാല് പത്ത് വിദ്യാര്‍ഥികള് മാത്രമാണുള്ളതെന്നും വിദ്യാഭ്യാസ മന്ത്രി പറഞ്ഞു.\nവ്യാഴാഴ്ച വൈകുന്നേരം നടന്ന മന്ത്രിമാരുടെ യോഗത്തിലാണ് സ്‌കൂള് കൈമാറാന് തീരുമാനിച്ചത്. ഈ സ്‌കൂളുകളില് മികച്ച രീതിയിലുള്ള വിദ്യാഭ്യാസം നല്‍കാന് ISKCON താല്‍പര്യമറിയിച്ചിട്ടുണ്ടെന്നും മന്ത്രി അറിയിച്ചു. ISKCON ന്റെ ശാഖയായ ഇന്ത്യന് ട്രൈബല് കെയര് ട്രസ്റ്റ് ഈ സ്‌കൂളുകള് നടത്തുമെന്നും മന്ത്രി അറിയിച്ചു. ത്രിപുരയിലെ ഉള് ഗ്രാമങ്ങളിലും ആദിവാസി മേഖലകളിലുമുള്ളതാണ് ഈ സ്‌കൂളുകളെന്നും രതന് ലാല് നാഥ് പറഞ്ഞു.\nചിലങ്ക നൃത്ത വിദ്യാലയത്തിന്റെ പതിനാലാം വാർഷികം ആഘോഷിച്ചു


പാചകവാതക വില വീണ്ടും കൂട്ടി – Chandrika Daily\nBy web desk Monday March 1, 2021 08:57 am\nഒരാഴ്ചയ്ക്കിടെ ഇത് രണ്ടാം തവണയും ഒരു മാസത്തിനിടെ നാലാം തവണയുമാണ് വില വര്‍ധിക്കുന്നത്.\nകൊച്ചി: പാചകവാതക വില വീണ്ടും വര്‍ധിപ്പിച്ചു. ഗാര്‍ഹിക ആവശ്യത്തിനുള്ള സിലിണ്ടറിന് 25 രൂപ കൂടി 826 രൂപയും വാണിജ്യ ആവശ്യത്തിനുള്ള സിലിണ്ടറിന് 100 രൂപ കൂടി 1618 രൂപയുമായി.\nഒരാഴ്ചയ്ക്കിടെ ഇത് രണ്ടാം തവണയും ഒരു മാസത്തിനിടെ നാലാം തവണയുമാണ് വില വര്‍ധിക്കുന്നത്.5ദിവസത്തിനിടെ 50 രൂപയാണ് പാചകവാതകത്തിന് കൂടിയത്. പാചകവാതകത്തിന് ഫെബ്രുവരിയില് മാത്രം 100 രൂപയുടെ വര്‍ധനവുണ്ടായി.\nപെട്രോള്, ഡിസല് വില തുടര്‍ച്ചയായി വര്‍ധിപ്പിച്ചതിന് പിന്നാലെയാണ് എല്‍പിജി വിലയും വര്‍ധിപ്പിക്കുന്നത്. ചരിത്രത്തിലെ എക്കാലത്തെയും ഉയര്‍ന്ന നിരക്കിലാണ് രാജ്യത്ത് പെട്രോള്, ഡിസല് വില എത്തിനില്‍ക്കുന്നത്.\nCategories: kerala, News Tags: LPG GAS


മാസിഡോണിയൻ ഇതിഹാസം ഗോരാൻ പാൻഡേവ് ബൂട്ടഴിച്ചു; ഗാർഡ് ഓഫ് ഓണർ നൽകി താരങ്ങൾ | Euro North Macedonia legend Goran Pandev retires from International football\nനോർത്ത് മാസിഡോണിയയുടെ എക്കാലത്തെയും മികച്ച ഗോൾ വേട്ടക്കാരനായ പാൻഡേവ് 122 കളിയിൽ 38 ഗോളുമായാണ് രാജ്യാന്തര കരിയറിന് തിരശ്ശീലയിട്ടത്.\nAmsterdam, First Published Jun 22, 2021, 2:46 PM IST\nആംസ്റ്റർഡാം: നോർത്ത് മാസിഡോണിയൻ നായകനും അവരുടെ ഇതിഹാസ താരവുമായ ഗോരാൻ പാൻഡേവ് അന്താരാഷ്ട്ര ഫുട്ബോളിൽ നിന്ന് വിരമിച്ചു. യൂറോകപ്പിൽ നെതർലൻഡ്സിനെതിരെയുള്ള മത്സരത്തോടെയാണ് പാൻഡേവ് ഇരുപത് വർഷം നീണ്ട കരിയറിന് അവസാനമിട്ടത്. നെതർലൻഡ്സിനെതിരായ മത്സരത്തിൽ 67-ാം മിനിറ്റിൽ കളിക്കളത്തിൽ പിൻവലിക്കപ്പെട്ട നായകന് സഹതാരങ്ങളും ഡച്ച് താരങ്ങളും ഗാർഡ് ഓഫ് ഓണർ നൽകിയാണ് ആദരമർപ്പിച്ചത്.\nനോർത്ത് മാസിഡോണിയയുടെ എക്കാലത്തെയും മികച്ച ഗോൾ വേട്ടക്കാരനായ പാൻഡേവ് 122 കളിയിൽ 38 ഗോളുമായാണ് രാജ്യാന്തര കരിയറിന് തിരശ്ശീലയിട്ടത്. 30 വർഷം മുമ്പ് യൂഗോസ്ലോവിയയിൽ നിന്ന് സ്വതന്ത്രമായി 2019വരെ മാസിഡോണിയ എന്നറിയപ്പെട്ടിരുന്ന നോർത്ത് മാസിഡോണിയ ആദ്യമായാണ് ഒരു പ്രധാന ടൂർണമെന്റിന് യോഗ്യത നേടുന്നത്.\nയൂറോ കപ്പിൽ ഓസ്ട്രിയക്കെതിരായ മത്സരത്തിൽ ടീമിനായി ആദ്യ ഗോൾ നേടിയതും പാൻഡേവായിരുന്നു. അട്ടിമറി പ്രതീക്ഷ ഉയർത്തിയ മാസിഡോണിയ അവസാന 12 മിനിറ്റിൽ വഴങ്ങിയ രണ്ട് ഗോളിനാണ് ഓസ്ട്രിയക്കെതിരെ തോറ്റത്. 2015ൽ വിരമിച്ച പാൻഡേവിനെ കോച്ച് ഇഗോർ നിർബന്ധിച്ച് തീരുമാനത്തിൽ നിന്ന് പിന്തിരിപ്പിച്ചാണ് ദേശീയ ടീമിൽ തിരിച്ചെത്തിച്ചത്.\n2010ൽ ജോസ് മൗറീഞ്ഞോക്കൊപ്പം ഇന്റർമിലാനുവേണ്ടി ചാമ്പ്യൻസ് ലീഗ് കിരീടം നേടിയതാണ് ക്ലബ്ബ് കരിയറിൽ 37കാരനായ പാൻഡേവിന്റെ ഏറ്റവും മികച്ച നേട്ടം. മാർച്ചിൽ നടന്ന ലോകകപ്പ് യോഗ്യതാ പോരാട്ടത്തിൽ മാസിഡ‍ോണിയ ജർമനിയെ 2-1ന് വീഴ്ത്തി ചരിത്രം കുറിച്ചപ്പോൾ അതിലൊരു ഗോൾ പാൻഡേവിന്റെ ബൂട്ടിൽ നിന്നായിരുന്നു.\nജൻമനാടായ സ്ട്രുമിക്കയിൽ തുടങ്ങിയ പാൻഡേവ് അക്കാദമിയുടെ ടീം 2017ൽ മാസിഡോണിയയിലെ ഒന്നാം ഡിവിഷൻ ലീഗിലേക്ക് യോഗ്യത നേടിയിരുന്നു. യുവതലമുറയുമായി പരിശീലക വേഷത്തിൽ മാസിഡോണിയയുടെ ഇതിഹാസ താരത്തെ ഇനിയും കാണാനാകുമെന്ന പ്രതീക്ഷയിലാണ് ഫുട്ബോൾ ലോകം.\nLast Updated Jun 22, 2021, 2:48 PM IST


'കരുതിയത് പോലെ വ്യാജവാറ്റ് ഇപ്പോള് തന്നെ തുടങ്ങി'; നടപടിക്ക് എക്‌സൈസിനെ ചുമതലപ്പെടുത്തിയെന്ന് മുഖ്യമന്ത്രി | Strict action will take against country liquer\n'കരുതിയതുപോലെ വ്യാജവാറ്റ് ഇപ്പോള് തന്നെ തുടങ്ങി'; നടപടിക്ക് എക്‌സൈസിനെ ചുമതലപ്പെടുത്തിയെന്ന് മുഖ്യമന്ത്രി\nKerala, First Published 26, Mar 2020, 7:34 PM IST\nകൊവിഡ് 19 അടച്ചുപൂട്ടല് നടപടിയുടെ ഭാഗമായി ബിവറേജുകളും മദ്യഷോപ്പുകളും അടച്ചുപൂട്ടിയ സാഹചര്യത്തില് വ്യാജ വാറ്റിനെതിരെ കര്‍ശന നടപടിയുണ്ടാകുമെന്ന് മുഖ്യമന്ത്രി പിണറായി വിജയന്. നാം നേരത്തെ കണ്ടതുപോലെ തന്നെ മദ്യഷാപ്പുകള് പൂട്ടിയപ്പോള് ചില പ്രശ്‌നങ്ങള് ഉണ്ടായിരിക്കുന്നു.\nതിരുവനന്തപുരം: കൊവിഡ് 19 അടച്ചുപൂട്ടല് നടപടിയുടെ ഭാഗമായി ബിവറേജുകളും മദ്യഷോപ്പുകളും അടച്ചുപൂട്ടിയ സാഹചര്യത്തില് വ്യാജ വാറ്റിനെതിരെ കര്‍ശന നടപടിയുണ്ടാകുമെന്ന് മുഖ്യമന്ത്രി പിണറായി വിജയന്. നാം നേരത്തെ കണ്ടതുപോലെ തന്നെ മദ്യഷാപ്പുകള് പൂട്ടിയപ്പോള് ചില പ്രശ്‌നങ്ങള് ഉണ്ടായിരിക്കുന്നു.\nവ്യാജ വാറ്റ് ഇപ്പോള് തന്നെ തുടങ്ങിയിരിക്കുന്നു. തിരുവനന്തപുരത്ത് തന്നെ ഇങ്ങനെ പിടികൂടുന്ന സാഹചര്യമുണ്ടായി. ഇതിനെതിരെ നടപടി ശക്തമാക്കാന് എക്‌സൈസ് വകുപ്പിന് നിര്‍ദേശം നല്‍കിയിട്ടുണ്ട്. അത് കര്‍ക്കശമാക്കുമെന്നും മുഖ്യമന്ത്രി പറഞ്ഞു. മദ്യ വിതരണം ഓണ്‍ലൈന് ആക്കുന്നതിനെ കുറിച്ച് ഇപ്പോള് ആലോചനയില്ലൈന്നും മാധ്യമപ്രവര്‍ത്തകന്റെ ചോദ്യത്തിന് മറുപടിയായി മുഖ്യമന്ത്രി പറഞ്ഞു.\nഅതേസമയം സംസ്ഥാനത്ത് ഇന്ന് 19 പേര്‍ക്കുകൂടി കൊവിഡ് സ്ഥിരീകരിച്ചു. ഇതോടെ കൊവിഡ് ബാധിച്ച് ചികിത്സയിലുള്ളവരുടെ എണ്ണം 126 ആയി.136 പേരെ നിരീക്ഷണത്തിനായി ഇന്ന് ആശുപത്രിയിലേക്ക് മാറ്റി. തദ്ദേശ സ്ഥാപന അടിസ്ഥാനത്തില് കമ്യൂണിറ്റി കിച്ചണ് 43 ഇടത്ത് തുടങ്ങി. 941 പഞ്ചായത്തുകളില് 861 പഞ്ചായത്തില് കമ്യൂണിറ്റി കിച്ചണിന് സ്ഥലം സജ്ജമാക്കി. ആറ് കോര്‍പ്പറേഷനുകളില് ഒന്‍പതിടത്തായി കിച്ചണ് ആരംഭിക്കാനാണ് സ്ഥലം കണ്ടെത്തിയത്. ഇവിടങ്ങളില് വരും ദിവസങ്ങളില് ഭക്ഷണ വിതരണം ആരംഭിക്കും.\nപ്രാദേശിക സന്നദ്ധ സേവകരെതദ്ദേശ സ്ഥാപനങ്ങള് കണ്ടെത്തി. ഇക്കാര്യങ്ങള് പെട്ടെന്ന് പൂര്‍ത്തീകരിക്കാനാണ് ശ്രമിക്കുന്നത്. കണ്ണൂര് ഒമ്പത് , കാസര്‍കോട് മൂന്ന്. മലപ്പുറം മൂന്ന് , തൃശൂര് രണ്ട് എന്നിങ്ങനെയാണ് കൊവിഡ് ബാധിതരുടെ എണ്ണം.815 പഞ്ചായത്തുകളില് ഹെല്‍പ് ഡയസ്‌ക് സജ്ജീകരിച്ചിട്ടുണ്ടെന്നും മുഖ്യമന്ത്രി പറഞ്ഞു.


ഉരുള്‍പൊട്ടലിലും മഴയിലും വിറങ്ങലിച്ച നാട്ടിലൂടെ | Reporting During Kerala Flood Mathrubhumi news reporter Jain S Raju Writes\nഉരുള്‍പൊട്ടലിലും മഴയിലും വിറങ്ങലിച്ച നാട്ടിലൂടെ\nമൂന്നാര് ടൗണിനുള്ളില് പരമാവധി മൂന്നു കിലോ മീറ്റര് വാഹനത്തില് സഞ്ചരിക്കാം. തമിഴ്‌നാടുമായി ബന്ധിപ്പിക്കുന്ന റോഡുകളിലും ഗതാഗതം അസാധ്യമായിരുന്നു. ഞങ്ങള്‍ക്ക് ഓഫീസുമായോ വീടുമായോ ബന്ധപ്പെട്ടാന് കഴിയുമായിരുന്നില്ല. സുരക്ഷിതരാണെന്ന് അറിയിക്കാന് പോലും കഴിയാത്ത അവസ്ഥ. ഞങ്ങള് കുറച്ച് മാധ്യമ പ്രവര്‍ത്തകര് ചേര്‍ന്ന് മൂന്നാര് പോലീസ് സ്റ്റേഷനില് പോയി. മൂന്നാറില്‍നിന്നു പുറത്തേയ്ക്ക് പോകാന് കഴിയുന്ന എതെങ്കിലും വഴികള് യാത്രായോഗ്യമാണോയെന്ന് തിരക്കി. ഒരു വഴിയുമില്ലെന്നായിരുന്നു മറുപടി.\n# ജെയ്ന് എസ് രാജു/ മാതൃഭൂമി ന്യൂസ്\nPublished: Aug 24, 2018, 05:17 PM IST\nകനത്തമഴയും ഉരുള്‍പൊട്ടലും മുറിവേല്‍പിച്ച ഇടുക്കി ജില്ലയിലെ റിപ്പോര്‍ട്ടിങ്ങിനെ കുറിച്ച് മാതൃഭൂമി ന്യൂസ് റിപ്പോര്‍ട്ടര് ജെയ്ന് എസ് രാജു എഴുതുന്നു\nചെറുതോണിയില്‍നിന്നു ഞങ്ങള് യാത്ര തിരിക്കുന്നു. അടിമാലിയിലെ ദുരിതാശ്വാസ ക്യാമ്പുകളില് കഴിയുന്നവരെ കാണുകയും അവിടെ എട്ട് പേരുടെ മരണത്തിന് ഇടയാക്കിയത് അടക്കമുള്ള ഉരുള്‍പൊട്ടലുകളെ കുറിച്ചുള്ള വാര്‍ത്ത ശേഖരിക്കുകയുമായിരുന്നു ലക്ഷ്യം. ചെറുതോണിയില്‍നിന്നു പനങ്കുട്ടി വഴി കല്ലാറുകുട്ടിയില് എത്തി. ഇതിന് ഇടയില് പന്നിയാറുകുട്ടിയിലെ രാഗമാല റിസോര്‍ട്ടിന് സമീപത്ത് ഉരുള് പൊട്ടല് ഉണ്ടായിയെന്നും അവിടെയുണ്ടായിരുന്ന വിനോദസഞ്ചാരികളെ റവന്യു വകുപ്പ് ഇടപെട്ട് മാറ്റിയെന്നും വിവരം ലഭിച്ചു. ഞങ്ങള് അങ്ങോട്ട് തിരിച്ചു.\nകല്ലാറുകുട്ടിയില്‍നിന്നു പന്നിയാറുകുട്ടിയിലേയ്ക്കുള്ള യാത്രയിലാണ് അതുവരെ ആ പ്രദേശത്ത് കനത്തമഴയുണ്ടാക്കിയ ആഘാതം എത്ര വലുതാണെന്ന് ഞങ്ങള്‍ക്ക് മനസിലാകുന്നത്. റോഡിന് ഇരുവശവും മണ്ണ് ഇടിഞ്ഞും ഉരുള് പൊട്ടിയും വലിയനാശ നഷ്ടം ഉണ്ടായിരിക്കുന്നു. അപ്പോഴും മഴ അത്ര ശക്തമല്ല.\nപന്നിയാറുകുട്ടി ഡാമിലെ ഷട്ടറുകള് ഉയര്‍ത്തി വച്ചിരിക്കുന്നു. കള്ളിമാലി വ്യു പോയിന്റില്‍നിന്നു ഡാമിന്റെ മനോഹര കാഴ്ച കാണാം. പന്നിയാറു കുട്ടിയില്‍നിന്നു വന്ന വഴി പോകാതെ ഞങ്ങള് രാജാക്കാട്ടിലേയ്ക്ക് തിരിച്ചു. രാജാക്കാട്ടില് നിന്നും അടിമാലിയിലേയ്ക്ക് പോകാനായിരുന്നു തീരുമാനം. സമയം വൈകിട്ട് ആറുമണി കഴിഞ്ഞിരുന്നു മഴ ശക്തമാകാന് തുടങ്ങി. കാഴ്ചയെ മറയ്ക്കുന്ന മഴ. 7.30 ന് കുഞ്ചിത്തണിയിലെത്തി. തുടര്‍ന്നുള്ള യാത്ര സുരക്ഷിതമല്ലായിരുന്നു. ഏത് സമയത്തും ഉരുള് പൊട്ടലും മണ്ണിടിച്ചിലും ഉണ്ടാവാം. അതു കൊണ്ട് ഞങ്ങള് കുഞ്ചിത്തണ്ണിയില് തങ്ങാന് തീരുമാനിച്ചു. അപ്പോഴും മഴ നിര്‍ത്ത സര്‍വ്വശക്തിയില് പെയ്യുന്നുണ്ടായിരുന്നു.\nരാവിലെ എട്ടുമണിക്കാണ് മാട്ടുപ്പെട്ടി ഡാമിലെ ഒരു ഷട്ടര് ഉയര്‍ത്തുകയാണെന്ന് വിവരം ഞങ്ങളുടെ ഇടുക്കി റിപ്പോട്ടര് ജീവ് ടോം മാത്യു അറിയിക്കുന്നത്. കുഞ്ചിത്തണിയില്‍നിന്നു ചിത്തരിപുരം വഴി പത്തുമണിയോടെ ഞങ്ങള് മൂന്നാറിലെത്തി. അപ്പോഴേക്കും മാട്ടുപ്പെട്ടി ഡാമിന്റെ ഒരു ഷട്ടര് ഉയര്‍ത്തിയിരുന്നു. സെക്കന്റില് 12500 ലിറ്റര് വെള്ളം മുതിരപ്പുഴയാറിലേയ്ക്ക് ഒഴുക്കിവിടാന് തുടങ്ങി. പഴയ മൂന്നാറില് പുഴയിലേയ്ക്ക് ഇറക്കി നിര്‍മ്മിച്ചിരുന്ന തൊഴിലാളി ലയങ്ങളുടെ മുറ്റത്ത് വെള്ളം കയറി.\nതൊഴിലാളികള് ഉയര്‍ന്ന ഇടങ്ങളിലേയ്ക്ക് മാറിക്കഴിഞ്ഞു. അപ്പോഴും മഴ ശക്തമായി പെയ്യുകയാണ്. മാട്ടുപ്പെട്ടി ഡാമിലെ രണ്ടാമത്തെ ഷട്ടര് 12.30 ഓടെ ഉയര്‍ത്താന് കെ എസ് ഇ ബി തീരുമാനിച്ചു. ഞങ്ങള് പഴയ മൂന്നാറിലാണ് നില്‍ക്കുന്നത്. മുതിരപ്പുഴയാറിലെ ജലനിരപ്പ് ഉയരുന്നുണ്ട്. പതിനൊന്ന് മണിയായപ്പോഴേക്കും മൂന്നാര് സ്റ്റേഡിയത്തിന് സമീപം ദേശിയ പാതയില് വെള്ളം കയറി. ഞങ്ങളോട് പലരും അവരുടെ ആശങ്ക പങ്കുവക്കുന്നുണ്ട്. മൂന്നാറില് ജനിച്ച് വളര്‍ന്ന അറുപത് പിന്നിട്ട തോട്ടം തൊഴിലാളികള് ആദ്യമായിട്ടാണ് മുതിരപ്പുഴ ഇങ്ങനെ നിറഞ്ഞ് ഒഴുകുന്നത് കാണുന്നത്. രാജമലയില് അടക്കം കനത്തമഴ പെയ്യുകയാണ്.\nരണ്ടുമണിയോടെ മൂന്നാര് ഭാഗികമായി ഒറ്റപ്പെട്ടു. ദേശിയ പാതയില് വണ്ടികള് പോകാതായി. മാട്ടുപ്പെട്ടി ഡാമിലെ രണ്ടാമത്തെ ഷട്ടറും ഉയര്‍ത്തി. ഒഴുകിയെത്തുന്ന വെള്ളത്തിന്റെ അളവ് ഇരട്ടിയായി. ഞങ്ങള് നില്‍ക്കുന്ന മൂന്നാര് സ്റ്റേഡിയത്തിന് സമീപത്താണ്. ഇനി വെള്ളം ഉയര്‍ന്നാല് മൂന്നാര് കെ എസ് ആര് ടി സി ഡിപ്പോയ്ക്ക് സമീപത്തും വെള്ളം കയറാനുള്ള സാധ്യതയുണ്ട്. അങ്ങനെയാകുമ്പാള് ഞങ്ങള്‍ക്ക് ഇരുവശത്തേയ്ക്ക് പോകാന് കഴിയാതാവും മൂന്നാര് ടൗണിലേയ്ക്ക് പോകുകയായിരുന്നു ഞങ്ങളുടെ മുന്നിലുള്ള ഏക മാര്‍ഗം.\nദേശീയപാതയില് മണ്ണ് ഇടിയാന് സാധ്യതയുള്ളതിനാല് അതുവഴിയുള്ള യാത്ര സുരക്ഷതമായിരുന്നില്ല. മൂന്നാര് ഹെഡ് വര്‍ക്ക് ഡാമിന് മുകളിലൂടെ എസ്റ്റേറ്റ് വഴിയിലൂടെ ഞങ്ങള് മൂന്നാര് ടൗണിലേയ്ക്ക് പോന്നു. രാവിലെ മുറ്റത്ത് മാത്രം വെള്ളമുണ്ടായിരുന്ന വീടുകള് ഏതാണ്ട് പൂര്‍ണാമായും മുങ്ങിക്കഴിഞ്ഞിരുന്നു. ടോപ്പ് സ്റ്റേഷന് റോഡിലെ മാര്‍ത്തോമ റിട്രീറ്റ് ഹോമിലാണ് ഞങ്ങള് മുറിയെടുത്തത്.\nശരവണ് ഇന് എന്ന ലോഡ്ജിലേയ്ക്ക് മണ്ണ് ഇടിഞ്ഞ് വീണ് തമിഴ്‌നാട് സ്വദേശി മരിച്ചുവെന്ന വാര്‍ത്തയായിരുന്നു ആദ്യം ഞങ്ങളെ തേടിയെത്തിയത്. ദൃശ്യങ്ങള് പകര്‍ത്താന് മൂന്നാര് ടൗണിലെത്തി. അതിരാവിലെ തന്നെ സജീവമാകുന്ന മൂന്നാറിലെ കടകള് തുറന്നിട്ടില്ല. തുറന്ന് ഇരിക്കുന്നത് ഒന്നോ രണ്ടോ ചെറുകടകള് മാത്രം. മഴ അപ്പോഴും ഇടവേളയില്ലാതെ പെയ്യുകയാണ്. ശരവണ ഇന്നിന്റെ ദൃശ്യങ്ങള് പകര്‍ത്തി.\nഇതിന് ഇടയില് പലസ്ഥലങ്ങളിലും മണ്ണ് ഇടിച്ചിലുണ്ടായി. പള്ളിവാസില് റിസോര്‍ട്ടിന്റെ ഒരു ഭാഗം ഇടിഞ്ഞ് വീണ് മൂന്നുപേര് മണ്ണിനടിയിലാണെന്ന് അറിഞ്ഞതോടെ ഞങ്ങള് അങ്ങോട്ടു പോകാന് തീരുമാനിച്ചു. മൂന്നാര് ടൗണിലേയ്ക്ക് വന്ന എസ്റ്റേറ്റ് വഴി മാത്രമെ യാത്ര സാധ്യമാകുമായിരുന്നുള്ളു. മുതിരപ്പുഴയാറിലെ വെള്ളം കുറഞ്ഞിട്ടുണ്ട്. എന്നാല് 1942 ല് നിര്‍മ്മിച്ച തൂക്കുപാലം അവിടെ കാണാനില്ല.\nഹെഡ് വര്‍ക്ക് ഡാമിന് മുകളിലൂടെ ദേശിയ പാതയിലൂടെ മുന്നോട്ട് പോകുമ്പോള് റോഡ് വിജനമാണ്. വലതുവശത്ത് മല മുകളില്‍നിന്നും റോഡിലെക്ക് പുതുതായി ചെറുവെള്ളച്ചാട്ടങ്ങള് രൂപപ്പെട്ടിട്ടുണ്ട്. ഞങ്ങള് എത്തുന്നതിന് മുമ്പ് തന്നെ അപകടത്തില്‍പ്പെട്ട മൂന്നുപേരെയും ഫയര് ഫോഴ്‌സും നാട്ടുകാരും ചേര്‍ന്ന് രക്ഷപെടുത്തിയിരുന്നു. ഞങ്ങള് മൂന്നാറിലേയ്ക്ക് മടങ്ങിപ്പോന്നു പലസ്ഥലത്തേയ്ക്കും ഗതാഗതം അസാധ്യമായിരുന്നു.\nഐഡിയക്ക് റേയ്ഞ്ച് നഷ്ടമായി. ബി എസ് എന് എല്ലിനും ജിയോക്കും റേഞ്ചുണ്ട്. മാട്ടുപ്പെട്ടി ഡാമിലെ മൂന്നാമത്തെ ഷട്ടറും തുറന്നു. മുതിരപ്പുഴയാറിലെ ജലനിരപ്പില് കാര്യമായ വര്‍ദ്ധനവ് ഉണ്ടായിക്കിയില്ല. രാജമലയിലെ മഴകുറഞ്ഞു. പക്ഷേ മൂന്നാറില് അപ്പോഴും പെയ്തുകൊണ്ടിരിക്കുകയാണ്. ഞങ്ങള് താമസിക്കുന്ന സ്ഥലത്തേയ്ക്ക് മടങ്ങി പോന്നു. ഹോട്ടലുകള് തുറക്കാത്തതിനാല് ഭക്ഷണത്തിന് അല്‍പ്പമൊന്ന് ബുദ്ധിമുട്ടി. നെടുങ്കണ്ടം പച്ചടിയില് മണ്ണ് ഇടിഞ്ഞ് വീണ് ഒരു വീട്ടിലെ മൂന്ന് പേര് മരിച്ചുവെന്ന വിവരവും ഞങ്ങളെ തേടിയെത്തി.\nപുറത്ത് ഭീതിപ്പെടുത്തുന്ന മഴയും കാറ്റും. പാതിരാത്രിയില് ഉരുള് പൊട്ടലും മണ്ണിടിച്ചിലും അറിയിച്ചുള്ള ഫോണ് വിളികള്. പത്തനംതിട്ടയും റാന്നിയിലും വെള്ളം കയറിയെന്നും അറിഞ്ഞിരുന്നു. കുഞ്ചിത്തണിയില് മണ്ണ് ഇടിഞ്ഞ് വീണു. ലക്ഷ്മിയില് രണ്ടു തൊഴിലാളി ലയങ്ങള് ഒലിച്ച് പോയിട്ടുണ്ട്. പെരിയവര പാലത്തില് വിള്ളല് വീണു.\nരാവിലെ മൊബൈലില് ഒന്നിലും റേഞ്ചില്ല. വൈദ്യുതിയും നിലച്ചു. പുറംലോകവുമായുള്ള ബന്ധം പൂര്‍ണ്ണമായും അറ്റു. മൂന്നാര് ആര്‍ട്‌സ് കോളേജിലെ ഇരുനില കെട്ടിടം പൂര്‍ണമായും താഴേയ്ക്ക് നിലപതിച്ചത് ഹോട്ടലില് നിന്നാല് കാണാം. നല്ലതണ്ണിയില് ഉരുള്‍പൊട്ടി രണ്ടുകുട്ടികള് അടക്കം നാലു പേര് മണ്ണിന് അടിയിലാണെന്ന് ഹോട്ടില് താമസിക്കുന്ന പോലീസ് ഉദ്യോഗസ്ഥരില് നിന്നും എന് ഡി ആര് എഫുകാരില് നിന്നും അറിഞ്ഞു അവര് അങ്ങോട്ട് പോകാന് ഒരുങ്ങുകയാണ്. ഹോട്ടലില്‍നിന്നു മൂന്നാര് ടൗണിലേയ്ക്ക് പോകുന്ന വഴിയില് രണ്ട് ഇടത്ത് മണ്ണിടിഞ്ഞിട്ടുണ്ട്. ഈ മണ്ണ് മാറ്റിയാല് മാത്രമെ ദുരന്ത നിവാരണ സേനയ്ക്ക് അപകട സ്ഥലത്ത് എത്താന് കഴിയൂ.\nഅവര് അങ്ങോട്ട് പോകുകയാണ്. ഞാനും ക്യാമാറാമാനും ദുരന്ത നിവാരണ സേന സഞ്ചരിച്ച ബസ്സില് അവരോടൊപ്പം അപകടസ്ഥലത്തേയ്ക്ക് തിരിച്ചു. മണ്ണ് നീക്കി നല്ലതണ്ണി റോഡിലെത്തി. അവിടെയും റോഡില് മണ്ണ് ഇടിഞ്ഞ് കിടക്കുകയാണ്. മരവും വീണുകിടക്കുന്നുണ്ട്. മണ്ണ് വീണ്ടും ഇടിയാന് സാധ്യതയുള്ളതിനാല് ദുരന്ത നിവാരണ സേനാംഗങ്ങള് മടങ്ങി പോന്നു. ഞങ്ങളും. അപകട സ്ഥലത്ത് ഫയര് ഫോഴ്‌സ് രക്ഷപ്രവര്‍ത്തനം നടത്തുന്നുണ്ട്. മൂന്നാര് പൂര്‍ണമായും ഒറ്റപ്പെട്ടിരുന്നു.\nമൂന്നാര് ടൗണിനുള്ളില് പരമാവധി മൂന്നു കിലോ മീറ്റര് വാഹനത്തില് സഞ്ചിരിക്കാം. തമിഴ്‌നാടുമായി ബന്ധിപ്പിക്കുന്ന റോഡുകളിലും ഗതാഗതം അസാധ്യമായിരുന്നു.\nഞങ്ങള്‍ക്ക് ഓഫീസുമായോ വീടുമായോ ബന്ധപ്പെട്ടാന് കഴിയുമായിരുന്നില്ല. സുരക്ഷിതരാണെന്ന് അറിയിക്കാന് പോലും കഴിയാത്ത അവസ്ഥ. ഞങ്ങള് കുറച്ച് മാധ്യമ പ്രവര്‍ത്തകര് ചേര്‍ന്ന് മൂന്നാര് പോലീസ് സ്റ്റേഷനില് പോയി. മൂന്നാറില്‍നിന്നു പുറത്തേയ്ക്ക് പോകാന് കഴിയുന്ന എതെങ്കിലും വഴികള് യാത്രായോഗ്യമാണോയെന്ന് തിരക്കി. ഒരു വഴിയുമില്ലെന്നായിരുന്നു മറുപടി. പോലീസിന്റെ വയര്‍ലസ് വഴി മാത്രമാണ് ആശയവിനിമയം നടക്കുന്നത്. ഞങ്ങളെ കുറിച്ച് ആരെങ്കിലും അന്വേഷിച്ചാല് സുരക്ഷിതരാണെന്ന് അറിയിക്കാന് പറഞ്ഞ് ഞങ്ങള് സ്റ്റേഷനില് നിന്നും മടങ്ങി.\nമൂന്നാറിലുള്ള രണ്ട് പെട്രോള് പമ്പുകള് ഭാഗികമായി മാത്രമാണ് പ്രവര്‍ത്തിക്കുന്നത്. നിരവധി വിനോദസഞ്ചാരികള് വിവിധ ഹോട്ടലുകളില് കുടിങ്ങിക്കിടക്കുകയാണ്. ഡീസലും ഗ്യാസും തീര്‍ന്നാല് ഈ ഹോട്ടലുകളില് ഭക്ഷണം പാകം ചെയ്യാന് കഴിയത്ത അവസ്ഥ വരും. പെട്രോള് പമ്പുകള് നിലച്ചാല് മണ്ണ് നീക്കുന്നത് ഉള്‍പ്പെടെയുള്ള ദുരന്ത നിവാരണ പ്രവര്‍ത്തനങ്ങളും നിലക്കും. മൂന്നാറിലെ മണ്ണുമാന്തി എന്ത്രങ്ങള് എല്ലാം പോലീസ് സ്റ്റേഷനില് ഇടണമെന്ന് സബ് കളക്ടര് നിര്‍ദ്ദേശം നല്‍കിയിരുന്നു.\nഞങ്ങള് താമസിക്കുന്ന മാര്‍ത്തോമ റിട്രീറ്റിലെ ജീവനക്കാര് പമാവധി അരിയും സാധനങ്ങളും ശേഖരിച്ചു. മാധ്യമ പ്രവര്‍ത്തകരും പോലീസ് ഉദ്യോഗസ്ഥരും ദുരന്ത നിവാരണ സേനാംഗങ്ങളും അടക്കം 37 പേരാണ് മാര്‍ത്തോമയില് താമസിക്കുന്നത്. നാല് -അഞ്ച് ദിവസം കഴിക്കുന്നതിനുള്ള ഭക്ഷണ സാധനങ്ങള് ഉണ്ട്. ഗ്യാസും ഡീസലും കുറവാണ്. ജനറേറ്റര് ഉപയോഗിച്ചാണ് ഭാഗികമായി വൈദ്യുതി ലഭ്യമാക്കിയിരിക്കുന്നത്. അതു കൊണ്ട് തന്നെ മൂന്നാറില് തുടരുന്നത് സുരക്ഷിതമായിരുന്നില്ല.\nവൈകിട്ട് എഴ് മണിയോടെ ബി എസ് എന് എല് ലാന്‍ഡ് ലൈന് ബന്ധം പുനസ്ഥാപിച്ചു. മാര്‍ത്തോമ പള്ളി വികാരി ഫാദര് ജേക്കബിന്റെ താമസ സ്ഥലത്തെ ലാന്‍ഡ് ഫോണില് നിന്നും ഞങ്ങള് വീടുകളിലേയ്ക്കും ഓഫിലേയ്ക്കും വിളിച്ചു.\nജെയ്ന് എസ് രാജു\nഅഞ്ച് ദിവസമായി മൂന്നാറില് തുടര്‍ച്ചയായ മഴയാണ്. ചെറിയ ഇടവേളകള് ഉണ്ടെന്നതല്ലാതെ മഴയില് ചൊവ്വാഴ്ചയും കാര്യമായ കുറവൊന്നുമുണ്ടായിരുന്നില്ല. ബി എസ് എന് എല് രാവിലെ നെറ്റ് വര്‍ക്ക് പുനഃസ്ഥാപിച്ചു. മൂന്നാര് ടൗണില് എത്തിയാല് ഫോണ് വിളിക്കാന് കഴിയും. ചില മാധ്യമസുഹൃത്തുകള് അടിമാലിയിലേയ്ക്ക് പോകാന് തീരുമാനിച്ച് ഇറങ്ങി. മഴ തുടരുന്നത് കൊണ്ട് തന്നെ മണ്ണ് ഇടിയാന് സാധ്യതയുള്ളതിനാല് ഞങ്ങള് മൂന്നാറില് തന്നെ തുടരാന് തീരുമാനിച്ചു. പലസ്ഥലങ്ങളിലും അപ്പോഴും മണ്ണ് ഇടിയുന്നുണ്ടെങ്കിലും ആളപായം ഒന്നും ഉണ്ടായിരുന്നില്ല. വൈകിട്ടോടെ മൂന്നാറില് നിന്നും ടി വിയുമായി കണക്ട് ചെയ്യാന് കഴിഞ്ഞു. അതു വരെ ഞങ്ങള് ചിത്രീകരിച്ച ദൃശ്യങ്ങള് മുഴുവന് അയച്ചു. ഇതിനകം മൂന്നാറില് നിന്നും അടിമാലിയിലേയ്ക്ക് തിരിച്ച മാധ്യമ സുഹൃത്തുകള് പോകാന് കഴിയാതെ മടങ്ങിയെത്തിയിരുന്നു.\nമഴ അല്‍പ്പമൊന്ന് മാറി നില്‍ക്കുകയാണ്. ദേശീയപാതയില് നിന്നും വെള്ളം പൂര്‍ണമായും ഇറങ്ങി. എന്നാല് മണ്ണ് ഇടിഞ്ഞ് കിടക്കുന്നതിനാല് ദേശീയ പാത ഗതാഗതയോഗ്യമായിരുന്നില്ല. പോതമേട് ഇരുപതേക്കറിലേയ്ക്കുള്ള പാതയിലൂടെ വാഹനങ്ങള് കടന്നു പോകാമെന്ന് പോലീസ് ഉദ്യോഗസ്ഥരില് നിന്നും അറിഞ്ഞു. ഞങ്ങള് മാധ്യമപ്രവര്‍ത്തകരുടെ മൂന്ന് വാഹനങ്ങളും കണ്ണന്‍ദേവന് ടി കമ്പനിയിലെ ജീവനക്കരാനായ ഓണക്കൂര് സ്വദേശിയും അദ്ദേഹത്തിന്റെ രണ്ടുമക്കളും മറ്റൊരു വാഹനത്തിലുമായി ഒരുമിച്ചാണ് മൂന്നാറില് നിന്നും തിരിക്കുന്നത്.\nദുര്‍ഘടവും ഇടുങ്ങിയതുമായ വഴിയിലൂടെയാണ് ഞങ്ങളുടെ യാത്ര വഴിയില് മണ്ണ് ഇടിഞ്ഞ് കിടക്കുന്നുണ്ട്. റോഡിന് കുറുകെ വെള്ളം കുത്തിയൊഴുകി ഗര്‍ത്തങ്ങള് രൂപപ്പെട്ടിട്ടുണ്ട്. പലസ്ഥലത്തും വഴി തെളിച്ചാണ് ഞങ്ങള് ഇരുപതേക്കറിലെത്തുന്നത്. കുഞ്ചിത്തണ്ണി മുതല് അടിമാലി വരെ വിവിധ സ്ഥലങ്ങളില് മണ്ണ് ഇടിച്ചും ഉരുള്‍പൊട്ടലും ഉണ്ടായിട്ടുണ്ടായിരുന്നു.\nആലുവയിലും പറവൂരും ചെങ്ങന്നൂരുമെല്ലാമുണ്ടായ വലിയ പ്രളയത്തിന്റെ വ്യക്തമായ ചിത്രം ഞങ്ങള്‍ക്ക് ലഭിക്കുന്നത് അടിമാലിയില് എത്തിയ ശേഷം മാത്രമാണ്. ഞങ്ങള് എറണാകുളത്ത് എത്തുമ്പോഴേയ്ക്കും ആലുവ ഉള്‍പ്പെടെയുള്ള സ്ഥലങ്ങളില്‍നിന്നും വെള്ളം ഇറങ്ങിയിരുന്നു.\ncontent highlughts: Reporting During Kerala Flood Mathrubhumi news reporter Jain S Raju Writes\nReporting During Kerala Flood Mathrubhumi news reporter Jain S Raju Writes


ചുവരെഴുത്ത്: മുസ്രിസ് വന് നാഗരിഗകത ആകാമെന്ന് നിഗമനം; കൊടുങ്ങല്ലൂരിലും ഗവേഷണം\nമുസ്രിസ് വന് നാഗരിഗകത ആകാമെന്ന് നിഗമനം; കൊടുങ്ങല്ലൂരിലും ഗവേഷണം\nതിരുവനന്തപുരം: മുസ്രിസ് തുറമുഖ പട്ടണം വന് നാഗരികതയാണെന്ന് അനുമാനം. മുസ്രിസ് എന്ന് അറിയപ്പെടുന്ന കൊടുങ്ങല്ലൂരിന്റെ 30 കിലോമീറ്റര് ചുറ്റളവില് അത് വ്യാപിച്ചുകിടന്നിരുന്നുവെന്നാണ് ചരിത്രഗവേഷകര് വിലയിരുത്തുന്നത്. പറവൂരിനടുത്ത പട്ടണം കേന്ദ്രീകരിച്ച് ഇപ്പോള് നടത്തുന്ന ഉദ്ഘനനം കൊടുങ്ങല്ലൂരിന്റെ വടക്ക് ഭാഗത്തേക്ക് വ്യാപിപ്പിക്കാന് ചരിത്ര ഗവേഷണ കൌണ്‍സില് തീരുമാനിച്ചിട്ടുണ്ട്. ഗവേഷണം അടുത്തമാസം തുടങ്ങും.\nപട്ടണത്ത് നിന്ന് കണ്ടെത്തിയ ചരിത്രാവശിഷ്ടങ്ങളുടെ പഠനവും നേരത്തേ കണ്ടെത്തിയ വ്യാപാര രേഖകളുമനുസരിച്ച് മുസ്രിസ് കേന്ദ്രീകരിച്ച് റോമുമായി വലിയ വ്യാപാരം നടന്നിരുന്നെന്ന സൂചനകള് കണ്ടെത്താന് സാധിക്കുമെന്ന് പട്ടണം പ്രൊജക്ട് ഡയറക്ടര് ഡോ. പി.ജെ ചെറിയാന് പറഞ്ഞു. മുസ്രിസിലെ വ്യാപാരിയുമായി അലക്സാന്‍ഡ്രിയയിലെ കപ്പല് ഏജന്റ് ചരക്കുകടത്ത് കരാറര് ഉണ്ടാക്കിയതിന്റെ തെളിവുകള് നേരത്തേ അവിടെനിന്ന് കണ്ടെത്തിയിരുന്നു. 2^ാം നൂറ്റാണ്ടിലെ കരാറായിരുന്നു ഇത്. കപ്പല് റോമിലേക്കുള്ളത് ആയിരുന്നിരിക്കാമെന്നാണ് കരുതുന്നത്.\nപട്ടണത്തുനിന്ന് കണ്ടെത്തിയ പുരാവശിഷ്ടങ്ങള് റോമന് ബന്ധം വ്യക്തമാക്കുന്നതാണ്. ഇവയും ഏറെക്കുറെ ഇതേ കാലഘട്ടത്തിലുള്ളവ തന്നെയാണ്. വ്യാപാരക്കരാര് രേഖ മുസ്രിസിന്റെ വന് വാണിജ്യ പ്രാധാന്യം വ്യക്തമാക്കുന്നതാണെന്നും പട്ടണത്തുനിന്ന് ഇരുമ്പ് യുഗത്തിലെ സെറ്റില്‍മെന്റ് കണ്ടെത്തിയത് മുസ്രിസിന്റെ സ്ഥാനത്തെക്കുറിച്ച ആശ്ചര്യകരമായ കൂടുതല് കണ്ടെത്തലുകള്‍ക്ക് സഹായിക്കുമെന്നും ബ്രിട്ടനിലെ കാംബ്രിഡ്ജ് സര്‍വകലാശാലാ പ്രൊഫസര് ഡോ. ഡിക് വിറ്റാക്കര് അഭിപ്രായപ്പെട്ടിരുന്നു.\nവന്‍കിട വ്യാപാരം നടന്നിരുന്നവെന്നത് തന്നെയാണ് ബൃഹത് നാഗരിതയുടെ സാധ്യത സൃഷ്ടിക്കുന്നതും. കുരുമുളക്, തുണി തുടങ്ങി വ്യത്യസ്ത ഉല്‍പന്നങ്ങള് മുസ്രിസില്‍നിന്ന് വ്യാപാരം ചെയ്യപ്പെട്ടിരുന്നു. എങ്കില് മുസ്രിസിന്റെ പരിസരങ്ങള് കേന്ദ്രീകരിച്ച് വിവിധ തരം തൊഴില്/ഉത്പാദന മേഖലകളുമായി ബന്ധപ്പെട്ട ജനസമൂഹങ്ങളും ഉണ്ടായിട്ടുണ്ടാകും. അവര് മുസ്രിസിനോടനുബന്ധിച്ച പലതരം പ്രകൃയയകളില് പങ്കാളികളായിരിക്കാമെന്നാണ് കരുതുന്നത്. വിവിധ പൌരാണിക തുറമുഖങ്ങളോട് ചേര്‍ന്ന് ഉണ്ടാകാനിടയുള്ള തരം സെറ്റില്‍മെന്റാകാം പട്ടണത്ത് ഉണ്ടായിരുന്നതെന്ന് കരുതുന്നുണ്ട്. ഇത് റോമന് സെറ്റില്‍മെന്റുതന്നെ ആയിരുന്നിരിക്കാമെന്നാണ് ഡോ. ചെറിയാന് പറയുന്നത്.\nഇത്തരം സെറ്റില്‍മെന്റുകള് മുസ്രിസിനോട് ചേര്‍ന്ന മറ്റ് മേഖലയിലും ഉണ്ടായിട്ടുണ്ടാകാം. തൃശൂര് ജില്ലയിലെ വടക്കുഭാഗത്തെ ചേറ്റുവ മുതല് എറണാംകുളം ജില്ലയിലെ പറവൂര് വരെ ഇത് വ്യാപിച്ചിരുന്നിരിക്കാമെന്നാണ് ചരിത്ര ഗവേഷകരുടെ നിഗമനം. ശിലായുഗ കാലത്തെയും ബുദ്ധമതത്തിന്റെയും വിവധ ക്ഷേത്രങ്ങളുടെയും മറ്റും അവശിഷ്ടങ്ങള് കൊടുങ്ങല്ലൂരിനും ചേറ്റുവക്കുമിടയില് കാണപ്പെട്ടിട്ടുണ്ട്.\nഎന്നാല് ചരിത്രാവശിഷ്ടങ്ങള് കിട്ടാന് സാധ്യതയുള്ള കൊടുങ്ങല്ലൂര് നഗരത്തോട് ചേര്‍ന്ന പ്രദേശങ്ങളിലാണ് ഇപ്പോള് ഗവേഷണം നടക്കുക. ചേരമാന് പറമ്പ്, കോട്ടപ്പുറം കോട്ട, കൊട്ടാരം അവശിഷ്ടങ്ങള് തുടങ്ങിയവയാണ് ഇതിനായി കണ്ടെത്തിയിട്ടുള്ളത്. ഉദ്ഘനനത്തിന്റെ പേരില് സ്ഥലമേറ്റെടുക്കുമെന്ന് വരെ തെറ്റായ പ്രചാരണമുണ്ടെന്നും ഇത് ജനങ്ങളെ പരിഭ്രാന്തരാക്കാന് വേണ്ടിമാത്രമാണെന്നും ഡോ. ചെറിയാന് പറഞ്ഞു.


Alappuza By pass CM Pinarayi Vijayan Speech വളരെ കൂടുതൽ സംസാരിക്കുന്ന രീതിയാണ് നമുക്ക്, മാറ്റങ്ങൾ മനസിലാക്കണം; തിരുത്തുമായി മുഖ്യമന്ത്രി\n“എല്ലാവരും വിശദമായി സംസാരിക്കണമെന്നില്ല. പരിപാടികളിൽ എത്തിപ്പെടുക എന്നതാണ് പ്രധാനം,” മുഖ്യമന്ത്രി പറഞ്ഞു\nUpdated: January 28, 2021 8:07:39 pm\nആലപ്പുഴ: ആലപ്പുഴ ബൈപാസ് ഉദ്‌ഘാടനത്തിനിടെ പ്രസംഗങ്ങൾ നീണ്ടുപോയതിനെ പരോക്ഷമായി വിമർശിച്ച് മുഖ്യമന്ത്രി പിണറായി വിജയൻ. ഉച്ചയ്‌ക്ക് ഒരു മണിക്കാണ് ഉദ്ഘാടന ചടങ്ങ് ആരംഭിച്ചത്. പ്രസംഗിക്കാനുള്ള മുഖ്യമന്ത്രിയുടെ ഊഴമെത്തിയപ്പോൾ സമയം രണ്ടരയോട് അടുത്തു. രാജ്യം ഏറെ വൈവിധ്യമുള്ളതാണെന്നും അതിന്റെ പ്രത്യേകത എല്ലാവരും മനസിലാക്കണമെന്നും മുഖ്യമന്ത്രി പ്രസംഗത്തിൽ പറഞ്ഞു.\n“സാധാരണ നിലയ്ക്ക് കേരളത്തിൽ ഒരു പരിപാടി ഒരു മണിക്ക് വയ്ക്കാറില്ല. പക്ഷേ, ഈ പരിപാടിയുടെ പ്രധാന്യം കണക്കിലെടുത്ത് ഒരു മണി എന്ന സമയം വച്ചപ്പോൾ അതിനോട് യോജിക്കാൻ സംസ്ഥാന സർക്കാർ തയ്യാറായി. ഏതായാലും സന്തോഷകരമായ ഒരു കാര്യത്തിന് വളരെ കൂടുതൽ സമയം എടുക്കാൻ ഞാൻ ഉദ്ദേശിക്കുന്നില്ല .വൈവിധ്യത്തിന്റെ പ്രത്യേകത നമ്മളും ഉൾക്കൊള്ളേണ്ടതായിട്ടുണ്ട്. എല്ലാ യോഗങ്ങളിലും വളരെ കൂടുതൽ സംസാരിക്കുന്ന രീതിയാണ് നമ്മുടെ ശീലം. മറ്റ് പലയിടങ്ങളിലുമുള്ള രീതി കുറച്ച് സംസാരിക്കുകയായിരുന്നു. പരിപാടി പൊതുവെ ചുരുക്കുക എന്നതാണ് രാജ്യത്ത് പലയിടത്തും സ്വീകരിക്കുന്നത്. നമ്മളും യഥാർഥ്യത്തിൽ അത് ഉൾക്കൊള്ളേണ്ടതായിട്ടുണ്ട്,” മുഖ്യമന്ത്രി പറഞ്ഞു.\n“ഓരോരുത്തരും കാര്യങ്ങൾ വിശദമായി പറഞ്ഞ് ചടങ്ങുകൾ നീണ്ടുപോകുന്ന അവസ്ഥയായി. നമ്മുടെ ശീലത്തിൽ നിന്ന് വ്യത്യസ്തമായി വരുമ്പോൾ നമുക്ക് വളരെ അസ്വസ്ഥത തോന്നും. അതാണ് നേരത്തെ ഇവിടെ പ്രകടിപ്പിച്ചതായി തോന്നിയത്. അങ്ങനെയൊരു അസ്വസ്ഥതയുടെ ആവശ്യമില്ല. എല്ലാവരും വിശദമായി സംസാരിക്കണമെന്നില്ല. പരിപാടികളിൽ എത്തിപ്പെടുക എന്നതാണ് പ്രധാനം,” മുഖ്യമന്ത്രി ഓർമിപ്പിച്ചു.\nRead Also: ഷാരൂഖിനും പ്രീതി സിന്റയ്‌ക്കുമൊപ്പം ‘ജിയ ജലേ’ പാടിയ മംഗലാംകുന്ന് കർണൻ; മോഹൻലാലിനൊപ്പം നരസിംഹത്തിലും\nബൈപാസ് ഉദ്‌ഘാടന ചടങ്ങിൽ കേന്ദ്രമന്ത്രി നിതിൻ ഗഡ്‌കരി, പൊതുമരാമത്ത് മന്ത്രി ജി.സുധാകരൻ എന്നിവരുടെ പ്രസംഗം ഏറെ സമയം നീണ്ടുപോയിരുന്നു. സുധാകരനോട് പ്രസംഗം ചുരുക്കണമെന്ന് വേദിയിൽ നിന്ന് ആവശ്യപ്പെടുകയും ചെയ്തിരുന്നു. ഈ സാഹചര്യത്തിലാണ് മുഖ്യമന്ത്രിയുടെ പ്രതികരണം. കേരളത്തിലെ വികസന കാര്യങ്ങൾ എണ്ണിയെണ്ണി പറഞ്ഞപ്പോഴാണ് ഗഡ്‌കരിയുടെ പ്രസംഗം നീണ്ടുപോയത്.\nഅതേസമയം, കേരളത്തിലെ വികസന കാര്യങ്ങളെ കുറിച്ച് ചർച്ച ചെയ്യാൻ കേന്ദ്രമന്ത്രി നിതിൻ ഗഡ്‌കരി മുഖ്യമന്ത്രി പിണറായി വിജയനെ ക്ഷണിച്ചു. അടുത്ത തവണ മുഖ്യമന്ത്രിയും മന്ത്രിമാരും ഡൽഹിയിൽ എത്തുമ്പോൾ കേരളത്തിലെ റോഡ് പദ്ധതികളുമായി ബന്ധപ്പെട്ട വിഷയങ്ങൾ ബന്ധപ്പെട്ട ഉദ്യോഗസ്ഥുടെ സാന്നിധ്യത്തിൽ ചർച്ച ചെയ്യാമെന്നാണ് ഗഡ്‌കരി പറഞ്ഞത്. ഗഡ്‌കരിയുടെ ക്ഷണം മുഖ്യമന്ത്രി സ്വാഗതം ചെയ്തു. അടുത്ത തവണ ഡൽഹിയിൽ എത്തുമ്പോൾ വിശദമായ ചർച്ചകൾ നടത്താമെന്നും കോവിഡ് ആയതുകൊണ്ടാണ് ഡൽഹിയിലേക്കുള്ള യാത്ര വെെകിയതെന്നും മുഖ്യമന്ത്രി പറഞ്ഞു. കേരളം രാജ്യത്തിന് നി‍ർണായകമായ സംസ്ഥാനമാണെന്നും ടൂറിസത്തിന് വലിയ പ്രാധാന്യമുള്ള സ്ഥലത്ത് റോഡ് ഉൾപ്പടെ അടിസ്ഥാന സൗകര്യങ്ങൾ ഒരുക്കേണ്ടത് അനിവാര്യമാണെന്നും ഗഡ്‌കരി പ്രത്യേകം എടുത്തുപറഞ്ഞു.\nഅരനൂറ്റാണ്ട് കാലത്തെ കാത്തിരിപ്പിനു വിരാമമിട്ടാണ് ആലപ്പുഴ ബൈപാസ് നാടിനു സമർപ്പിച്ചത്. കേന്ദ്രമന്ത്രി നിതിൻ ഗഡ്‌കരിയും മുഖ്യമന്ത്രി പിണറായി വിജയനും ചേർന്ന് ഓൺലൈനായി ബൈപാസ് ഉദ്ഘാടനം ചെയ്‌തത്. ഓൺലൈനായി ഗവർണർ ആരിഫ് മുഹമ്മദ് ഖാൻ മുഖ്യാതിഥിയായി പങ്കെടുത്തു. കളർകോട്ട് നടക്കുന്ന സമ്മേളനത്തിൽ മന്ത്രി ജി.സുധാകരൻ അധ്യക്ഷത വഹിച്ചു. കേന്ദ്ര സഹമന്ത്രിമാരായ വി.കെ.സിങ്, വി.മുരളീധരൻ, മന്ത്രിമാരായ തോമസ് ഐസക്, പി.തിലോത്തമൻ, എ.എം.ആരിഫ് എംപി, നഗരസഭാധ്യക്ഷ സൗമ്യ രാജ് തുടങ്ങിയവർ പങ്കെടുത്തു.\nWeb Title: Alappuza by pass cm pinarayi vijayan speech


ബ്രിട്ടീഷ് ജനറൽ ഇലക്ഷനിൽ വളരെ ശക്തമായ മത്സരം. പോളിംഗ് ഇന്ന്. കൺസർവേറ്റീവ് പാർട്ടിയുടെ മുൻതൂക്കം വളരെ നേരിയത്. തൂക്കു പാർലമെന്റിനു വരെയും സാധ്യത. | Malayalam UK\nDecember 12 05:07 2019 by News Desk\tPrint This Article\nബ്രിട്ടൻ :- ബ്രിട്ടൻ ചരിത്രത്തിലെ വിധി നിർണായകമായ ജനറൽ ഇലക്ഷനാണ് ഇന്ന് നടക്കുന്നത്. രാഷ്ട്രീയ അനിശ്ചിതത്വത്തിൽ ആയിരിക്കുന്ന ബ്രിട്ടന്റെ ഭാവിയെ സ്വാധീനിക്കുന്നതായിരിക്കും ഇന്നത്തെ ഇലക്ഷനിലൂടെ നേതൃത്വത്തിലെത്തുന്ന ഗവൺമെന്റ്. ബോറിസ് ജോൺസന്റെ നേതൃത്വത്തിലുള്ള കൺസർവേറ്റീവ് പാർട്ടി അധികാരത്തിലെത്തിയാൽ ബ്രെക്സിറ്റ് നടപ്പിലാക്കും. ഇലക്ഷൻ അടുത്തതോടെ കൂടി ഭരണകക്ഷിയായ കൺസർവേറ്റീവ് പാർട്ടിയും, എതിർകക്ഷിയായ ലേബർ പാർട്ടിയും തമ്മിലുള്ള മത്സരം ശക്തമായി കൊണ്ടിരിക്കുകയാണ്. കൺസർവേറ്റീവ് പാർട്ടിയുടെ മുൻതൂക്കം നേരിയതായി മാറിയിരിക്കുകയാണ്.\nബ്രിട്ടനിൽ തൂക്കു പാർലമെന്റിനു വരെയും സാധ്യതയുണ്ടെന്നാണ് രാഷ്ട്രീയ നിരീക്ഷകർ വിലയിരുത്തുന്നത്. ഈ സാഹചര്യത്തിൽ ലിബറൽ ഡെമോക്രാറ്റിക് പാർട്ടിയുടെ സാന്നിധ്യവും നിലപാടുകളും വളരെ നിർണായകമായി തീരും.\nപൊതുവേ സാധാരണക്കാരുടെയും തൊഴിലാളികളുടെയും പാർട്ടിയായി അറിയപ്പെടുന്നത് ലേബർ പാർട്ടി ആയതിനാൽ ഇന്ത്യൻ വംശജരും, മലയാളികളും ലേബർ പാർട്ടിക്കാണ് വോട്ട് ചെയ്യാറുള്ളത്. കൺസർവേറ്റീവ് പാർട്ടി അധികാരത്തിലെത്തിയപ്പോഴെല്ലാം മുതലാളിത്തത്തെ സഹായിക്കുന്ന തീരുമാനങ്ങളും നയങ്ങളും ആണ് എടുത്തിരുന്നത്. എൻ എച്ച് എസ് പോലെ സാധാരണക്കാർക്ക് വേണ്ടി നിലകൊള്ളുന്ന ഗവൺമെന്റ് സംവിധാനങ്ങളെ സ്വകാര്യവത്ക്കരിക്കുക എന്നത് കൺസർവേറ്റീവ് പാർട്ടിയുടെ എക്കാലത്തെയും രഹസ്യ അജണ്ടകളിൽ ഒന്നായിരുന്നു.\nഇപ്രാവശ്യത്തെ ജനറൽ ഇലക്ഷനിൽ മുൻകാലങ്ങളിൽ നിന്ന് വ്യത്യസ്തമായി, ബ്രെക്സിറ്റും, എൻ എച്ച് എസുമെല്ലാമാണ് പ്രധാന ചർച്ച വിഷയങ്ങളായി മാറിയത്. നാഷണൽ ഹെൽത്ത് സർവീസിനെ സ്വകാര്യവൽക്കരിക്കാനുള്ള കൺസർവേറ്റീവ് പാർട്ടിയുടെ നീക്കങ്ങളെ ജനസമക്ഷത്തിൽ ഉയർത്തിക്കാട്ടാൻ ലേബർ പാർട്ടിക്ക് പൂർണമായി സാധിച്ചിട്ടില്ല. ബ്രെക്സിറ്റ് മറ്റെല്ലാ വിഷയങ്ങളേയും മറികടന്ന് മുഖ്യ ചർച്ചാവിഷയം ആയിരുന്നതിനാൽ, സാധാരണക്കാരനെ ബാധിക്കുന്ന തൊഴിലില്ലായ്മ, ജീവിതചെലവുകളിൽ ഉണ്ടായിരിക്കുന്ന വർദ്ധനവ് എന്നിവ വേണ്ടത്ര ചർച്ച ചെയ്യപ്പെട്ടിട്ടില്ല.\nഎറണാകുളത്തെ പോളിംഗ് ശതമാനം ഉയർന്നത് പരമ്പരാഗത യുഡിഎഫ് ശക്തി കേന്ദ്രങ്ങളിൽ; ആശങ്കയില് മുന്നണികള്, വിലയിരുത്തലുകൾ ഇങ്ങനെ ?\n" ബ്രെക്സിറ്റിനെ സംബന്ധിക്കുന്ന വിവാദങ്ങൾക്ക് അന്തിമമായിരിക്കുന്നു. ഇനി പരിഹാരമാർഗങ്ങൾ ആണ് ഉള്ളത് ". ജനറൽ ഇലക്ഷനിലെ വിജയത്തിന് ശേഷം പ്രധാനമന്ത്രി ബോറിസ് ജോൺസൻ


Nun's secret statement agaisnt Jalandhar Bishop– News18 Malayalam\nജലന്ധർ ബിഷപ്പ് അശ്ലീല സന്ദേശങ്ങൾ അയച്ചുവെന്ന് കന്യാസ്ത്രിയുടെ രഹസ്യമൊഴി\nUpdated: July 10, 2018, 11:24 PM IST\nകോട്ടയം: ജലന്ധര് ബിഷപ്പ് ഫോണിൽ അശ്ലീല സന്ദേശങ്ങളും സ്വകാര്യഭാഗങ്ങളുടെ വീഡിയോയും ചിത്രങ്ങളും അയച്ചുവെന്ന് പീഡനത്തിനിരയായ കന്യാസ്ത്രിയുടെ രഹസ്യമൊഴി. ചങ്ങനാശേരി മജിസ്‌ട്രേട്ടിന് നൽകിയ മൊഴിയിലെ വിവരങ്ങളാണ് പുറത്തുവന്നത്. തെളിവുകൾ ലഭിച്ച സാഹചര്യത്തിൽ ബിഷപ്പിന്‍റെ അറസ്റ്റ് ഉടൻ ഉണ്ടാകുമെന്നാണ് സൂചന. കന്യാസ്ത്രിയുടെ മൊഴി പൊലീസ് വീണ്ടും രേഖപ്പെടുത്തി.\n208 പേജുള്ള രഹസ്യമൊഴിയിൽ രണ്ടു വർഷം നീണ്ടുനിന്ന അതിക്രൂരമായ പീഡനത്തിന്‍റെ ഞെട്ടിക്കുന്ന വിവരങ്ങളാണ്\nഉളളതെന്നാണ് സൂചന. പൊലീസിന് നൽകിയ മൊഴിയിലെ വിവരങ്ങൾ വിശദമായി മജിസ്‌ട്രേട്ടിന് നൽകിയ മൊഴിയിൽ കന്യാസ്ത്രി ആവർത്തിക്കുകയായിരുന്നു. ബിഷപ്പ് രണ്ടുവർഷം തുടർച്ചയായി പിന്തുടർന്ന് പീഡിപ്പിച്ചു. വ്യക്തിവൈരാഗ്യത്തോടെയാണ് പെരുമാറിയത്. പല തവണ ഫോണിൽ വിളിച്ച് ലൈംഗികതാത്പര്യം വ്യക്തമാക്കിയിരുന്നു. താത്പര്യമില്ലെന്ന് അറിയിച്ചെങ്കിലും, ഫോണിൽ അശ്ലീല സന്ദേശങ്ങളും സ്വകാര്യഭാഗങ്ങളുടെ വീഡിയോയും ചിത്രങ്ങളും അയച്ചുവെന്നും കന്യാസ്ത്രിയുടെ രഹസ്യമൊഴിയിൽ പറയുന്നു.\nളോഹ ഇസ്തിരിയിട്ടു നൽകാനെന്ന പേരിൽ മുറിയിലേക്കു വിളിച്ചുവരുത്തി ബിഷപ്പ് ലൈംഗികമായി പീഡിപ്പിച്ചു. പ്രകൃതിവിരുദ്ധ പീഡനത്തിനും ഇരയാക്കി. പീഡനം തുടർന്നതോടെ സഭയിലെ ഉന്നതർ അടക്കമുള്ളവർക്കു പരാതി നൽകി. എന്നാൽ, എല്ലാവരും പുച്ഛിക്കുകയും പരിഹസിക്കുകയുമായിരുന്നു. തുടർന്ന് മറ്റേതെങ്കിലും ഇടവകയിലേക്ക് മാറ്റണമെന്ന് അഭ്യർത്ഥിച്ചു. അതോടെ ബിഷപ്പ് തനിക്കെതിരെ പ്രതികാര നടപടികൾ സ്വീകരിച്ചതായും മൊഴിയിൽ കന്യാസ്ത്രി വ്യക്തമാക്കുന്നുണ്ട്.\nപൊലീസിന് നൽകിയ മൊഴിതന്നെ കന്യാസ്ത്രി രഹസ്യമൊഴിയിലും അവർത്തിച്ചതോടെ ബിഷപ്പിനെതിരായ തെളിവുകൾ കൂടുതൽ ശക്തമായി. മുഖ്യമന്ത്രി പിണറായി വിജയന്‍റെയും സംസ്ഥാനപൊലീസ് മേധാവി ലോക്നാഥ് ബെഹ്‌റയുടെയും അനുമതി ലഭിച്ചാൽ ഈ ആഴ്ച തന്നെ പൊലീസ് സംഘം ബിഷപ്പിനെ അറസ്റ്റ് ചെയ്യുമെന്നാണ് സൂചന. തെളിവുകളെല്ലാം ബിഷപ്പിന് എതിരായ സാഹചര്യത്തിൽ അറസ്റ്റല്ലാതെ മറ്റൊരു മാർഗവും ഇനിയില്ലെന്നാണ് അന്വേഷണ സംഘം കൂട്ടിച്ചേർത്തു.


Thursday August 13th, 2020 - 10:22:pm\nPublished: Tuesday 10 December 2019 08:14:55 PM\nതൃശൂർ :സമഗ്ര മാലിന്യ പദ്ധതി ക്ലീൻ പുത്തൻചിറയുടെ ഭാഗമായി വീടുകളിൽ നിന്ന് മാലിന്യം ശേഖരിക്കുന്ന പരിപാടി പുത്തൻചിറയിൽ പൂർത്തിയായി. നാല് ദിവസങ്ങളിലായി നടന്ന ശുചീകരണ പ്രവർത്തനത്തിൽ വീടുകളിൽ നിന്ന് 82 ടൺ അജൈവ മാലിന്യം ശേഖരിച്ചു. ഓരോ കേന്ദ്രത്തിൽ നിന്നും പ്രതീക്ഷിച്ചതിലധികം മാലിന്യമാണ് ശേഖരിച്ചത്. തിങ്കളാഴ്ച ഉച്ചയ്ക്ക് രണ്ട് വരെ കുപ്പൻ ബസാർ, തങ്കപ്പു നഗർ, കൊമ്പത്ത് കടവ്, തച്ചപ്പിള്ളി, സെന്റ് സേവ്യേഴ്‌സ് ചർച്ച് പരിസരം, പഞ്ചായത്ത് പരിസരം എന്നിവിടങ്ങളിൽ നിന്നാണ് മാലിന്യം ശേഖരിച്ചത്. പൊതുഇടങ്ങളിലെ ശുചീകരണം പല പ്രദേശങ്ങളിലായി നടക്കുന്നുണ്ട്. ഏകദിന ശുചീകരണം പൂർത്തിയാക്കാത്ത പ്രദേശങ്ങളിലാണ് ഇപ്പോഴും ശുചീകരണം നടക്കുന്നത്.\nപദ്ധതിയുടെ ആദ്യഘട്ട പ്രവർത്തനങ്ങളുടെ ഭാഗമായി പഞ്ചായത്തിൽ മാലിന്യ വിവരശേഖരണ സർവ്വേ നടത്തിയാണ് മാലിന്യശേഖരണം നടത്തിയത്. പഞ്ചായത്ത് പരിധിയിലുള്ള ഏഴായിരത്തിലധികം വരുന്ന വീടുകളിൽ ഒറ്റ ദിവസം കൊണ്ടാണ് സർവ്വേ പൂർത്തീകരിച്ചത്. വ്യാപകമായ ബോധവത്കരണപരിപാടികളും സംഘടിപ്പിച്ചിരുന്നു. ഫ്ളാഷ് മൊബ്, നാടകം, ബോധവത്കരണ ക്ലാസുകളും നടത്തി. മാലിന്യശേഖരണത്തിനായി വാർഡുകൾ തോറും ഹരിതകർമ്മസേനയെയാണ് വിനിയോഗിച്ചത്. ശേഖരിക്കുന്ന മാലിന്യങ്ങൾ ക്ലീൻ കേരള കമ്പനിയുടെ മേൽനോട്ടത്തിലാണ് നിർമ്മാർജ്ജനം ചെയ്യുക.\nഅഞ്ച് ലക്ഷമാണ് മാലിന്യം നീക്കം ചെയ്യാൻ പഞ്ചായത്ത് വകയിരുത്തിയിരിക്കുന്നത്. കുടിവെള്ള സ്രോതസ്സുകൾ വൃത്തിയാക്കാൻ3ലക്ഷവും വകയിരുത്തിയിട്ടുണ്ട്. ഓരോരോ പദ്ധതികൾക്കായി പ്രത്യേകം പ്രത്യേകമായാണ് തുക വകയിരുത്തിയിരിക്കുന്നത്. പഞ്ചായത്ത് കോമ്പൗണ്ടിൽ തന്നെ മാലിന്യസംഭരണകേന്ദ്രവും ഒരുക്കിയിട്ടുണ്ട്. കൂടാതെ പ്ലാസ്റ്റിക് സംസ്‌കരണത്തിനായി ഷ്രെഡ്ഡിംങ്ങ് മെഷീൻ, ഓരോ ആഴ്ചയിലും ആരോഗ്യവകുപ്പിന്റെ പരിശോധനയും കർശനമാക്കും. വീടുകളിലും വ്യാപാര സ്ഥാപനങ്ങളിലും മാലിന്യം സംസ്‌കരിക്കാനുള്ള നടപടികളും സ്വീകരിക്കുമെന്ന് പഞ്ചായത്ത് പ്രസിഡന്റ് വി എ നദീർ അറിയിച്ചു.\nRead more topics: 82 tonnes garbage, collected, Thrissur\n82 tonnes garbage collected from Thrissur


THANAL MARAM (തണൽ മരം): ഹോര്‍ട്ടികള്‍ച്ചര് മിഷന് 120 കോടിയുടെ പദ്ധതി നടപ്പാക്കും -മുഖ്യമന്ത്രി\nഹോര്‍ട്ടികള്‍ച്ചര് മിഷന് 120 കോടിയുടെ പദ്ധതി നടപ്പാക്കും -മുഖ്യമന്ത്രി\nകൂത്തുപറമ്പ്: ഹോര്‍ട്ടികള്‍ച്ചര് മിഷന് സംസ്ഥാനത്ത് ഈ വര്‍ഷം 120 കോടിയുടെ പദ്ധതികള് നടപ്പാക്കുമെന്ന് മുഖ്യമന്ത്രി ഉമ്മന്‍ചാണ്ടി പറഞ്ഞു. ഈ വര്‍ഷത്തെ ഹോര്‍ട്ടികള്‍ച്ചര് മിഷന് പദ്ധതികളുടെ സംസ്ഥാനതല ഉദ്ഘാടനം കൂത്തുപറമ്പ് മുനിസിപ്പല് സ്റ്റേഡിയം പവലിയനില് നിര്‍വ്വഹിക്കുകയായിരുന്നു അദ്ദേഹം.\nകേന്ദ്രസര്‍ക്കാര് അനുവദിക്കുന്ന ഫണ്ടിന്റെ ചെറിയ ശതമാനം മാത്രമേ സംസ്ഥാനത്തിന് വിനിയോഗിക്കാനാവുന്നുള്ളൂ എന്നത് യാഥാര്‍ഥ്യമാണ്. കേന്ദ്രഫണ്ടുകള് പരമാവധി പ്രയോജനപ്പെടുത്താന് കഴിയണം. ഹോര്‍ട്ടികള്‍ച്ചര് മിഷന് 77 കോടിയാണ് കേന്ദ്രം അനുവദിച്ചത്. കേരളത്തിന്റെ പ്രത്യേക സാഹചര്യങ്ങള് ചൂണ്ടിക്കാട്ടി ആവശ്യപ്പെട്ടതിന്റെ അടിസ്ഥാനത്തിലാണ് 43 കോടികൂടി അനുവദിച്ചത്. ഇതില് അഞ്ചുകോടി കണ്ണൂര് ജില്ലയ്ക്കാണ്. പദ്ധതികള് നടപ്പാക്കാന് കൂട്ടായ ശ്രമമാണ് ഇനി വേണ്ടത് -മുഖ്യമന്ത്രി പറഞ്ഞു.\nകൃഷിമന്ത്രി കെ.പി.മോഹനന് അധ്യക്ഷനായി. കുരുമുളക്-നേന്ത്രവാഴ കൃഷി വ്യാപന പദ്ധതികള്, ഫലശ്രീ പദ്ധതി, മഴവെള്ളസംഭരണിക്കുള്ള സഹായധനം എന്നിവ ചടങ്ങില് ഉദ്ഘാടനം ചെയ്തു. മുഖ്യമന്ത്രിയുടെ ദുരിതാശ്വാസനിധിയില്‍നിന്ന് നാലുപേര്‍ക്കുള്ള സഹായധനവും വിതരണംചെയ്തു. സംസ്ഥാന ഹോര്‍ട്ടികള്‍ച്ചര്‍മിഷന് ഡയറക്ടര് ഡോ.കെ.പ്രതാപന് പദ്ധതി വിശദീകരിച്ചു.\n18.9.2011 Mathrubhumi Kannur News\nPosted by തണല്‍മരം at 1:42 PM